
Kristillinen rakkaudenpalvelu on kirkossamme viime 
vuosina monin tavoin elpynyt. Kirkkolaki määrää jokaiseen 
seurakuntaan perustettavaksi laupeudentyöntekijän viran. 
Seurakuntia on kehoitettu asettamaan palveluelimiä kaikki- 
alle, kyläkuntia ja kaupunkikortteleita myöten. Yleensä on 
havaittavissa, että silmät ovat auenneet näkemään kärsivien 
maailman. Alttiit sydämet ovat totelleet kehoitusta: »Mene 
ja palvele.» 

Erityisesti näin on tapahtunut nuorten keskuudessa. 
Sotavuosien jälkeinen hengellinen herääminen on nuorisoa 
kutsunut kristillisen palvelemisen tielle. 

Tällaista taustaa katsellen on tämä kirja kirjoitettu. 
Se tähtää kahteen asiaan. Kristillisen kirkon ja oman kan- 
samme historiasta se tahtoo kertoa muutamin piirtein niistä 
muodoista, joihin kristillinen rakkaus on eri aikoina pukeu- 
tunut. Samalla se pyrkii avaamaan näköaloja kärsivien 
kenttään, mikä suomalaisessa ympäristössä on nyt odot- 
tamassa meidän palvelustamme. 

Kun kirja on lähinnä tarkoitettu kristillistä opintoker- 
hotyötä varten, on sen kokoa täytynyt rajoittaa ja sisältöä 
keskittää. Ken tästä kirjasta saa harrastusta asiaan, voi 
helposti täydentää tietojaan seuraavilla teoksilla: Aleksi 
Lehtonen— Jussi Sinnemäki, Rakkauden tekoja (kirjasta 
on misi painos valmistumassa), Eino Sormunen, Diako- 
nian oppikirja ja Edvin Wiren, Verraton tie. 

Helsingissä heinäkuulla 1950 

Tekijät 



I. DIAKONIAN SYNTY- JA KEHITYS- 
VAIHEITA. 



1. JEESUS, KÄRSIVIEN AUTTAJA. 

Jeesuksesta ei ole jäänyt kuvaa jälkimaailmalle, ei 
kiveen hakattuna, ei myöskään siveltimen hahmoittele- 
mana. Siitä huolimatta on jokainen aika koettanut sitä 
tehdä taiteen eri keinoin. Eri sukupolvet ovat evankeliu- 
min antaman todistuksen perusteella nähneet Jeesuksen 
aina hiukan erilaisena. 

Jokin polvi on kuvitellut hänet viisaaksi ja lempeäksi 
opettajaksi, jonka syvät totuudet ihmiskunta on saanut 
talletettavakseen ja toteuttaakseen elämän vaelluksessansa. 

Toinen polvi on nähnyt hänet tulisena profeettana, 
joka on singonnut parannusvaatimuksensa ylhäisille ja 
alhaisille sekä ruoskalla puhdistanut temppelin. 

Mikä meitä, jotka olemme suurten kärsimysten ja 
vihan aikojen ihmisiä, puhuttelee Jeesuksessa eniten? 

Emmekö näe, miten hänen lyhyt elämäntaipaleensa 
oli kärsimyksen viitoittama? Murhattujen Betle- 
hemin lasten itku vaikeroi Egyptistä suojaa etsivän pako- 
laislapsen kintereillä, ja ristillä on Jeesus itse kärsimysten 
kalkin syvyyttä maistamassa pohjia myöten. Suotta ei 
ole häneen sovitettu Jesajan sanaa: »Hän oli kipujen mies 
ja sairauden tuttava.» (Jes.53:3). 

Kärsimys liittyy toisessakin mielessä Jeesuksen elä- 
mäntyöhön. Kun tutustumme evankeliumeihin, saamme 
panna merkille, että tämä »kipujen mies» on jatkuvasti 
kärsivien ihmisten ympäröimä. Jos olisi maalattava taulu 

Jeesuksen jokapäiväisestä elämästä, tuskin se olisi totuu- 
denmukainen, ellei hänen läheisyyteensä kuvattaisi jotain 
puutteenalaista, sairasta ihmistä tai heikkoa ja avutonta 
lasta. 

Kärsivät olivat aina tavoittelemassa häntä vai oliko 
niin, että hän etsiytyi heidän läheisyyteensä. Joka tapauk- 
sessa kärsivät ja Jeesus kuuluvat toisillensa. Esiintymi- 
sensä ensi päivinä Jeesus on Kapernaumissa. Heti syna- 
googasta pois lähdettyään viedään hänet Pietarin kotiin. 
Siellä on Pietarin anoppi kuumeessa, ja he puhuvat hä- 
nestä Jeesukselle. Tämä menee, tarttuu naisen käteen, 
nostaa hänet ja kuume pakenee (Mk. 1:31). Jo samana 
iltana tuodaan hänen tykönsä seudun kaikki sairaat ja 
riivatut. Hän parantaa heidät. Parin päivän perästä 
hän tapaa pitaalisen. Polvistuen tämä anoo puhdistusta 
(Mk.l:30). Eräänä päivänä täytyy avuntarvitsijain tun- 
keutua väkijoukon tähden hänen luoksensa katon läpi 
(Mk.2:4). Verenjuoksua sairastanut nainen pyrkii kerran 
hänen luoksensa väkijoukossa salaa, saadakseen apua tur- 
haan hoitamaansa vammaan. (Mk. 5:25 ss.). Suuri kansan 
paljous, joka on saapunut asumattomaan seutuun kuule- 
maan hänen sanomaansa, on ravinnon tarpeessa. Jeesus 
auttaa ja ruokkii sen. 

Tätä jatkuu halki Jeesuksen julkisen toiminnan kau- 
den. Tuli hetki, jolloin kiinniottajat ympäröivät hänet 
asein ja köysin Getsemanen öisessä puutarhassa. Kiivas, 
mutta toimintavalmis Pietari sivaltaa miekallaan yli- 
papin palvelijan Malkuksen korvan. Vielä on Jeesuksen 
käsi vapaa, ja se ojentuu viimeisen kerran parantamaan 
kärsivää (Lk.22:50— 51). Malkuksen korva on taas terve. 
Viimeinen parannettu on vihamies. 

Muutamien tuntien kuluttua on risti pystytetty. Jalat 
on naulattu ristinpuuhun. Ne eivät voi enää kiirehtiä 
viemään rakkautta. Samoin on tehty käsille, jotka usein 
uupuivat paljon palvelutyön tähden. Vielä ei ole kärsi- 
vien joukko häntä jättänyt. Jeesuksen oma äiti seisoo 
vanhana ja avuttomana ristin juurella. Silloin Jeesus 
huolehtii äitinsä vanhuuden turvasta, antaen hänet erään 
opetuslapsensa hoitoon ( Joh. 1 9:26 — 27). 

Jälkipolvien muistiin painoivat evankeliumit kuvan 



8 



miehestä, joka magneetin tavoin veti kaikenlaiset kärsijät 
luoksensa. Jeesus ei kammoriut eikä paennut heitä. Usein 
näyttää Jeesuksen seuralaisia väsyttäneen sairaat ja kär- 
sijät. Kun äidit tuovat pieniä lapsia siunattavaksi, ovat 
opetuslapset heitä estelemässä (Mk. 10:13). Jeesuksen 
ollessa viime matkallaan Jerusalemiin sokea Bartimeus 
huutaa tien puolesta apua. Jeesuksen matkaseurue koet- 
taa häntä vaientaa, mutta Jeesus kuulee pyynnön ja aut- 
taa (Mk.l0:48). 

Miksi Jeesus auttaa? Hän ei voinut käydä avuntar- 
vitsijan ohi. Hän tuntee tulleensa juuri heitä varten. 
Nasaretissa »ohjelmapuhetta» pitäessään hän soveltaa 
itseensä ennustuksen, että hänet tm voideltu julistamaan 
ilosanomaa köyhille, saarnaamaan vangeille vapautusta 
ja sokeille näkönsä saamista, päästämään sorretut vapau- 
teen (Lk.4:18). Ja kuinka yhdeksi hän tuntee asiansa 
kärsivien kanssa, käy vavahduttavana ilmi kuvauksessa 
tuomiopäivästä. Hän sanoo täällä maan päällä odotta- 
vansa apua vankilassa, sairasvuoteella, alastomana, ja- 
noisena ja nälkäisenä (Mt.25). Evankelista kertookin, 
että nähdessään kansanjoukot Jeesuksen tulee sääli, kun 
he olivat nääntyneet ja hyljityt kuin lampaat, joilla ei 
ole paimenta. Siksipä hän parantaa heidän kaikkinaisia 
tautejansa ja kaikkinaista raihnauttansa (Mt.9:35— 36). 

Meille selkenee täten monta asiaa. Ensiksikin: kärsi- 
vien auttaminen kuuluu Jeesuksen vapahtajatyöhön. Se ei 
ole vain tilapäistä, hyvän sydämen siroittelemaa rakkautta 
tien oheen, jossa kärsimys rehoittaa, vaan se on jatkuvaa, 
hellittämätöntä taistelua pimeyden ja kärsimyksen val- 
toja vastaan. Mikään paha ja siitä lähtöisin oleva kärsi- 
mys ei ole taivaallisesta Isästä, vaan saatanasta ja hänen 
valtakunnastaan. Ei yksin siveellinen hätä ja synti ole 
kotoisin pimeyden maailmasta, vaan sieltä on myös ruu- 
miillinen kärsimys, ilmeni se tautina tai puutteena. Siksi 
Jeesus saattaa nuhdella »mykkää ja kuuroa henkeä» 
(Mk. 9:14— 23) ja nähdä käyräselkäisyydessä heikkouden 
riivaajan (Lk. 13:11). Hän on tullut taistelemaan ja pelas- 
tamaan ihmistä kaikesta pahasta. 

Toiseksi opimme, että Jeesus katselee ihmistä koko- 
naisena olentona. Hän on tullut lunastamaan meidät koko- 

naan, sekä ruumiin että sielun. Uskommehan kristittyinä 
myös ruumiin ylösnousemiseen. Siksi hänen vapahtaja- 
rakkautensa kohteena ovat jo täällä maan päällä ihmis- 
ten ruumiilliset vaivat. Pakanallisesta maailmasta — ei 
Jeesuksesta ja Raamatusta — on kotoisin ajatus, joka 
pitää ruumista yhdentekevänä asiana, jopa sielun vanki- 
lana. Missä sellainen ajatus vielä nytkin vaikuttaa, saa- 
tetaan suhtautua välinpitämättömästi ruumiin sairauk- 
siin ja puutteisiin. 

Kolmanneksi huomaamme Jeesuksen palvelevan rak- 
kauden aivan erityisesti etsivän lapsia, lapsenmielisiä, 
arvottomia ja syntisiä. Hän ei etsi lasta hänen kirkait- 
ten, viattomien silmiensä vuoksi, vaan siksi, että lapsi 
on avuton. Hänen auttamistahtoansa ei estä se, että 
hänen edessään on tylsämielinen, joka ei kykene muo- 
dostamaan edes järkevää ajatusta hänestä. Jeesus ei 
katso autettavansa siveellistä tasoa, nuhteettomuutta 
tai kelpoisuutta julkiseen elämään, vaan sellainen, joka 
on kaikkeen mahdoton ja arvoton yhteiskunnallisen ase- 
mansa, hurskautensa ja kaiken muun suhteen, saa hä- 
neltä avun, kun vain vetoaa häneen. Jeesusta syytet- 
tiin, että hän otti vastaan syntisiä ja söi heidän kanssaan. 

Jeesus ei myöskään odottanut auttamisestaan mi- 
tään vastalahjaksi. Näyttää siltä, että hän auttoi sellai- 
siakin ihmisiä, jotka eivät lähteneet seuraamaan häntä 
opetuslapsina. Nimenomaan Jeesus kielsi kaiken puhumi- 
misen voimatöistänsä. 

Jeesuksen suhde kärsiviin näkyy kirkkaimmassa va- 
lossaan siinä, että hän panee koko elämänsä alttiiksi 
kärsivien hyväksi. Väsymättä näkee hän vaivaa päivät 
pitkät seistessään ja toimiessaan kärsivien ihmisten kes- 
kellä. Yönkin hän tarvitsee ammentaakseen voimia näi- 
hin päivän töihin. 

Kuinka alas hän on valmis laskeutumaan, näkyy hänen 
viimeisestä yöstään, jolloin hän tarttuu pesuastiaan ja 
pyyhkeeseen sekä pesee opetuslastensa jalat. Syvimmälle 
hän kuitenkin palveluksen tiellään menee astuessaan orjan- 
tappuran ja ristin tielle. Hän on nisun jyvä, joka kuolee 
ja siten vain saa suoritetuksi parhaimman palveluksen. 

Jeesuksen elämästä ja kuolemasta loistaa toteutet- 

tuna, lihaksi tulleena sanoma: »Jumala öft takkaus.» Tälle 
rakkaudelle, jonka syvyyttä ja laatua ei voi kukaan täy- 
sin käsittää, on jokainen ihminen — ja nimenomaan syn- 
nin sekä kärsimyksen sortama — kallisarvoinen. Tämän 
rakkauden edessä luhistuvat kansallisuus- ja roturajat, 
yhteiskunnalliset kuilut, sukupuoli- ja ikäerot. Kaikkia 
tämä rakkaus on lähtenyt etsimään. Kaikki kärsivät se 
on kätkenyt kohteekseen. Jeesuksessa on alkanut uusi 
aikakausi ihmiskunnan elämässä. 

2. ALKUSEURAKUNTA. 

Lähtemättömästi piirtyi Jeesuksen palveleva hahmo 
hänen opetuslastensa mieliin. He tunsivat olevansa kut- 
sutut rakkauden tielle. Se ei ollut helppoa, sillä ensim- 
mäisenä olemisen halu ja palvelusta vaativa mieli oli 
heillekin ominaista (Lk.22:24). Paljon tästä mielestä sär- 
kyi ristin juurella. Siitä lähtien opetuslapset muistuttelivat 
itselleen, kuinka heidän tulee vaeltaa väsymättä vel- 
jesrakkaudessa. Jos joku sanoo rakastavansa Jumalaa 
ja samalla vihaa veljeänsä, on hän valehtelija (l.Joh.4:20). 
Siksi on kannettava toistensa kuormia (Gal. 6:2), harras- 
tettava vieraanvaraisuutta, pidettävä toisten tarpeita omi- 
nansa (Room.l2:13) ja holhottava heikkoa (Room.l4:l). 
Viepä alttius veriheimolaistensa hyväksi Paavalin toivot- 
tamaan itsellensä kadotusta, jos se auttaisi (Room. 9:3). 
Kaikessa tässä ilmenevä rakkaus oli uuden, taivaallisen 
aikakauden murtautumista maan päälle, ja uhrautuvana 
veljesrakkautena se oli heidän mielestään arvokkaampi 
kristillisyyden ilmenemismuoto kuin ihmeelliset kielillä- 
puhumisen tai voimatekojen armolahjat (l.Kor.l2:31 ja 
l.Kor.13: — ). Jeesuksen antaman esimerkin mukaisesti 
oli vihamiestä ruokittava, kun hänen oli nälkä ja janoista 
juotettava (Room. 12:20). 

Näin myös tehtiin. Jo Simon Pietarin anopista ker- 
rotaan, miten hän, Jeesuksen parannettua hänet, palveli 
(Mk.l:31). Usein avasi Betanian Martta vieraanvarai- 
sen kotinsa oven Jeesukselle ja hänen opetuslapsilleen 
(Lk. 10:38; Joh.l2:2). Jopen kaupungissa oli Tabita, joka 
valmisti köyhille leskille ihokkaita (Apt.9:39). 

Vielä värikkäämmän, kaikkia aikoja puhutelleen ku- 
van antaa elämä Jerusalemin ensimmäisessä seurakun- 
nassa. Siellä pidettiin huolta, ettei kukaan kärsisi puu- 
tetta. Varat saatiin siten, että ne, joilla oli maatiloja ja 
tavaraa, möivät ne. Oli syntynyt syvä yhteys niiden 
ihmisten kesken, jotka kuulivat sanoman Kristuksesta. 
He eivät jääneet harjoittamaan hiljaista yksityiskristil- 
lisyyttään, vaan »Herra lisäsi heidän (= apostolien) yhtey- 
teensä niitä, jotka saivat pelastuksen» (Ap.2:47). 

Kristillinen seurakunta oli siten syntynyt. Ymmär- 
tääksemme sen rakkaudenpalvelun, tarkastamme jotain 
niistä monista kuvista, joilla apostolit tekivät havain- 
nolliseksi seurakunnassa vallitsevan yhteyden. Pietari 
ottaa kuvan heimosta ja kansasta (l.Piet.2:9 — 10). Alku- 
seurakunta tunsi olevansa valittu heimo, uusi Israel, Ju- 
malan oma kansa. Heimoille on ominaista väkevä yhtey- 
dentunto. Irtautuminen heimosta merkitsee nääntymistä 
ja menehtymistä. Jokaisen sairastaneen ja kärsivän jäse- 
nensä heimo hoitaa. 

Paavali sanoo seurakuntaa Kristuksen ruumiiksi. Se 
on koottu jäsenistä, jotka muodostavat yhtenäisen eli- 
mistön. Kaikki jäsenet ovat toistensa ja kokonaisuuden 
palvelemista varten. Yhden jäsenen kärsimys tuntuu 
koko ruumiissa, ja siksi terveet jäsenet kilvan rientävät 
sitä auttamaan (l.Kor.12). 

Alkuseurakunnan elämässä oli muotoja, jotka kau- 
niilla tavalla kuvastivat tätä yhteyttä. Kristityt olivat 
usein koolla. Tähän kokoontumiseen liittyi tavallisesti 
yhteinen rakkaudenateria (Apt.2:46 ja l.Kor.l 1:20—21). 
Sitä varten tuotiin ruokatavarat kotoa, ja ne nautittiin 
yhdessä. Mukana olivat seurakunnan köyhät ja vähä- 
arvoisimmatkin jäsenet, rinta rinnan apostoleitten, opet- 
tajien ja niiden seurakunnan jäsenten kanssa, joilla oli 
enemmän »tämän maailman hyvyyttä» (l.Joh.3:17). 
Ateriaa on kaikkina aikoina pidettu yhdistävänä ja ystä- 
vyyttä luovana. Alkuseurakunnassa se ilmensi rakkautta, 
joka oli sen jäseniä kohdannut ja vallannut. 

Emme saa erehtyä kaunomaalailuun ajatellessamme 
alkuseurakunnan elämää. Vaikka sen jäseniä kutsut- 
tiin »pyhiksi», ei tässä nimityksessä ole siveellisen täydel- 

Alkuseurakunnan ehtoollinen. 

(KatakombimaalauSv) 



lisyyden merkitystä. Pyhiä olivat he siksi, että Jumala 
oli erottanut ja omistanut heidät itselleen. Monessa suh- 
teessa he olivat vajanaisia. Meille tuttuja virheitä pal- 
jastuu heidän elämästään, ja lankeemukset varjostavat 
moneen vaellusta. Niinpä Jerusalemilaisessa rakkauden- 
palveluksessakin oli antajia, jotka tahtoivat valheellisesti 
näytellä suurta lahjoittajaa (Ananias ja Safiira) (Apt.5). 
Seurakunnan kasvaessa syntyi nurinaa leskien auttami- 
sesta. Jakajat eivät saaneet kiitosta, ehkä siksi, että epä- 
kohta oli todellinen. Osoittautui näet välttämättömäksi 
erottaa erityiset henkilöt, »seitsemän taattua miestä», huo- 
lehtimaan rakkauden työstä, »pöytäpalveluksesta». Viime- 
mainittu sana viittaa heidän toimintansa suuntautuneen 

nimenomaan tehtäviin, joita aiheutui rakkaudenaterioit- 
ten järjestämisestä (Apt.6). 

Ehkä tässä kerrottu tapaus merkitsee rakkaudenpal- 
veluviran perustamishetkeä. Joka tapauksessa jo Uusi 
Testamentti kertoo seurakuntavirassa olevista miehistä, 
joista alkukieli käyttää nimeä diakonos = palvelija (suo- 
malaisessa raamatunkäännöksessä: »seurakunnan palve- 
lija»). Paavali tervehtii filippiläiskirjeen alussa seura- 
kunnan kaitsijaa (= episkopos, piispa) ja seurakunnan- 
palvelijaa (= diakonos) ja 1. Timoteuskirjeessä (3 luku) 
luetellaan samoilta henkilöiltä vaadittavat ominaisuudet. 
Niistä käy ilmi, että seurakuntapalvelija ei ole sanan- 
julistusta varten. Sensijaan erityisesti varoitetaan häntä 
kaksikielisyydestä. Se viittaa ilmeisesti tehtävään, jossa 
joudutaan käymään kodeissa ja tapaamaan ihmisiä. Täl- 
löin on juoruaminen vakavimpia työn esteitä. Diakonin 
mainitseminen piispan yhteydessä osoittaa työn johdon 
kuuluneen piispalle ja suorituksen itse diakonille. Mitä 
kaikkea työhön sisältyi, ei luetella, mutta varmaankin 
sen määräsi kulloinkin ilmenevä hätä. Koskaan ei kristi- 
kunnassa ole laadittu suuria yhteiskunnallisen uudistuk- 
sen ohjelmia. Todellinen, käsilläoleva hätä on määrännyt 
viipymättömän ja mahdollisimman tehokkaan toimin- 
nan. Näin diakonitkin tekivät. 

Uusi Testamentti kertoo myös naistyöntekijöistä. 
Roomalaiskirjeen lopussa lähetetään terveiset Kenkrean 
seurakunnan palvelijalle, sisar Foibelle. Hänet on taval- 
lisesti nähty ensimmäisenä diakonissana. Mitään nyky- 
aikaista diakonissalaitosta ei ollut hänen työnsä takana, 
vaan hän toimi seurakunnassaan laupeuden työssä. Timo- 
teuskirjeessä (1. Tim. 5:9) kerrotaan luetteloitavista les- 
kistä. Sellaiseksi kelpaa 60-vuotias leski, joka on teh- 
nyt hyviä töitä, lapsia kasvattanut, vieraita holhonnut, 
pyhien jalkoja pessyt, ahdistettuja auttanut ja kaiken 
hyvän tekemistä harrastanut. Miten monipuolisen ku- 
van maalaakaan se eteemme seurakunnallisesta palvelu- 
työstä! 

Myös eri paikkakunnilla olevat seurakunnat tunsivat 
vastuuta toisistaan. Toisen korinttolaiskirjeen 8 ja 9 
luku paljastavat meille Paavalin toiminnasta merkittä- 

vän, usein unohdetun puolen. Hän järjestelee seurakunta 
seurakunnalta suurta avustuskeräystä, suostuttelee kris- 
tittyjä runsaisiin lahjoihin, paneepa eri seudut kilpaile- 
maan tällaisessa rakkaudenpalveluksessa. Kaikesta käy 
ilmi, että seurakuntien jäseniä tietoisesti kasvatettiin 
uhrautumaan. Kunakin sunnuntaina oli pantava varoja 
erilleen, jotta keräysaikoina olisi tuntuva lahja annetta- 
vana. Kertyneiden lahjojen vienti Jerusalemiin oli tapah- 
tuva seurakuntien luottamusmiesten ollessa mukana. Nämä 
olivat Kristuksen kunnia (2.Kor.8:23). 

Avustustyössä oltiin raittiita. Avustus ei saanut olla 
lamauttamassa autettavan omatoimista yrittämismieltä* 
Moni pyysi apua, vaikka olisi voinut tulla toimeen omilla 
varoillaan tai työllään. Hänelle muistutettiin Jeesuksen 
sanoja (joita ei ole säilytetty evankeliumeissa): »Autuaam- 
paa on antaa kuin ottaa» (Apt.20:35). Jos joku heittäytyi 
laiskuudessaan toisten kuormaksi, oli hänelle sanottava 
tarmokkaasti: »Kuka ei tahdo työtä tehdä, hän olkoon 
syömättäkin» (2.Tess.3:10). Jos joku kävi tässä suhteessa 
vallan kurittomaksi, oli hänet erotettava kristittyjen 
yhteydestä. »Merkitkää hänet, älkääkä seurustelko hänen 
kanssaan, jotta hän häpeäisi» (2.Tess.3:14). 

Alkuseurakuntaa elähdytti palveleva rakkaus. Jokai- 
nen kärsivä huomioitiin. Seurakunta tunsi kokonaisuu- 
tena olevansa vastuussa jokaisesta heistä. Siksi se jär- 
jesti palvelutyön seurakunnittain. Varoja kerättiin ja 
niiden jakamiseksi oli virkoja. Avun oli oltava todellista 
ja nostavaa. Sen oli koetettava tehdä autettavasta toi- 
sia vuorostaan auttavan. Kaikkien oli kasvettava an- 
tajan paikalle, enemmän osoittamaan veljesrakkautta 
kuin sitä vastaanottamaan. Ulkopuolella seurakunnan 
oleviinkin ulottui tämä palvelun mieli. Oli tehtävä hyvää 
kaikille (Gal.6:10), jopa vihamiehillekin. 

3. VANHAN KIRKON AIKA. 
(Vuodet 100-500). 

Kristinusko levisi pian yli koko Rooman valtakun- 
nan. Yhä tiheämmäksi kävi seurakuntien verkosto. 
Vainoista huolimatta lisääntyi kristittyjen lukumäärä. 

Rakkaudenpalvelulle laajenivat uudet työkentät, ja 
monimuotoisena se kehittyi kunkin ajan tarpeiden mu- 
kaan. 

Usein on kuvattu silloista pakanuutta rakkaudetto- 
maksi ja kovaksi. Tällaisia arvostuksia on varoen teh- 
tävä, sillä pikainenkin tutustuminen silloiseen elämään 
osoittaa, että pakanamaailmassakin tunnettiin vieraan- 
varaisuuden hyve, vaikka se kohdistuikin ystäviin. Lem- 
peyttä ja avuliaisuutta osoitettiin kärsiviä kohtaan, jopa 
kehitettiin varsin pitkälle menevää huoltoa heidän hyväk- 
seen. Rooman valtakunnassa oli tapana suurten onnet- 
tomuuksien kohdatessa jotain seutua panna toimeen ylei- 
siä kansalaiskeräyksiä hädänalaisten hyväksi. Usea rikas 
teki eri yhteyksissä huomattavia lahjoituksia. Itse Roo- 
massa ruokittiin valtion, keisarin tai muun vallashenki- 
lön varoilla jatkuvasti 200,000 henkilöä ilmaiseksi. Sotien 
jälkeen takavarikoitiin maita, ja ne jaettiin rintamamie- 
hille. Sotaorpoja kasvatettiin, vieläpä heille perustettiin 
hoitolaitoksia. Ateenassa huolehdittiin sokeista, kuuroista 
ja raajarikoista, antamalla säännöllisesti rahallista avus- 
tusta elatusta varten. 

Siitä huolimatta kristinusko toi jotain ratkaisevasti 
uutta. Ehkä vakuuttavimmin tämän todistaa keisari 
Julianus (361—363), joka luopui kristinuskosta ja tah- 
toi uudelleen nostattaa pakanuuden Rooman uskonnoksi. 
Erityistä huomiota hän kiinnitti pakanoiden rakkauden- 
palvelun kehittämiseen. Tällöin hän kirjelmässään viit- 
tasi kristittyjen palvelevaan toimintaan: »Kristityt voit- 
tavat ystäviä elämällään ja vaelluksellaan — — — perus- 
tamalla vieraille ja köyhille majapaikkoja ja muullakin 
ihmisystävällisellä huolenpidollaan tarvitsevista.» »Missä 
syy, ettemme kiinnitä huomiotamme siihen, millä juma- 
laton kristittyjen uskonto on löytänyt leviämisensä: hei- 
dän hyvyyteensä vieraita kohtaan, huolellisuutensa, jota 
he osoittavat kuolleittensa hautaamiseen — — — !» Ker- 
rotaan, että muutkin pakanat ihmettelivät: »Katsokaa, 
kuinka he rakastavat toisiansa!» 

Kristinusko edusti uutta asennoitumista kärsiviä koh- 
taan. Ehkä parhaiten sen näemme, jos vertaamme eräitä 
meille säilyneitä ajatuksia rajan molemmin puolin. 

Kuulu pakanallinen roomalainen puhuja, Quintilianus 
huudahtaa eräässä yhteydessä: »Voitko sortua niin sy- 
välle, ettet inhoaisi köyhiä?» Ja kreikkalainen saattoi 
kysyä: »Voiko ihminen olla onnellinen, jos hänen tulee 
jotain toista palvella?» 

Entä alkukirkon kristityt? 

Kirjasta »Kahdentoista apostolin oppi» (kirjoitettu 
Syyriassa n. 100 — 140) lainaamme seuraavat lauseet: »Älä 
totuta kurottamaan käsiäsi ottaaksesi, mutta takaisin 
vetämään, kun on annettava.» »Mutta joka ottaa (avus- 
tuksia), vaikkei ole puutteessa, hän on joutuva tilille (Ju- 
malan edessä) siitä, miksi ja mitä varten otti.» »Älä käänny 
pois puutteessa olevasta, jaa kaikki veljesi kanssa äläkä 
sano mitään omaksesi.» 

Barnabaan kirjeessä (joka on vuoden 150 paikkeilta) 
on samanlaisia kehoituksia. Mustan, iankaikkisen kuo- 
leman tiellä ovat ne, jotka »eivät armahda köyhää, eivätkä 
näe vaivaa vaivatun tähden». 

Klemens, eräs Rooman piispoja (n. v. 95) ja Hermas- 
niminen Rooman seurakunnan jäsen (eli noin 150) osoit- 
tavat, miten suurin uhrauksin oli joskus varat autta- 
mista varten saatava: »Älä maista sinä päivänä, jona 
paastoat, muuta kuin leipää ja vettä, ja anna se, mikä 
sinulla piti sinä päivänä olla (ruokana), leskelle, orvolle 
tai köyhälle.» (Hermas). »Monien meikäläisten (kris- 
tittyjen) tiedämme antautuneen vankeuteen vapahtaak- 
seen toisia. Monet ovat myyneet itsensä orjiksi ja saa- 
mallaan hinnalla ravinneet toisia.» (Klemens) 

Ero pakanuuden ja kristinuskon välillä oli siten suuri. 
Pakanallinen anteliaisuus ojensi lahjansa ylhäältä armo- 
palana kärsiville. Lahjan tarkoitus oli koroittaa anta- 
jaa ja* 7 hänen kunniaansa. Usein siihen liittyi poliittisia 
tarkoitusperiä. Sillä toivottiin väkijoukkojen suosiota. 
Lahjoin tukahdutettiin vallankumouksia. 

Kristittyjen palveleva rakkaus perustui itse kristilli- 
syyteen, jonka tuli ilmetä jokapäiväisenä vaelluksena. 
Ilman rakkaudentekoja ei ollut mitään kristillisyyttä. 
Mutta sen lisäksi kristillinen rakkaudentoiminta liittyi 
kiinteästi seurakuntaelämään. Rakkauden palveluksesta 
vastasi koko seurakunta. Kun seurakuntia oli ympäri 

Rooman valtakunnan, oli kristinusko ennen pitkää teho- 
kas tekijä kärsivien avarassa maailmassa. 

Merkitsevää oli, että seurakunnissa työ oli järjestet- 
tyä ja että oli henkilöitä yksinomaisesti tällaisia tehtäviä 
varten. Varsinaisesti huolenpito seurakunnan köyhistä 
kuului piispalle. Hänelle tuotiin la hj avarat. Yksin Juma- 
lalle tilivelvollisena hän hoiti varat — usein suurseura- 
kunnissa erityisen taloudenhoitajan avulla — mutta käy- 
tännöllisen palvelutyön suorittivat diakonit, diakonissat 
ja »lesket». Rooman valtakunnan itäosissa oli rakkauden- 
palvelun järjestäytyminen tehokkaampaa kuin lännessä. 
Naistyöntekijäin kohdalla tapahtuu sellainen kehitys, että 
vanhojen »leskien» käyttö vähenee. Aikaisemmin vaadittu 
60 vuoden ikä alennetaan aluksi 40 vuoteen, jotta asian- 
omainen olisi ruumiillisesti voimakkaampi palvelutyö- 
hön. Naimattomuuden kasvava korostus syrjäytti kui- 
tenkin vähitellen lesket, ja naimattomat diakonissat jäi- 
vät ainoiksi naistyöntekijöiksi. Heissä havaitaan pyrki- 
mystä itse pappistehtäviin, mutta kirkko hylkäsi sellai- 
sen kehityslinjan (325). Heitä tarvittiin jatkuvasti lau- 
peudentyössä. Jumalanpalveluselämä oli seurakunnan 
keskus, ja diakonit ja diakonissat saivat suorittaakseen 
siihen liittyviä tehtäviä alusta alkaen. He auttoivat 
ovenvartioinnissa, kasteensuorituksessa sekä ehtoollista 
jaettaessa. 

Rakkaudenateriat olivat edelleenkin seurakunnallisen 
yhteyden ilmentäjiä. Pian täytyi kuitenkin niihin liit- 
tyvä ehtoollinen järjestää eri tilaisuudeksi. Tavaksi tuli 
viettää rakkaudenateria sunnuntai-iltapäivisin niin var- 
hain, että ennen pimeää voitiin hajaantua. Näin oli teh- 
tävä ei vain panettelun, vaan todellisten ja aiheellisten 
siveellisten vaarojen vuoksi. Piispa oli rakkaudenate- 
rialla pöydän isäntänä ja tärkeimpänä pidettiin, että 
kaikki seurakunnan köyhät olivat mukana. Ellei piispa 
ehtinyt mukaan, oli hänen edustajansa joka tapauksessa 
saapuvilla. Myöhemmin tilaisuus käsitettiinkin piispan 
järjestämiksi pidoiksi köyhille. Aterioiden yhteydessä 
laulettiin psalmeja ja keskusteltiin. Kotona olevia sairaita 
seurakunnan jäseniä ei unohdettu, vaan heillekin diako- 
nit ja diakonissat veivät ruokia yhteisestä pitopöydästä. 

Köyhistä pidettiin jatkuvasti huolta. Heitä varten 
kerättiin varoja. Antajina olivat verrattain vähävaraiset. 
Aristides (toiselta vuosisadalta) kertoo: »Jos joku on 
köyhä eikä hänellä ole ylimääräisiä varoja, paastoaa hän 
2—3 päivää, voidakseen siten täyttää puutteellisten ravin- 
non tarpeet.» Varakkaammat lahjoittivat suuriakin sum- 
mia ja testamenttasivat maatiloja ym. tarkoitusta var- 
ten. Köyhät luetteloitiin, ja yhden seurakunnan luette- 
loissa saattoi olla tuhansia nimiä. Konstantinopolin piispa 
Chrysostomos — kuulu saarnaaja, »kultasuu» — ruokki 
diakonien välityksellä päivittäin yli 7,000 köyhää. Ryös- 
töjen aikana saattoivat seurakunnan diakonit näyttää 
ahnaille saaliinhakijoille köyhiä »seurakunnan jalokivinä». 

Leskistä ja orvoista pidettiin erityistä huolta, varsin- 
kin jos he olivat kuolleen marttyyrin omaisia. Leskeä 
kutsuttiin »Jumalan alttariksi», jolle kannettiin lahjat. 
Siksipä häntä kiellettiin vaeltelemasta ympäri seurakun- 
taa. Eihän näet Jumalan alttarikaan liiku. Heidän ei 
sovi myöskään itse pyydellä lahjoja, vaan heidän tuli 
odottaa, kunnes saavat niitä. Heidän varsinaisena elä- 
mäntehtävänä oli rukoilla toisten puolesta. Jos joku 
leski on tullut puetuksi tai saanut ruokaa, juomaa, rahaa 
tai jalkineet, silloin oli hänen osatoveriensa, toisten les- 
kien, rukoiltava: »Ole ylistetty, Jumala, joka olet vir- 
voittanut leskitoveriani. Siunaa ja saata kunniaan se, 
joka on häntä näin palvellut, jotta hänen hyvätyönsä 
totuudessa nousisi eteesi.» Myös oli leskien kiitettävä 
yhdessä antajan kanssa Jumalaa. Orvot kasvatettiin 
mieluimmin kodeissa ottolapsina. Pojista koetettiin saada 
kunnon käsityöläisiä ja tytöistä perheenemäntiä. Seu- 
rakunnan naisvirkailijoiden oli huolehdittava myös tyt- 
töjen avioliitosta jonkun kunnon kristityn nuorukaisen 
kanssa. Löytölapsen osa — Rooman valtakunnassa oli 
näet yleisenä tapana lasten heitteille jättäminen — oli 
raskas. Jos hänet pakana löysi, sai tämä kasvattaa 
lapsesta itselleen orjan. Löydetystä poikalapsesta kasva- 
tettiin tällöin tavallisesti miekkailija, mutta tytön osa oli 
porttola. Kristityt velvoitettiin tästä syystä seurakun- 
nissa ottamaan löytölapset huostaansa ja hoitamaan ne 
kristillisesti. 

Köyhistä vainajista ja meren aaltojen rannikoille pais- 
kaamista haaksirikkoisten ruumiista huolehtivat aina seu- 
dun kristityt. Vankeja muistettiin. Ankaran vero- ja 
velkalainsäädännön vuoksi moni joutui velkavankeuteen. 
Vainon aikoina täyttyivät vankilat taas uskonveljistä. 
Heitä oli myös kaukana kaivoksissa pakkotöissä tai 
surkeaan sotavankeuteen joutuneina. Näiden luona käy- 
tiin. Heille vietiin ruokaa ja juomaa. Heitä lohdutet- 
tiin. Toisinaan kerättiin suuria summia, joilla voitiin 
ostaa sotavankeja vapaaksi. 

Suurina onnettomuuksien aikoina, jolloin rutto rai- 
vosi, tarvittiin kristittyjen yhteisponnistuksia. Tartun- 
nan pelosta jätettiin näet usein sairaat virumaan avutta, 
ja ruumiit heitettiin kaduille mätänemään. Saaliinhimoi- 
set rosvot vaeltelivat ryöstömatkoillansa kaupungeissa. 
Tällöin piispat leimuavilla saarnoillansa keräsivät seura- 
kuntalaiset todelliskisi apuarmeij öiksi, jotta suunnaton 
kurjuus tulisi poistetuksi. 

Vieraanvaraisuutta harj oitettiin j o alkukristillisessä 
seurakunnassa. Vaeltava uskonveli tai -sisar sai vieraal- 
lakin seudulla kristittyjen luona majapaikan. Varsinkin 
piispojen oli majoitettava ja hoidettava matkalaiset, mutta 
ellei se käynyt päinsä, majoitettiin vieras jonkun seura- 
kuntalaisen luo. Jo varhain oli kuitenkin vieraan esitet- 
tävä suosituskirje omasta seurakunnastaan. Paljon valhe- 
veljiä, pakanallisen hallituksen vakoojia tai heittiöitä tun- 
keutui näet kristittyjen vieraaksi. Suosituskirjeet varus- 
tettiin usein kolmella kirjaimella »PYA» (= Isän, Pojan 
ja Pyhän Hengen kreikankielisten nimitysten alkukirjai- 
met) tuntomerkiksi suosituskirjeen aitoudesta. 

Sairaitten luona käytiin. Aluksi sairaat hoidettiin 
omissa kodeissansa, kunnes seurakunnat alkoivat perus- 
taa sairaaloita. Usein näiksi laajennettiin diakonien asun- 
not, joita tällöin kutsuttiin diakonioiksi. Myös piispan- 
talojen yhteyteen saatettiin rakentaa asumuksia köyhiä 
ja sairaita varten, samoin kirkkojen läheisyyteen. Nel- 
jännellä vuosisadalla alettiin rakentaa muunkinlaisia lai- 
toksia eri tarkoitusta varten. Turvattomat ja koditto- 
mat saivat niissä suojan, vieraat majapaikan, kerjäläi- 
set ravinnon ja sairaat hoidon. Vähitellen laajenivat lai- 

tokset. Matkallaolijat, sairaat, lesket, orvot, löytölapset 
ja vanhukset saivat kukin omat suojansa. Aistiviallisia- 
kin muistettiin, mielisairaat, jopa langenneet tytötkin 
saivat turvapaikkansa. Kristillinen kirkko moninaisin 
tavoin otti täten hoitoonsa suuren Rooman valtakunnan 
kaikkinaisia kovaosaisia. 

4. KESKIAJAN PALVELUTYÖ. 
(Vuodet 500-1500). 

Vanhan ajan loppupuolella, jolloin suuret väkijoukot 
täyttivät seurakunnat ja ne paisuivat usein jättiläissuu- 
riksi, muuttui välttämättömyydellä myös kristillisen kir- 
kon rakkaudenpalvelu. Pienten seurakuntien perhepii- 
rin luonne katosi. Ei käynyt päinsä koko seurakunnan 
kokoontua yhteiselle rakkaudenaterialle ja ehtoolliselle. 
Oli mahdotonta — kasvaneesta diakonien ja diakonisso- 
jen luvusta huolimatta — huolehtia yksityiskohtaisesti 
jokaisesta seurakunnan kärsivästä. Vain seurakuntien 
jakaantuminen olisi pelastanut seurakunnallisen diako- 
nian. Kun niin ei käynyt, laitosmaisen huollon kokonai- 
suudessaan oli astuttava tilalle. Paikallinen seurakunta 
seurakuntana lakkasi olemasta työn varsinainen tekijä. 

Olemme jo tutustuneet laitoshuollon alkuun vanhan 
ajan kirkossa. Laitokset kasvoivat usein diakonin tai 
piispan asunnoista tai ne rakennettiin näiden välittö- 
mään yhteyteen. Täten ne olivat mitä kiinteimmässä 
yhteydessä paikalliseen seurakuntaan. 

Merkillinen rakkaudenpalvelun herätys kosketti Roo- 
maa neljännen vuosisadan päättyessä. Se tempasi mu- 
kaansa ikivanhat ylhäisösuvut ja varsinkin niiden naispuo- 
liset jäsenet. Kuuluisaa Fabiusten sukua oleva Fabiola, 
joka oli ollut irstailijan kanssa naimisissa ja hänestä eron- 
nut, heräsi, katui julkisesti avioeroaan ja omisti elämänsä 
senjälkeen köyhille ja kurjille. Suuren omaisuutensa hän 
käytti Rooman ensimmäisen sairaalan perustamiseen. 
Siinä saivat raajarikot, pitaaliset, nenänsä tai silmänsä 
menettäneet tai muuten kärsivät turvaa ja hoitoa. Fabiola 
kantoi sairaat usein henkilökohtaisesti sairaalaan, pesi ja 

Nunnat opettavat sairaanhoitoa oppilaille. 



sitoi heidän haavansa, ruokki ja hoiti niin äidillisesti, että 
kerrotaan köyhien toivoneen sairastuvansa, päästäkseen 
tästä hoidosta osalliseksi. 

Scipioiden ja Gracchusten jälkeläinen Paula oli rak- 
kaudenpalvelun keskeisimpiä henkilöitä. Hän etsi kau- 

pungin köyhät ja ruokki heitä. Elämänsä lopulla hän 
siirtyi Betlehemiin, jonne hän rakensi majatalon pyhiin- 
vaeltajille omistaen elämänsä näiden palvelemiseen. Avuk- 
seen sai hän omat tyttärensä. 

Herätysliikkeen keskukseksi ja monien aloitteiden läh- 
tökohdaksi tuli keskellä Roomaa, sen Aventinus-kukku- 
lalla oleva Marcellan koti, johon hän rakensi luostarin. 
Näin tekivät monet muutkin. 

Sairaaloissa ja luostareissa roomalainen nainen pani 
vuosituhantisen sivistysperintönsä kristillisen rakkauden 
uhrautuvaan palvelutyöhön. Luontainen roomalainen 
johtajakyky ja sivistyksen hioma älyllinen terävyys loi- 
vat hahmoja, joita kristillisessä naistyössä lienee harvoin 
myöhemminkään ylitetty. 

Luostarit saivat vaaliakseen kristillistä perintöä keski- 
ajalla, jolloin nuoria germaanisia kansoja kasvatettiin omis- 
tamaan sanoma Kristuksesta. Luostareissa sai palveleva 
rakkauskin tyyssijan. Matkalaiset ja hädänalaiset löysi- 
vät niistä turvapaikan. Munkkien ja nunnien ahkerat 
kädet valmistivat lääkkeitä ja omistautuivat monin eri 
tavoin kärsivien auttamiseen. 

Merkittävä osuus kirkon rakkaudenpalvelussa oli hen- 
gellisillä järjestöillä. Ristiretkien aikana (1100 — 1200 
luvuilla) syntyi useita hengellisiä ritarikuntia, jotka var- 
sinaisen päämääränsä ohella — miekalla turvata tai levit- 
tää Kristuksen oppia! — omistivat suurta huomiota arme- 
liaisuudelle ja sairashoidolle. Järjestöillä olivat omat osas- 
tonsa miehille ja naisille. Suuremmoisia sairaaloita raken- 
nettiin. Niiden hoito ja järjestys oli sotilaallisen täsmäl- 
listä ja kurinalaista. Arvellaan, että vielä nykyaikaisen 
sairaalan työjärjestyksessä on perinteitä tuolta ajalta. 
Eräänä esimerkkinä mainittakoon, että Johanniittain 
ritarikunnalla oli hoitolaitoksia mielisairaita ja pitaalisia 
varten. Latsarus-järjestön sairaaloista on vielä tänä päi- 
vänä muistuttamassa sana »lasaretti» (sairaala). Näin 
vanhan kirkon laitoshuolto kehittyi valtaisasti hengel- 
listen ritarikuntien käsissä. 

Kaikille laitoksille tehtiin runsaasti lahjoituksia, oli- 
vat ne luostareita, sairaaloita, mitä tahansa. Lahjoituk- 
seen liittyi tavallisesti ehtona rukousten pito lahjoitta- 

jan hyväksi, mutta samalla määrättiin lahjoituskirjassa, 
miten jonakin vuodenpäivänä on ruokittava, niin ja niin 
monta kerjäläistä ja niin monen on saatava uusi puku 
laitoksesta tehdyn lahjoituksen turvin. Laitoksessa pi- 
dettiin tarkkaa vuosiluetteloa avustuspäivistä ja — mää- 
ristä, erityisen virkamiehen huolehtiessa lahjoitusmääräys- 
ten täytäntöönpanosta. Lahjoitusten jakopäivänä tulvi 
seutu kerjäläisiä. He osallistuivat lahjoittajan hyväksi 
pidettyyn sielunmessuun, rukoilivat hänen puolestaan ja 
saivat lahjansa. Merkillisen kuvan avaavat eteemme kes- 
kiajan lukemattomat laitokset tällaisine toimenpiteineen 
ja suurine kerjäläisjoukkoineen, jotka elelivät niiden lä- 
histöllä. Kieltämättä puhuu tämä kaikki huolenpidosta 
onnettomien hyväksi ja rakkaudenpalveluksesta. Kuiten- 
kaan emme voi ummistaa silmiämme epäkohdilta. Jär- 
jestelmä kasvatti kerjäämisen mieltä. Se ei poistanut hä- 
tää sinänsä. Se lievitti sitä, mutta samalla laajensi. Keski- 
ajalla köyhyys olikin hyve ja rikkaus syntiä. 

Ei ihme, että muodostui suoranaisia järjestöjä, joiden 
jäsenten hurskaudessa köyhyys oli huipennettu siihen 
määrään, että nämä elivät kerjuulla. Näiden liikkeiden 
synty liittyy kuulun Fransiskus Assisilaisen jaloon ja ra- 
kastettuun nimeen (kuoli 1182). Tämä rikkaan kauppiaan 
poika luopui ylhäisestä ystäväpiiristään ja varakkaan 
kodin mukavuuksista, seuratakseen Jeesusta ulkonaisessa 
köyhyydessä ja kurjia rakastaen. Hän etsi jopa pitaalis- 
ten seuraa ja veti heidät henkilökohtaisella hoidollaan 
päivänvaloon, pakottaen yhteiskunnan huomaamaan hei- 
dät ja kantamaan heistä vastuuta. Mukaansa Fransiskus 
sai palavaa nuorisoa, joka luopuen omaisuudestaan liit- 
tyi »pienempien veljien» kerjäläismuukistoksi. Köyhinä 
ja nöyrinä, mutta tyytyväisinä ja iloisina lähti näiden 
veljien joukko liikkeelle. Heistä syntyi herätysliike, joka 
kulovalkeana levisi yli Euroopan. Kymmenintuhansin 
eurooppalaista nuorisoa liittyi tähän liikkeeseen, ei elääk- 
seen luostareissa, vaan kansan parissa. Ritarikunnat oli- 
vat edustaneet ylempien kansanluokkien hurskautta. 
Fransiskuksesta lähtenyt herätys kohdistui keskiluok- 
kaan. Syntyi myös suuria maallikkojärjestöjä, joihin 
liittyneet eivät luopuneet munkkien ja nunnien tavoin 

Pyhä Fransiskus saarnaa linnuille. 

kodeistaan ja työstään, vaan koettivat toimia eri tavoin 
järjestönsä puitteissa kärsivien hyväksi. i 

Kolmannellatoista vuosisadalla alkoi tapahtua euroop- 
palaisessa elämäntavassa merkittävä muutos. Syntyi kau- 
punkeja. Entiset kaupungit, ikivanhoja lukuunottamatta 
olivat olleet yleensä vain linnan tai luostarin ympärillä 
olevia kyliä. Kaupungeissa asuva käsityöläis- ja kaup- 
piasväki vaurastui, kehittäin monipuolisen kaupunkikult- 
tuurin. Kristillinen rakkaus löysi näissä oloissa uusia ilme- 
nemis- ja toimintamuotoja. Kaupunkien asukkaat perus- 

tivat »Pyhän Hengen kunniaksi» — kuten perustamisasia- 
kirjoissa mainitaan — hospitaaleja, joissa pyhiinvaeltajat 
majoitettiin, sokeat, rammat ja sairaat hoidettiin. Toi- 
sinaan kirkon johtomiesten suosituksin kerättiin näiden 
laitosten pystyttämiseksi varoja, ei yksin kaupungista, 
vaan myös ympäristöseurakunnista, joskus naapurihiip- 
pakunnistakin. Kaupungin raati otti laitokset suoranai- 
sen johtonsa alaiseksi, tahtoipa ulottaa vaikutuksensa 
uskonnollisten järjestöjenkin laitoksiin. Kaupungin kes- 
kitetty hallinto tahtoi valvoa kaikkea, mitä kaupungin 
muurien sisällä tapahtui. Myöhempien vuosisatojen val- 
tioillanne, jonka mukaan valtio totaalisesti (= kokonai- 
sena ja rajattomasti) huolehtii ihmiselämästä, jopa sään- 
nöstellen hyväntekeväisyydenkin, sai ensi idun keskiajan 
loppupuolen kaupunkihallinnossa. Kiintoisaa on todeta, 
että näin tapahtui Saksan kaupungeissa, mutta ei Rans- 
kassa eikä Englannissa, missä sairaalat nykyaikoihin asti 
ovat toimineet mitä likeisimmässä yhteydessä kirkon 
kanssa. 

Kaupunkien piirissä kehittyivät myös erilaatuiset vel- 
jes- ja sisarkunnat, jotka jollain tavoin korvaavat sitä kes- 
kiajan seurakuntaelämästä puuttuvaa kristillistä yhteyttä, 
mikä alkukristillisyydelle rakkauden aterioineen oli omi- 
naista. Tosinhan luostarit toteuttivat sitä hyvinkin pit- 
källe, mutta sitä tunsivat tarvitsevansa myös jokapäi- 
väisessä arkityössään elävät ihmiset. Tavallisimmin kut- 
suttiin veljeskuntia nimellä kilta. Killan jäsenet muo- 
dostivat uskonnollisen, taloudellisen ja oikeudellisen yhtei- 
sön. Kilta käsitti tavallisesti vain parikymmentä jäsentä, 
joten sen piirissä kävi päinsä todellisen vastuun kanta- 
minen toisistansa. Kilta oli pienoisseurakunta, joka huo- 
lehti rakkaudenpalvelusta omassa piirissään. »Heidän 
tulee keskenään kantaa rakkaus ja tuska», oli usein kir- 
joitettuna heidän sääntöihinsä. 

Kaupungeissa ja maaseurakunnissa tavataan alkeita 
muunkinlaiseen keskinäiseen avunantoon, josta aikojen 
kuluessa on kehittynyt moni nykyajan sosiaalinen toi- 
mintamuoto. Tulipalon sattuessa, tulvan tuhotessa tai 
muussa vastaavassa tilanteessa oli riennettävä avuksi. 
Kun köyhä naapuri oli taloa rakentamassa, oli toisen 

valjastettava juhtansa ja tultava työtä tukemaan. Myö- 
hemmän ajan palo- ym. vakuutustoiminta on saanut täl- 
laisesta toiminnasta alkunsa. Kristillinen lähimmäisen- 
rakkaus on ollut monenlaisen sosiaalisen toiminnan sie- 
menenä. 

5. LUTHER JA AIKA HÄNEN JÄLKEENSÄ. 
(Vuodet 1500-1700). 

I. 

Keskiajan hurskaus ei ollut unohtanut köyhää tai 
muuten kärsivää. Rakkaus oli pukeutunut moniin eri 
muotoihin, joista useat meistä ovat tosin outoja ja nyky- 
aikaiseeu elämänjärjestykseen täysin soveltumattomia. 
Sitä emme voi sanoa, että ihmiset olisivat olleet kuuroja 
lähimmäisrakkauden velvoitukselle. Monia erinomaisen 
jaloja henkilöhahmoja tunnetaan keskiajalta tässä suh- 
teessa. 

Eräs perustavaa laatua oleva käsityksen vähittäinen 
muutos oli kuitenkin kaivanut pohjaa alkukristilliseltä 
rakkaudelta. Alkuseurakuntaa oli elähdyttänyt Jeesuk- 
sen sana: »Lahjaksi te olette saaneet, lahjaksi antakaa» 
(Mt.l0:8). Pelastus oli saatu ansaitsemattomana lahjana, 
ja siksi koettu rakkaus oli vienyt palvelun tielle. Paavali 
kirjoittaakin: »Kristuksen rakkaus vaatii meitä» (2.Kor. 
5:14). 

Vähitellen alkoi voittaa ajatus, että ihmisenkin on 
jotain tehtävä autuutensa hyväksi. Mikä oli tällöin luon- 
nollisempaa, kuin että juuri rakkaudenpalvelu nähtiin 
Jumalalle otollisena ja ansiota tuottavana. Kuta pitem- 
mälle keskiaikaan päästiin, sitä voimakkaammin koros- 
tettiin almun ja lahjan ansiollisuutta. Ennenkaikkea 
ajateltiin sen lievittävän niitä tuskia, joita taivaaseenkin 
pääsevän väitettiin kokevan puhdistuakseen kuolemansa 
jälkeen kiirastulessa. Pian syntyi taksoja ja voitiin mää- 
ritellä, kuinka monta päivää mikin lahja vähentää kiiras- 
tulessa oloa, etenkin kun lahjansaaja rukoilee lahjoitta- 
jan puolesta. Lahjan tarkoituksena ei ollut enää auttaa 
kärsivää, vaan palvella lahjoittajaa. Kerjäläinen oli nyt 

suorastaan välttämätön varakkaamman pääsemiseksi tai- 
vaaseen. 

Siitä syystä oli Martti Lutherin elämäntyö (1483 — 1546) 
käänteentekevä. Sen ratkaisukohdaksi syksyllä 1517 tuli 
kuuluisa taistelu aneista, joiden uskottiin vapahtavan kii- 
rastulen vaivoista. Luther joutui iskemään tällä taiste- 
lullaan keskiajan hurskauden arimpaan kohtaan. Siksipä 
taistelu oli katkera. Lutherin tärkein sanoma oli: Me 
saamme syntimme anteeksi lahjaksi. Jumala vanhurs- 
kauttaa jumalattoman. Pelastus on kokonaan Jumalan 
teko. Ihminen ottaa sen vastaan, uskossa avautuen sille. 
Pelastusta ei kykene edistämään edes kaunein ihmissy- 
dämen harrastus, palvelu. Kaikki saadaan Jumalan tuh- 
lailevan rakkauden suomasta armosta. 

Mutta Luther liitti sanaan »usko» sanan: »rakkaus». 
Kukaan ei voi Jumalaan uskoa rakastamatta lähimmäis- 
tään. Me palvelemme Jumalaa täällä maan päällä juuri 
siten, että rakastamme kärsivää veljeämme ja sisartamme, 
auttaen ja uhrautuen hänen hyväkseen. Jumala kätkey- 
tyy lähimmäisen repaleiseen pukuun ja odottaa siinä pal- 
veluamme. 

Kun pelastus on lahja, ei sen saamiseksi tarvitse mennä 
luostariin. Sitä ei ansaita myöskään kerjäämällä, kuten 
fransiskaanit tekivät. Jokapäiväisen elämän kutsumus 
on paikka, johon Jumala on meidät itsekunkin asettanut. 
Juuri siinä Jumala odottaa meiltä uskollisuutta. Kutsu- 
mustehtävän tunnollinen täyttäminen ja arkisessa työs- 
sämme kaikkien lähellä meitä elävien ihmisten palvele- 
minen on rakkaudenpalvelua sanan täydessä merkityk- 
sessä. Kaikessa palvelutyössä on kyllä ristinsä. Me emme 
tahdo näet luonnostamme halulla palvella toisiamme. 
Siksi Jumalan täytyy taivuttaa meitä siihen. Jos Jumala 
saa kutsumustyöhön liittyvän ristin alla uusiintuvasti 
sydämet auki evankeliumin sanomalle, saamme elämääm- 
me rakkautta, joka tekee mahdolliseksi palvelemisen iloi- 
sin ja vapain sydämin. Rakkaus pulppuaa silloin pakot- 
tomasti kuin vesi lähteestä. 

Luther kohdisti huomionsa myös itse rakkaudenpal- 
velussa esiintyviin epäkohtiin. Kansakunnan johtajistoa, 
Saksan aatelistoa, hän v. 1520 kehoittaa puuttumaan näi- 

hin. Niistä eräänä suurimpana hän pitää kerjuun tava- 
tonta kasvua. Keskiaika oli osannut antaa almuja ja 
perustanut säätiöitä kaikenkaltaisen avun antamiseksi. 
Mutta koskaan ei kysytty, tarvitseeko asianomainen apua. 
Eri hyväntekeväisyyslaitokset jakoivat lahjansa pitämät- 
tä yhteyttä toisiinsa. Ei ihme, että ammattikerjäläiset 
tulivat maan vaivaksi. Työn arvoa korostava Luther, 
joka tässäkin suhteessa oli löytänyt Raamatusta alku- 
kristilliset ihanteet, ei voinut kerjäämistä katsella suo- 
pein silmin. Varallisuus sinänsä ei ollut hänen mielestään 
mitenkään syntiä. Koronottoa hän kuitenkin ruoski, sillä 
siinä elettiin toisten työn tuloksista, ei omasta vaivan- 
näöstä. Todellisia köyhiä, työkyvyttömiä, vanhuksia, 
leskiä ja orpoja oli kristillisen seurakunnan kyllä yllä- 
pidettävä, mutta sen ei ole sallittava kenenkään kerjätä. 
Rakkaudenpalvelun oli saatava kerjuu loppumaan. 

Keskiaikana oli tarkalleen määritelty, kuinka suuressa 
hädässä lähimmäisen tulee olla, jotta häntä tulisi auttaa. 
Lutherin mukaan rakkaus ei tunne mitään sellaisia rajoja. 
Toisin on yhteiskunnassa, jossa jokaisen velvollisuudet ja 
oikeudet määritellään tarkoin lailla. Maallisessa yhteis- 
kunnassa pätee oikeudenmukaisuus, kristillisessä elämässä 
sen sijaan rajaton, uhrautuva rakkaus. Luther vaati, että 
jokaisen kaupungin on huolehdittava köyhistään. Raha- 
avustukset on annettava harkinnan mukaan todellisille 
puutteenalaisille ja niin, ettei kerjuumieli kasva. Tyhjän- 
toimittajia ei ole turhaan eläteltävä. 

Miten luterilaisessa kirkossa suunniteltiin rakkauden- 
palvelu järjestettäväksi? Seurakunnalle tulleet kaikki 
lahjoitukset oli aluksi kerättävä yhdeksi rahastoksi, jolla 
palkattaisiin papit ja opettajat sekä hoidettaisiin köyhät. 
Pian todettiin, että köyhille kuuluva osuus on eroitettava 
omaksi rahastoksi, jota erityinen diakoni tai »arkkuherra» 
hoiti. Mikäli suuremmissa kaupungeissa oli useampia 
seurakuntia, oli itsekullakin oleva oma rahastonsa ja sen 
lisäksi koko kaupunkia varten yhteinen, josta oli annet- 
tava eri seurakunnille tasoitukseksi apua. Sairaalat suun- 
niteltiin ylläpidettäviksi yhteisen rahaston turvin. Varat 
saatiin entisistä säätiölahjoituksista, tavallisimmin maa- 
tiloista, mikäli lahjoittajasuku vielä muuttuneissa olosuh- 

teissä halusi näin antaa tapahtua. Sen lisäksi tulivat muut 
seurakuntalaisten lahjat, jotka tosin arvelutta vasti vähe- 
nivät, kun niiden antamiseen ei enää kannustanut kiiras- 
tulta lievittävä ansio-oppi. 

Kirkoissa kerättiin kollehteja. Tämä tapa juontuu 
alkukirkosta, jolloin alttarin molemmin puolin diakonit 
seisoivat avoimin säkein lahjojen vastaanottoa varten. 
Keskiajalla oli munkki tai joku muu henkilö saanut kirkko- 
herran suosittelemana kerätä kollehdin kirkkoväeltä. Uutta 
oli uskonpuhdistusajalla kollehdin kerääminen seura- 
kunnan yhteistä rahastoa varten. Kuvaavaa oli kollehdin 
liittyminen saarnaan. Saksassa kannettiin tavallisesti 
kollehti saarnan aikana. Kollehti pantiin laskematta 
lukittuun raha-arkkuun, jotta sen suuruus säilyisi salassa. 
Vasta useampien kollehtien kerryttyä laskettiin kertyneet 
varat. 

Elokeräyksiä pantiin toimeen, samoin muitakin ke- 
räyksiä. Häissä, hautajaisissa ja kastetilaisuuksissa kerät- 
tiin köyhille. Usein tehtiin testamentteja köyhäinrahas- 
tojen hyväksi. Pakollista verotusta sensijaan ei tunneta. 
Kaiken oli oltava vapaaehtoista, hyvän sydämen lahjaa. 

Erityiset diakonit suunniteltiin valittavaksi 1 tai 3 
vuodeksi huolehtimaan rakkaudenpalvelua varten tar- 
vittavien varojen keräämisestä, hoidosta ja käytöstä. 
Pahojen puheiden välttämiseksi määriteltiin yksityiskoh- 
taisesti varojen käyttö. Joka vuosi tehtiin tarkka tilitys. 
Kollehdinkemu käsitettiin diakonien kunniatehtäväksi. 
Diakonien oli etsittävä — kulkien kadut ja kujat — todel- 
liset köyhät ja tutustuttava heidän olosuhteisiinsa. Dia- 
konien yhteisessä kokouksessa oli sitten kunkin heistä 
annettava tarkka selostus havainnoistaan, jonka jälkeen 
päätettiin yhteisestä avustusten jaosta. Puutteenalaisen 
sukulaiset oli ensin koetettava saada toimimaan. Myös oli 
kukin saatava huolehtimaan henkilökohtaisesti köyhästä 
palvelijastaan, ystävistään ja naapureistaan. Yksityinen 
laupeudentyö ei saanut lakata, vaikka se seurakunnalli- 
sesi järjestettiinkin. Avustus oli annettava rahana tai 
luonnossa ja vietävä tavallisesti kotiin. Toisinaan jako 
tapahtui kirkossa. Avustusten väärä käyttö oli ehkäis- 
tävä. Etelä-Saksassa määrättiin köyhät kantamaan eri- 

tyistä köyhän merkkiä, jotta he eivät väärinkäyttäisi saa- 
maansa avustusta kapakoissa tai pelaten. Pohjois-Sak- 
sassa tällainen erityismerkin käyttö, jonka katsottiin alen- 
tavan köyhää, nimenomaan kiellettiin. 

Erityistä huolta oli pidettävä sairaista. Köyhät lap- 
set oli autettava kouluun ja opetettava kunnollisiksi käsi- 
työläisiksi. Lahjakkaille lapsille oli köyhäinrahastosta 
koetettava antaa apurahoja koulunkäyntiä varten. Pap- 
pien oli muistettava käydä katsomassa vankeja ja puhut- 
telemassa heitä. 

Näin keskiajan laitoshoidosta oli luterilaisessa maail- 
massa viitoitettu tie jälleen seurakuntadiakoniaan. Joh- 
tuen siitä, että seurakunta ja kaupunki (maalaiskunta) 
olivat silloin sama asia, saa diakonia tarkoin määritellyn, 
hiukan lakisääteisen luonteen. Kaiken pohjana on kui- 
tenkin vapaaehtoisuus. Varat saadaan lahjoina, ja seura- 
kunnan omat miehet huolehtivat vapaaehtoisesti niiden 
jaosta, eikä välitöntä naapuriapuakaan unohdettu. 

Kyettiinkö tämä kaikki toteuttamaan? Osin kyet- 
tiin, osin ei. Uskonpuhdistusaika kertoo monista rak- 
kauden ja palvelumielen täyttämistä henkilöistä. Niistä 
on varmaan huomattavimpia Luther, jonka anteliaisuus 
on kuulu. Hän saattoi lahjoittaa jopa ruhtinaiden anta- 
mat hopeaesineensä, jos joku tarvitseva ylioppilas tuli 
turvautumaan hänen apuunsa. Jatkuvasti asui ylioppi- 
laita hänen luonaan ja aterioi hänen pöydässään. Luther 
loi luterilaisen pappilan, jossa papin vaimo sai kasvavat 
tehtävät seurakuntalaisten auttamisessa ja holhoami- 
sessa. Luterilaiset pappilat ovat muodostuneet usein 
seurakuntien rakkaudentyön keskuksiksi. Varsinkin kris- 
tillinen vieraanvaraisuus oli niille ominaista. 

Mutta ylläkuvaamamme suunnitelmat eivät lähes- 
kään aina toteutuneet. Köyhäinhoitoon liittyi ongelmia, 
joita ei aavistettu, ja joiden ratkaisemiseen ei löydetty 
keinoja. Käytettäviksi saatiin liian vähän varoja. Ei 
ollut helppoa erottaa tositarvitsevaa tyhjäntoimittajasta. 
Liian suureksi kuviteltiin myös seurakuntalaisten uhri- 
mieli. Suuret sodat (talonpoikais- ja uskonsodat) köyh- 
dyttivät maat ja aikaansaivat sanomatonta kurjuutta. 
Erittäin huutava oli palvelutyöhön sopivien henkilöidea 

puute. Munkki- ja nunnajärj estojen lakattua toimimasta 
puuttui varsinkin alkuaikoina sairaaloista jotenkinkaan 
koulutettua henkilökuntaa. Uskonpuhdistusmiesten toi- 
minnassa tämä aukko muodostui kaikkein kohtalok- 
kaimmaksi seurauksiltaan. Sairaalat rappeutuivat. Myös- 
kään ei huolehdittu, että tilapäisapuun ajateltuja naisia 
tai miehiä olisi opastettu tehtäviinsä, siitä huolimatta, 
että juuri sitä tarkoitusta varten tiedetään tehdyn lah- 
joituksia. Diakonien virkaan ei aina oltu halukkaita, 
eikä ihme, sillä heidän toimintaansa ei useinkaan tuke- 
nut rakkaudenpalvelua harrastava seurakunta. Turhaan 
ei Luther valittanut, sanoessaan enemmän huolehditta- 
van kivisistä kirkoista kuin elävistä Jumalan temppe- 
leistä: köyhistä. Järjestettyyn köyhäinhoitoon ei lopul- 
takaan päästy, vaan todellisuudessa jäätiin jatkuvasti 
tilapäisavun antamiseen. Sensijaan kasvaa harrastus lah- 
joitusten ja sääteitten tekoon orpokodeille, sairaaloille, 
köyhäintaloille ja leskeinkodeille. Perustettiinpa maja- 
taloja ja ruokintapaikkoja kodittomille ja puutteenalai- 
sille. 

II. 

1600-luvun lopulla alkoi luterilaisessa kirkossa herä- 
tys, jonka tunnemme nimeltä pietismi. Se merkitsi huo- 
mattavaa, suorastaan ratkaisevaa käännettä rakkauden- 
palvelussa. Eräs pietismin johtajista, Filip Jaakko Spe- 
ner (kuoli 1705) teki monia ehdotuksia seurakunnallisen 
diakonian aikaansaamiseksi, mutta tuloksettomasti, sillä 
häneltä puuttuivat järjestelijän ominaisuudet. Uuden 
kehityksen lähtökohdaksi tuli sensijaan Hallen kuulu 
orpokoti, joka liittyy August Herman Francken nimeen. 
Francke oli tarmokas, aloiterikas ja laajakatseinen mies. 
Kuvaava oli työn alku. Eräänä iltana tulee joku ahdin- 
koon joutunut pyytämään apua. Francke istuutuu ja 
kirjoittaa sinä iltana pienen teoksen, jonka tuloilla vieras 
on autettu. Pian aloittaa hän orpokotityön kahdeksalla 
taalerilla. Parinkymmenen vuoden perästä orpokotiin 
kuuluu tuhansittain väkeä ja mitä moninaisimmat lai- 
tokset. Tuskin minkään laitoksen kehitys on herättänyt 
vastaavanlaista huomiota. Aikalaisten ihmeteltävänä oli- 

kin ajanmukainen talo, joka oli noussut yhdellä iskulla — 
ja inhimillisesti katsoen yhden miehen, täysin varatto- 
man papin aikaansaamana. Francken kuollessa (1727) 
muodostivat laitokset pienoiskaupungin, joissa opetet- 
tiin 2300 lasta, joista 134 orpoa, opettajia oli 167. Mitään 
työntekijäkasvatusta ei kuitenkaan pantu alulle. Francke 
ei myöskään tuntenut kiinnostusta seurakuntadiakoniaa 
kohtaan. Ajan kirjallisuudessa esitettiin kyllä toistu- 
vasti vaatimuksia senkin elvyttämiseksi ja diakoni-vir- 
ran perustamiseksi. Aika ei ollut siihen kypsä. 

Reformeeratussa kirkossa, jolla oli johtajanaan Johan 
Kaluin (kuoli 1564), järjestettiin sen sijaan rakkauden- 
palvelu tehokkaaksi kirkon toiminnaksi. Kalvinin mie- 
lestä oli seurakuntaelämä järjestettävä samanlaiseksi kuin 
alkuseurakunnassa. Raamattu oli hänen mielestään oh- 
jeita antava lakikirja myös virkoja ja kirkon hallintoa 
suunniteltaessa. Sen sijaan Luther ja luterilainen kirkko 
katsoivat näissä asioissa voitavan menetellä kunkin ajan 
tarpeiden mukaisesti. Kun raamattu kertoo diakonin 
viroista, oli ne siis Kalvinin mielestä välttämättä järjes- 
tettävä. Palvelutyöhön oli reformeerattuja innoittamassa 
myös heidän kuuluisa »käytännöllinen päätelmänsä». He 
päättelivät näin: Jumalan iankaikkinen valinta on jokai- 
sen todettava omasta elämänvaelluksestaan. Jos har- 
joitan rakkautta, olen iäisesti valittu. Onko ihme, että 
se kannusti lähimmäisen palveluun! Toisena palvelemi- 
sen aiheena esitettiin kiitollisuus Jumalaa kohtaan. Refor- 
meeratussa maailmassa onkin erilaatuisella palvelulla aina 
löytynyt sijansa. Monin tavoin se on ollut siinä edellä 
luterilaista kirkkoa. 

Roomalais-katolisessa kirkossa 1500-1600 lukujen vaih- 
teessa toimi Vincentius Paulolainen, jonka nimeen liittyy 
uuden ja ratkaisevan vaiheen alku Rooman kirkon palve- 
lemisen työssä. Itse hän oli kerran joutunut vangiksi ja 
muhamettilaisten orjaksi. Vapaaksi päästyään hän omisti 
elämänsä rakkaudentyöhön. Hän ryhtyi vastustamaan 
pelkkää almujen antamista. Köyhyyden perussyihin oli 
käytävä käsiksi. Nuoriso oli opetettava työhön. Köy- 
hiin oli tutustuttava kotikäynnein. Huomattavin tulos 
hänen pyrinnöistään oli naistyön järjestäminen. Hänen 

ohjaamanaan muodostui roomalaisen kirkon valtava lau- 
peudensisar-järjestö, oikeammin joukko järjestöjä. Kes- 
kiaikaiset naisjärjestöt olivat olleet joko määrättyihin 
miesveljeskuntiin tai laitoksiin sidottuja, Vincentiuksen 
perustama oli sensijaan itsenäinen. Sisaret eivät jääneet 
myöskään asumaan järjestön peruslaitokseen, jossa hänet 
oli kasvatettu, vaan he työskentelivät siellä, minne hänet 
lähetettiin. Vincentiuksen ansiosta naisten laupeudentyö 
pian ylitti sen, mitä katolisea kirkon miehet siinä suh- 
teessa suorittivat. Eräässä kokouksessa hän muistutti, 
että alkukirkon diakonissoja ei ole Kaarle Suuren jälkeen 
ollut kirkon virallisessa työssä. Nyt naineu sai saman 
aseman. Laupeudensisarilta vaadittiin vuodeksi kerral- 
laan tavallinen nunnalupaus, mutta he eivät silti olleet 
nunnia. Vincentiuksen mielestä nunnaksi rupeaminen 
olisi ollut työn esteenä. Vincentius julisti sisarille: »Sai- 
raitten talot ovat teidän luostarinne, karu, usein vuok- 
rattu kamari seliinne, seurakunnan kirkko kappelinne ja 
vaatimattomuus teidäu huntunanne». Sisarten oli elet- 
tävä nuhteettomasti ja siveästi sekä kyettävä hurskau- 
tensa liittämään kristillisen laupeudentyön ulkonaisiin 
tehtäviin. Sisarten oli ruumiillisen avun ohella huoleh- 
dittava myös potilaiden hengellisestä hoidosta. 

Rooman kirkon rakkauden palvelu on varsinkin myö- 
hemmin kehittynyt valtavaksi. Sillä on aina ollut käy- 
tettävänään työhön altista väkeä ja runsaasti varoja. Kun 
kirkko on työn jäsentänyt tiiviisti kirkolliseen orgauisa- 
tioonsa, hiippakunnittain kunkin piispan alaiseksi, se on 
voinut käytellä laupeudentyöhön varatut reservinsä aina 
siellä, missä tarve on suurin. 



6. SISÄLÄHETYS JA UUDENAIKAINEN 
DIAKONIA. 

Luterilaisessa kirkossa on 1800-luku uusien ja tulos- 
rikkaiden toimintojen aikaa rakkaudenpalvelussa. Mo- 
nien yksityisten henkilöiden silmät olivat auenneet näke- 
mään, miten suurta aineellista, siveellistä ja hengellistä 
kurjuutta rehoitti heidän ympäristössään. Näin oli var- 

sinkin asutuskeskuksissa, joita äkkiä kasvanut teollisuus 
oli nostattanut ympäri Eurooppaa. Omasta kotoisesta 
seurakunnastaan ja sen suojelevasta ilmapiiristä irtautu- 
neet ihmiset elivät usein näissä surkeuden pesäpaikoissa 
juuretonta elämäänsä. Juoppous ja epäsiveellisyys kas- 
voivat. 

Jo muutama sukupolvi aikaisemmin oli syntynyt har- 
rastusta pakanalähetyksen hyväksi. Siirtomaat ja niiden 
takaiset alueet toivat pakanuuden eurooppalaisen kristi- 
kansan tietoisuuteen. Jeesuksen lähetyskäsky kirkastui 
uudella tavalla velvoittavaksi tehtäväksi. Kasvavassa 
määrin syntyi lähetysseuroja tätä työtä tekemään. 

Samalla opittiin arvioimaan kotoisia oloja uudella 
tavalla. Niissä oli kovin paljon korjaamista. Kristuk- 
sen evankeliumi oli monille omista kansalaisista vieras, 
toisinaan vain nimeltä tunnettu asia. Se ei ollut Jumalan 
voima itsekullekin uskovalle pelastukseksi, niinkuin Paa- 
vali aikoinaan oli kirjoittanut Roomaan (Room.l:16). 
Mutta huomattiin, ettei seurakuntatyö silloisessa muo- 
dossaan suinkaan riittänyt. Papisto, joka väestön luku- 
määrään nähden oli liian vähälukuista, oli varsinaisen 
opetustehtävänsä ja toimitustensa lisäksi moninaisten yh- 
teiskunnallisten velvollisuuksiensa kuormittama. Seura- 
kuntalaiset oli totutettu elämään kuin koululainen hil- 
jaa ja oppivaisena koulupenkissään. Seurakuntatyössä 
ei hänellä ollut tehtäviä. Siksi ei osattu ajatella, että 
seurakunnat sellaisenaan voisivat käydä käsiksi sen mit- 
taiseen taisteluun, jota tunnuttiin tarvittavan ajan hä- 
dän keskellä. Tunnussanaksi tuli yhdistys. Kristittyjen 
tuli muodostaa, kuten oli tullut tavaksi muunkin ajalli- 
sen elämän alalla, yhdistyksiä eri tarkoituksia varten. 
Kun jokin asia oli alkanut polttaa yksityisen kristityn 
sydäntä, hän otti asian puheeksi ja keräsi asiaa harras- 
tavat henkilöt omalla seudullaan ja joskus koko maassa 
kristilliseksi yhdistykseksi. Mitä puuhakkain, monihaa- 
rainen ja ennen pitkää valtavia voimia liikutteleva yhdis- 
tystoiminta täytti luterilaisen kirkon. Kun tämä tähtäsi 
luopuneiden ja samalla tavallisesti siveellisesti sortuneiden 
suurten väestöryhmien voittamiseen Kristukselle, kutsumme 
sitä sisälähetykseksi, pakanalähetyksen ollessa nlkolähetystä. 

Erittäin merkittävä on, että sisälähetyksen keskei- 
seksi toiminnanmuodoksi tuli monenlainen rakkauden- 
palvelu. Todettiin, ettei mitenkään riitä se tilapäinen 
apu, mikä ojennettiin köyhyyteen sortuneelle. Tarvit- 
tiin kaikenlaatuisia laitoksia, jotka tarjosivat aluksi suo- 
jaa ja senjälkeen asteettaisen nousun ihmisarvoiseen elä- 
mään. 

Ottakaamme esimerkki sisälähetyksen ja siihen liit- 
tyvän saksalaisen diakonian työstä maantiekulkurien 
hyväksi. Kaupungin lähistölle saapunut kulkuri näkee 
vihreitä lyhtyjä. Hän seuraa niiden riviä, sillä ne kuljet- 
tavat hänet yömajaan, joka on yksinomaan kulkureita 
varten. Yömajassa hän saa pienen oman huoneen, jossa 
on vaatimaton sänky, sen vieressä pöytä ja tuoli. Sei- 
nällä on Kristuksen kuva ja ehkä lause: »Kirjoita kotiin.» 
Hän saa viivähtää majapaikassa muutaman yön. Päivi- 
sin pilkkoo hän majatalonsa hyväksi puita tai askaroi 
muulla tavoin. Hänen vaatteensa pestään, ja hän saa 
myös ruokaa, kaiken ilmaiseksi. Jos hän haluaa, pääsee 
hän vakituisemmaksi työntekij äksi maataloussiirtolaan, 
jossa hän tapaa osatovereitaan, kulkureita. Siellä on ti- 
laisuus raittiiseen ja säännölliseen elämäntapaan. Hyvä- 
henkinen ympäristö tukee häntä niitä kiusauksia vastaan, 
jotka ovat olleet syynä hänen rappiotilaansa. Samalla 
osoitetaan hänelle työ- ja kehitysmahdollisuuksia muissa 
sisälähetyksen laitoksissa. Tie aukenee elämään muitten 
ihmisten parissa. Usein se merkitsee paluuta hyvään ko- 
tiin, toisinaan uutta elämää täysin uusissa olosuhteissa 
ja elämää, missä Jumalan siunaus tunnetaan ja tunnus- 
tetaan. 

Lukemattomat tällaiset laitokset ja muukin sisälähe- 
tystyö pidettiin yllä vapaaehtoisesti kerätyin varoin. On 
merkillistä tutkia tuhansien, jopa kymmenientuhansien 
rakkaudentyökeskusten historiaa ja todeta, miten ne — 
tosin miltei aina taistellen suurissa aineellisissa vaikeuk- 
sissa — saavat varansa. Tällainen työ avasi ennen aavis- 
tamattomalla tavalla ihmisten sydämet ja kukkarot. Val- 
, tavia summia kyettiin keräämään, ja sydäntä lämmittä- 
vää on todeta koettu siunaus. 

Tällainen laaja toiminta edellytti luonnollisesti run- 

saasti työntekijöitä. Niitäkin saatiin, jopa kasvavassa 
määrin. Samalla osoittautui aivan välttämättömäksi 
työntekijäkoulutus. Tavallisimmin se tapahtui itse jon- 
kin rakkaudenpalvelua varten olevan laitoksen yhtey- 
dessä, niin että muodostui laitosten joukko, pienehkö 
kaupunkikin, joka joskus tuhansine holhokkeineen ja 
erilaisine työntekijöineen muodosti aivan oman seura- 
kunnan. Näillä laitoksilla oli johto yhteinen, samoin val- 
taviin mittasuhteisiin kasvanut talous, mikä pohjautui 
vapaaehtoisten lahjain varaan. Tällainen suuri yhdys- 
kunta on vieläkin Länsi-Saksassa, Bielefeldin kaupun- 
gissa oleva Bethel, kuulun sisälähetysmiehen Friedrich 
von Bodelschivinghin valtaisa, maailmankuulu luomus. 

Miestyöntekijäin kasvatus alkoi Hampurissa v. 1836. 
Juhana Henrik Wichern, sisälähetyksen isä, oli muuta- 
maa vuotta aikaisemmin aloittanut työn suurkaupungin 
kodittomien poikien hyväksi. Hän oli perustanut näille, 
usein rikoksiin vajonneille pojille, pelastuslaitoksen, jonka 
oli oltava heille todellinen koti. Rakkauden oli tässä ko- 
dissa koetettava voittaa pojat. Työn ja laulun oli täytet- 
tävä kodin elämä. Työ laajetessaan tarvitsi työntekijöitä. 
Niitä Wichern alkoi kasvattaa, ja pian oli koulutettuna 
kymmenittäin »veljiä», ei yksinomaan Hampurissa, vaan 
eri puolilla Saksaa työssä. Näille »veljille» vakiintui alku- 
kirkollinen diakoni-nimitys, vaikka heidän tehtävänsä ei 
ollut täsmälleen sama. He olivat monenlaiseen kasvatus- 
ja kristilliseen palvelutehtävään erotettuja maallikkoja, 
jotka jäivät heitä kouluttaneen yhdistyksen jäseniksi, 
muo-dostaen veljeskunnan omine keskuskoteineen ja joh- 
toineen. Heidän työnsä tapahtui pelastus- ja orpokodeissa, 
sairaitten, tylsien ja kaatumat autisten parissa, vanki- ja 
köyhäinhoidossa, työsiirtoloissa ja erilaisissa laitoksissa 
poikien hyväksi, alkoholistihuollossa ym. Diakoniksi otet- 
tiin tavallisesti jonkin ammatin, opettajan, käsityöläisen, 
kauppiaan työtä taitavia, n. 20—30 vuotiaita ja naimat- 
tomia miehiä. Näillä oli diakonilaitoksen johdon luvalla 
kuitenkin oikeus mennä kyllä naimisiin. Koulutus oli 
tavallisesti kolmivuotinen, käsittäen sekä käytännöllisiä 
että tietopuolisia aineita. Pääpaino oli palvelevalla hen- 
gellä. Ilman sitä ei työhön voitu käydä. Diakoni kuu- 

Theodor Fliedner. 



lui jatkuvasti »veljeskotiinsa», jossa hänet oli kasvatettu, 
vaikkapa hän saattoi saada itsenäisen työn oman laitok- 
sensa ulkopuolella. Verrattain harvoin hän oli seurakun- 
nan palveluksessa, tavallisimmin kristillisissä yhdistyk- 
sissä ja laitoksissa. 

Diakonissatyön isä on Theodor Fliedner, saksalainen 
pappi, jonka täytyi pienen, köyhän Kaiserwerth-nimisen 
seurakuntansa hyväksi lähteä keräämään varoja, aina 
naapurimaita myöten. Hän sai varoja riittävästi, mutta 
samalla hän näki, mitä kristillinen rakkaus on saanut ja 
sai aikaan. Hän otti esimerkkiä ja aloitti työn vankien 
hyväksi (v. 1833). Tutustuessaan muualla vankityöhön 
hän löysi Hollannista mennoniittain seurakunnan, jossa 
vanha diakonissavirka oli elvytettynä toiminnassa. Palat- 
tuaan kirjoittaa hän: »Miksi ei tätä apostolista, viisasta 
järjestystä ole säilytetty kirkossa?» Samana vuonna kuin 

Wichern (v. 1836) aloitti 
diakoni-kasvatuksen, aloit- 
ti ensimmäinen luterilainen 
diakonissa, lääkärintytär 
Gertrud Reichardt työnsä 
sairaanhoitaj ana Fliedne- 
rin perustamassa sairaalas- 
sa. Tässä on luterilaisen 
diakonissatyön alku. Kai- 
serwerthin diakonissalai- 
toksesta tuli pitkäksi aikaa 
koko ajatuksen keskus ja 
sen jatkuva innoittaja. 
Pian syntyi näet muitakin 
diakonissalaitoksia ja niitä 
on nykyisin luterilaisessa 
maailmassa jo toistasataa 
ja sisaria montakymmen- 
tätuhatta. Köyhät, sairaat, 




lapset ja vanhukset ovat Gertrud Reichardt. 

saaneet hoitajansa. Nuoret 
kristityt naiset ovat valin- 
neet itsellensä tämän rakkaudenpalvelun siunatuksi kut- 
sumustyökseen. Ihmeellinen on ollut muutaman suku- 
polven aikana tapahtunut diakonissatyön kasvu. Luteri- 
lainen kirkko on siinä saanut valtavimman panoksen työ- 
hön kärsivien hyväksi. 

Ymmärtääksemme diakonissatyön historiallista mer- 
kitystä ja niitä muotoja, joihin se pukeutui, on meidän 
muistettava, että naisella ei vielä viime vuosisadan alussa 
ollut mahdollisuutta itsenäiseen toimintaan yhteiskun- 
nassa. Hän oli yksinomaan kodin ihminen. Naimattoma- 
nakin asusti hän veljiensä tai sisartensa luona sekä avusti 
näitä eri tavoin kotitaloudessa. Naisen astuminen diako- 
nissana varsinaisen kodin ulkopuolelle kristilliseen työhön 
merkitsi sen vuoksi suurta olosuhteitten ja mielipiteiden 
muutosta. Diakonissana, joksi naistyöntekijää alkukristil- 
listen perinteiden mukaisesti kutsuttiin, luterilainen nai- 
nen aloitti varsinaisesti työnsä julkisessa elämässä. Hän 
jäi kuitenkin eräässä toisessa merkityksessä kodin jäse- 

neksi. Diakonissalaitos tuli olemaan hänen kotinsa. Siellä 
hän saa kasvatuksensa, sen yhteydessä olevissa laitok- 
sissa usea sisar suorittaa elämäntyönsä ja sinne hän palaa 
muuallakin olleelta työmaaltaan, sairastuttuaan tai käy- 
tyään vanhana työkyvyttömäksi. Varsinkin aikoina, 
jolloin sosiaalisen lainsäädännön suoma tapaturma-, sai- 
ras- ja eläketurva puuttui, oli välttämätöntä, että dia- 
konissalaitos oli hänen turvansa ei vain henkisesti, vaan 
myös aineellisesti. Siksipä diakonissa oli aina diakonissa- 
laitoksen jäsen ja sen lähetti, silloinkin, kun hän toimi 
keskuksestaan kaukana, muissa laitoksissa, yhdistyk- 
sissä ja ennen pitkää myös paikallisen seurakunnan pal- 
veluksessa. Missä hän työtä tekikin, periaatteellisesti oli 
hänen työnantajansa ja lähettäjänsä diakonissalaitos. 
Varsinaista palvelutyötä kirkossa suoritti siis diakonissa- 
laitos kasvavana laupeudensisarten yhdyskuntana, ei siis 
kirkko tai seurakunnat sinänsä. Varat kerääntyivät täl- 
laista työtä varten — kuten Bielefeldin Bethelissä — ym- 
päri maailmaa vapaaehtoista tietä, asiasta kiinnostuneilta. 
Laitoksen takana oli siten rakkaudenpalveluun syttynei- 
den »näkymätön seurakunta». 




Ensimmäiset oppilaat saapuvat Kaiserswerth'in 
diakonissalaitokseen. 

Sisälähetys ja siihen liittyvä diakonia on merkinnyt 
rakkaudenpalvelun taistelua elinoikeudestaan kristillisen 
kirkon ja seurakunnan työssä. Sen historiaan liittyy luke- 
mattomia henkilöhahmoja, joiden elämän rakennusainek- 
sena on ollut palava halu palvella kärsiviä ja innoittaa 
muita tähän palveluksentyöhön. Se on antanut koko 
luterilaiselle kirkolle uuden, lämpimän sävyn, ja samalla 
se on väkevällä tavalla palauttanut seurakunnan tietoi- 
suuteen alkukristillisyyden perustavat näkemykset siitä, 
että Jumalan armahtava rakkaus etsii kokonaista ihmistä, 
myös häntä siveellisessä ja aineellisessa kurjuudessaan, 
sekä että tämä rakkaus ei jätä ketään tapaamansa jouti- 
laaksi. Luterilainen kirkko on siten saanut sisäistä uudis- 
tusta, joka on tehnyt siitä terävämmän aseen Jumalan 
sille uskomassa työssä. 

II. DIAKONIA JA SEN JÄRJESTÄYTYMINEN 
SUOMESSA. 



1. KÖYHIEN JA KÄRSIVIEN HOITO 
MENNEINÄ VUOSISATOINA. 

Keskiajalla kuului köyhien ja sairaiden hoito Suo- 
messakin luostareille. Niiden yhteydessä olevissa »Pyhän 
Hengen huoneissa» köyhät ja vanhukset saivat huoltoa. 
Luostarien vierasmajoihin pääsivät matkalaiset yöksi. 
Pitaalisia varten perustettiin omia sairaaloita, joita taval- 
lisesti kutsuttiin »Pyhän Yrjänän taloiksi». Myös perus- 
tettiin kiltoja, joiden terveet jäsenet olivat velvoitettuja 
käymään sairaitten kiltajäsenten luona, ja kuolleet kilto- 
jen jäsenet oli kunniallisesti saatettava hautaan. 

Kustaa Vaasa (1523 — 1560) määräsi uskonpuhdistuk- 
sen tapahtuessa sairaaloille kuuluvat verot säilytettäväksi 
ennallaan, mutta ne otettiin valtion holhouksen alaiseksi, 
josta syystä laitokset pian köyhtyivät ja rappeutuivat. 
Uskonpuhdistuksen miehet korostivat, että vapaaehtoinen 
ja »hyvästä tahdosta» annettu avustus oli edelleen säily- 
tettävä köyhäinhoidon perustana. Niinpä uudistuneen 
kirkkomme ensimmäisessä kirkkojärjestyksessä vuodelta 
1571 muistutetaan, että on hoidettava köyhiä ja sairaita. 
Siinä säädetään, että sekä maalla että kaupungeissa on joka 
pyhä — varsinkin väkirikkaina juhlina — pantava mie- 
het hattu tai lautanen kädessä keräämään kollehtia. Saa- 
dut varat on pantava erityiseen arkkuun, jonka avaimet 
on joillakin soveliailla, hurskailla miehillä. Tarvittaessa 

on kertyneistä varoista jaettava köyhille avustusta kirkko- 
herran osoittamalla tavalla. 

Ison vihan kynnyksellä julkaistiin uusi kirkkolaki 
(v. 1686), joka oli meillä voimassa vuoteen 1869, jolloin 
saimme nykyisen kirkkolain alkuperäisessä muodossaan. 
Vuoden 1686 kirkkolaki julkaistiin siten, että se luettiin 
kirkoissamme pykälä pykälältä, jotta kirkkokansa koko- 
naisuudessaan sen tuntisi. Eräänä sunnuntaina luettiin 
siitä sekin kohta, jossa muistutetaan, että Jumala sanas- 
saan käskee pitää huolta köyhistä, sairaista, ontuvista, 
sokeista ja muista avuttomista. Heitä on seurakuntalais- 
ten vapaaehtoisesti autettava kiitokseksi Jumalalle hänen 
antamastaan siunauksesta ja kaikesta osaksemme tul- 
leesta armosta. Kirkkoherran asiana oli huolehtia, että 
kertyneet varat jaetaan niille, jotka eniten tarvitsevat 
ja ovat kurjimpia. Kerjuu sensijaan kiellettiin ankarasti. 

Samoihin aikoihin (1690-luvulla) elettiin suuria nälkä- 
ja ruttoaikoja. Siksipä v. 1698 kehoitettiin antamaan 
köyhille apua. Erityisesti suurina kodin juhlahetkinä oli 
heitä muistettava. Kun morsiuspari istui kirkossa ensi 
aviokuulutustaan kuuntelemassa, oli sen syytä lahjoittaa 
jotain köyhille. Jos äiti oli selviytynyt lapsivuoteestaan 
tai joku muu vaikeasta sairaudestaan ja siitä syystä saa- 
pui kirkkoon pyytämään seurakunnan yhteistä kiitos- 
rukousta, ei sellaisen tullut unohtaa rahalahjan anta- 
mista köyhien kärsivien hyväksi. Myös hautajaisissa oli 
köyhän saatava osallistua pitoihin tai oli häntä muuten 
muistettava. Tällaisia kehoituksia toistettiin ja kehoitet- 
tiin häissä ja kastetilaisuuksissa suoranaiseen kollehdin 
keräämiseen (v. 1753). Myös viljan ja muiden tarvikkei- 
den keräykseen kehoitettiin (v. 1734). Tällaisista viljan- 
keräyksistä muodostuivat vaivaisten jyvästöt. 

Täten kasvatettiin kansaamme oman elämänsä koho- 
kohtina muistamaan, kuinka ympäristössä elää kärsiviä, 
joita on autettava. Tämän, osin yksityiseksi, osin yhtei- 
seksi ajatellun seurakunnallisen rakkaudentyön lisäksi oli 
koetettava rakentaa erityinen »vaivaisten tupa». Tällai- 
nen määräys on m.m. vuoden 1734 yleisessä laissa. Myös 
kehoitettiin rakentamaan sairaaloita kaupunkeihin sekä 
keräämään kollehteja niiden hyväksi. Maaseutu ei kui^ 

tenkaan tuntenut näitä laitoksia sanottavammin omik- 
seen, ja siksipä uudistuneetkaan kehoitukset eivät paljoa 
vaikuttaneet. Laupeudentyön pääperiaatteena oli, että 
kunkin seurakunnan oli vastattava omista köyhistään ja 
sairaistaan. Tähän liittyi ikivanha paikallisen itsehallin- 
non ajatus, jonka mukaan väestö itse tai sen valitsemat 
luottamushenkilöt hoitivat yhteisiä seutukunnallisia asi- 
oita. Osin olivat käräjät tällainen itsehallinnon muoto. 
Varsinkin myöhemmin pitäjän- eli kirkonkokous käsit- 
teli paitsi seurakuntaa koskevia myös hallinnollisia, jopa 
oikeusasioita. 

Pitäjä jaettiin kylä- tai kinkerikunniksi, joihin kuhun- 
kin asetettiin johtoon kylänmies. Tavallisesti hän oli seu- 
rakunnan johtoportaan, kirkkoneuvoston jäsen. Kukin 
kylä vastasi tällöin omista köyhistään. Myöhemmin 1700- 
luvulla järjestettiin köyhäinhoito ruoduittain, kuten sota- 
laitos. Kukin ruotu, johon kuului vaihteleva luku taloja, 
huolehti yhdestä tai useammasta köyhästä. On esimerk- 
kejä siitä, kuinka pontevasti ja kaukokatseisesti toisinaan 
tällaiset ruodut toimivat. Kaukaisessa Kainuussa oli kyliä, 
joissa pidettiin huolta, että jokainen vastavihitty nuori 
pari pääsisi toimeentulonsa kunnolliseen alkuun. Kylä 
auttoi uuden kodin rakentamisessa. Joku lahjoitti parille 
lehmän, toinen antoi niittyjänsä käytettäväksi yhdeksi 
tai useammaksi vuodeksi. Monella muullakin tavalla autet- 
tiin nuoria heidän alkutaipaleellaan, jolloin elämä uudis- 
kodissa oli ahtaimmillaan. Tällainen apu oli ratkaiseva. 
Näin muodostuneissa kodeissa asui ennenpitkää hyvin 
toimeentulevaa väkeä. Kylään ei päässyt muodostu- 
maan köyhyyttä. 

Naapuriapu on kuulunut ikivanhastaan suomalaiseen 
elämäntapaan. Kristillinen lähimmäisrakkaus on sitä 
vielä tehostanut. Varsinkin ennen isoa jakoa (siitä annet- 
tiin asetus 1757) tehtiin koko kylän omistamilla mailla 
yhteistyötä. Naapurit auttoivat vuoronperään toisiaan 
myös näiden omilla mailla. Maiden ollessa jaettuna sar- 
koihin oli se suorastaan käytännön vaatima. 

Itse naapuriapua merkitsevä sana: talkoo, joka kai on 
alkuperältään slaavilais-balttilainen sana, viittaa siihen, 
että naapuriapua on harjoitettu kansamme parissa erit- 



44 




täin kauan, ehkä jo ennen 
nykyisen ajanlaskun al- 
kua. Näin periytyy tämä 
merkittävä lähimmäisen 
auttamismuoto parin vuo- 
situhannen takaa. Vasta 
viimeisten miespolvien ai- 
kana on se käynyt monin 
paikoin harvinaiseksi. Ylei- 
nen ajatus- ja toimimis- 
tapa on kasvanut yksilöl- 
lisemmäksi, johtuen yhte- 
näisen kyläasutuksen hä- 
viämisestä ja myös maa- 
talouden kasvavasta liike- 
miesmäisestä hoidosta. 
Tällöin taloudellinen kil- 
pailu panee huolehtimaan 
vain itsestään ja silmä um- 
mistuu toisen vaikeuksil- 
ta, muistamatta ollenkaan 
köyhää, jolta ei ehkä voi 
odottaa vastapalvelusta. 

Eräänä omalaatuisena muistomerkkinä näiltä ajoilta 
ovat myös kirkkojemme tai tapuliemme ulkoseinämälle 
pystytetyt puiset »vaivaisukot», joihin kukin voi panna 
köyhille tarkoittamansa lahjan. Monin paikoin on ollut 
tapana luvata, jos menestyy jossain suunnittelemassaan 
hankkeessa, lahja vaivaisukolle. Näin annetussa uhrilah- 
jassa ilmenee kaikkea muuta kuin kristillinen antamisen 
aihe. Joka tapauksessa vielä nykyäänkin vaivaisukko 
kerää kymmeniätuhansia markkoja seurakuntien köyhien 
hyväksi. 

Viime vuosisadan puolivälissä alettiin tuntea, että 
voimassaollut tapa huolehtia köyhistä ja kärsivistä ei 
mitenkään riittänyt. Toistuvat kadot kurjistivat elämää. 
Vuosisadan loppupuolella kasvanut teollisuus lisäsi yhteis- 
kunnallista hätää. Ensimmäinen asetus, jolla asiaa koe- 
tettiin järjestää, annettiin 1852. Sen mukaan jokainen 
puutteenalainen oli oikeutettu saamaan avustusta »vai- 



Vaivaisukko 
kirkon seinustalla. 



45 



vaishoidolta», työkykyinen tosin työvelvollisuutta vas- 
taan. Jokaiseen seurakuntaan oli asetettava erityinen 
»vaivaishoitohallitus», kirkkoherra esimiehenään. Varat 
otettiin verotusteitse. Aikuisemmin seurakuntien hallussa 
olleet, kollehdeilla kerätyt varat oli luovutettava tämän 
vaivaishoidon käyttöön. Viimemainitusta määräyksestä 
on syystä sanottu, että aikanaan köyhien asemaa lievittä- 
mään tarkoitetut lahj avarat pantiinkin palvelemaan va- 
rakkaita, eikä köyhiä. Nämä varat auttoivat nyt näet 
pitäjäläisiä pääsemään vähemmillä menoilla, ilman että 
köyhien asema ollenkaan korjautui. 

Tähän asetukseen oltiin yleisesti tyytymättömiä. Kun 
siinä oli väärällä tavalla kytketty toisiinsa seurakunnan 
rakkaudenpalvelu ja yhteiskunnallinen huoltotyö, osoi- 
tettiin ennenpitkää viimemainittu tehtävä kuuluvaksi 
kunnille, joista vuonna 1865 oli annettu asetus. Uusi köy- 
häinhoitoasetus annettiinkin v. 1879, joka tarkemmin 
määritteli huoltovelvollisuuden. Perustavana lähtökoh- 
tana oli, että jokaisen on omalla työllään elätettävä itsensä 
ja perheensä. Vain työkyvyttömät ja lapset laskettiin 
varsinaisen huollon alaisiksi kohteiksi. Köyhäinhoito si- 
joitettiin selvästi kunnalliseksi tehtäväksi, ja entinen si- 
donnaisuus seurakuntaelämään lakkautettiin. Kirkko- 
laissa säilytettiin kyllä määräys kirkkoherran velvolli- 
suudesta pitää silmällä vaivaisten hoitamista. Useilla 
laeilla ja asetuksilla on senjälkeen kehitetty köyhäinhoi- 
toa entistä ajanmukaisemmaksi. Monenlaiset elimet huo- 
lehtivat näiden toimeenpanosta. Kun tässä työssä on 
käytettävänä huomattavat kunnallisella verotuksella saa- 
dut verovarat ja erilaatuiset valtiovallan antamat avus- 
tukset, on huoltotyö voinut muodostua tarkoitustaan 
vastaavaksi. Kautta maan on rakennettu kunnallisko- 
teja ja monenlaisia muita huoltolaitoksia. Tämän sulje- 
tun huollon lisäksi annetaan avohuoltoa koteihin. Yhä 
enemmän on siirrytty ehkäisevään huoltotyöhön. Köy- 
hyyden syyt pyritään jo alkutaipaleellaan poistamaan. 
Sairastapauksissa autetaan, työvälineitä hankitaan, per- 
heelle voidaan antaa käytettäväksi kunnan puolesta oma 
asunto ja karjaakin. Täten luodaan mahdollisuuksia oma- 
aloitteiseen yrittämiseen. 

Paitsi kunnallista huoltoa tuntee sosiaalinen lainsää- 
däntö vuosi vuodelta lisääntyvät valtion toimenpiteet 
kaikenlaatuisen erityishuollon antamiseksi. Tällaisista 
toimenpiteistä mainittakoon äitiys-, perhe- ja lapsilisä- 
avustukset, joiden tarkoituksena on tukea nimenomaisesti 
lapsirikkaita varattomia perheitä heidän vaikeassa elämän- 
kamppailussaan. Kun muistamme moninaiset tapatur- 
ma- ja eläkelait saamme aavistuksen siitä valtavasta 
työstä, mitä nykyaikaisessa yhteiskunnassa tehdään kär- 
simysten lievittämiseksi. 

Nykyaikainen yhteiskunta tahtoo perusteiltaan olla 
sosiaalinen. Se merkitsee sitä, että kaikki voimat ponnis- 
tetaan ihmisarvoisen elämän takaamiseksi jokaiselle kan- 
sakunnan jäsenelle. Palaamme vielä asiaan kirjamme 
myöhemmissä luvuissa. 



2. RAKKAUDENPALVELU JUURTUU 
KIRKON ELIMISTÖÖN. 

I. 

Totesimme, kuinka viime vuosisadan jälkipuoliskolla 
meillä seurakunnat irroitettiin ikivanhasta tehtävästään 
olla vastuussa köyhistään. Tämä seurakunnalliseen elä- 
mään vuosisatojen aikana nivoutunut tehtävä annettiin 
uudelle paikallisen itsehallinnon elimelle, kunnalle. Kirk- 
komme piirissä tunnettiin, että, vaikka täten papiston 
yhteiskunnalliset velvollisuudet vähenivät ja papisto sai- 
kin tilaisuuden keskittyä enemmän sielunhoidolliseen teh- 
tävään, asiat eivät kuitenkaan tulleet kohdalleen. Sil- 
loinen käytännöllisen jumaluusopin professori Frans Lud- 
vig Schauman, (lue Sooman) nykyisen kirkkolakimme 
varsinainen isä, jo vuonna 1853 piti kunnallista köyhäin- 
hoitoa riiittämättömänä. Hänen mielestään olisi seura- 
kunnan eri kulmille valittava sopivia miehiä, kirkkomme 
vanhimman lain (1571) mukaisesti. Näiden oli, käymäl- 
lä henkilökohtaisesti köyhien ja kärsivien luona, otettava 
selville todellinen tilanne ja senjälkeen yhteisesti harkita 
tarvittavista toimenpiteistä. Heidän avukseen olisi saa- 

tava muitakin henkilöitä, varsinkin naisia. Tämä olisi 
tavallaan alkukirkon diakonian uudistamista. Schauman 
kehoittaakin »rouvasväen yhdistysten» jäseniä — tällai- 
nen yhdistys oli Helsinkiin perustettu v. 1848 — pitä- 
mään itseään seurakuntain diakonissoina alkukirkon ta- 
paan. 

Uskonnollisten herätysliikkeittemme piirissä oli syn- 
tynyt virkeätä keskinäistä palvelua. Tiedetään, että 
Paavo Ruotsalainen (1777 — 1852) nimenomaan kasvatti 
ystävähoitoon. Vieraanvaraisuus olikin heränneiden pa- 
rissa esimerkillistä. Itse Ukko-Paavosta kerrotaan, että 
hän, joka oli tunnetusti köyhä, myöhemmin tosin vähän 
varakkaampi talonpoika, saattoi myydä hevosensa, mak- 
saakseen sen hinnalla salaa ystävän uhkaavan velan. 
Jonas Lagus, kuulu Kalajokilaakson herännäisjohtaja, 
suunnitteli vuonna 1839 erityisen oppilaitoksen perusta- 
mista orvoille, jossa nämä saisivat elatuksen ja kasvatuk- 
sen maanviljelijöiksi ja käsityöläisiksi. Tätä varten hän 
omin varoin osti talon Ylivieskasta ja anoi Turun tuomio- 
kapitulilta suunnitelmilleen vahvistusta. Turussa pelät- 
tiin hankkeesta nousevan jotain samaa, mitä Francken 
orpokodista Haliessa, ja hanke estettiin. Heränneiden 
sanomalehdessä oli jo edellisenä vuonna (1838) kiinni- 
tetty huomio Kaiserwerthin työhön vapautettujen van- 
kien hyväksi. Samassa yhteydessä vedottiin Suomen 
kristittyihin naisiin ja muistutettiin, että Jumalan tahto 
on, ettei yksikään onneton vanki hukkuisi, vaaji pelastuisi. 
Herännäisyys itse oli tähän aikaan vainon alainen. Tur- 
haan se siitä syystä yritti virittää rakkaudenpalvelua. 
Nikolai I:n (1825 — 1856) aikana, jolloin kaikkinainen 
kansasta nouseva toiminta nähtiin vaarallisena, jopa val- 
lankumouksellisena ilmiönä, tukahdutettiin tavallisesti 
ja tässäkin suhteessa jo iduissaan. 

Saksalaisiin diakonissalaitoksiin kiinnitettiin ennen- 
pitkää myös meillä huomiota. Jo vuonna 1852 oli Kuo- 
pion tuomiorovasti Aaron Gustaf Borg tehnyt matkan 
Kaiserwerthiin, ja myöhemmin kirjoittamassaan matka- 
kuvauksessaan hän kertoo itkeneensä sitä, että meillä 
oli niin vähän toimittu kärsivien hyväksi. Ennen häntä 
(v. 1859) julkaisi herännäisjohtajana tunnettu Julius Im- 

manuel Bergh Kuopion Hiippakunnan Sanomissa Kai- 
serwerthistä artikkelisarjan. Hän oli saanut jo pari vuotta 
aikuisemmin kuulla toisen herännäismiehen, lääkärin ja 
myöhemmin kuulun tiedemiehen Otto E. A. Hj eitin koke- 
muksista matkaltaan Neuendettelsauhun, jossa Wilhelm 
Löhe, tunnettu diakonia- ja sisälähetysmies toimi. Nämä 
kirjoitukset innostivat kuopiolaisia naisia diakonissa- 
laitoshankkeeseen, mutta yritys kuitenkin raukesi. 

Papiston kokouksissa 1864 keskusteltiin senaatin ke- 
hoittamana maallikkotoiminnan elvyttämisestä kirkos- 
samme. Tällöin nähtiin maallikkojen eräänä tärkeänä 
tehtävänä rakkaudenpalvelun järjestäminen kyläkun- 
nissa. Asian käytännöllistä hoitamista varten oli kaik- 
kialle muodostettava pieniä toimikuntia (joita silloisen 
kielenkäytön mukaan kutsuttiin »yhdistyksiksi», ehkä 
sillä korostaen niiden vapaaehtoista luonnetta). Näiden 
tuli yhteisymmärryksessä kunnallisten köyhäinhoitovi- 
ranomaisten kanssa ohjata kristillistä laupeudentyötä. 
Ajateltiin m. m. kollehtien keräämistä hartaus- ja hääti- 
laisuuksissa. Keskusteltaessa kävi ilmi, että tuona aikana 
oli esiin. Uudellamaalla monenlainen käytännöllinen avus- 
tustoiminta kaikessa hiljaisuudessa käynnissä. Isännät 
veivät puita köyhille. Emännät luovuttivat köyhille 
kutomastaan kankaasta aina jonkun kyynärän ja toiset 
ottivat niistä ommellakseen vaatteita heille. 

Seuraavina vuosina tutustuivat muutamat suomalai- 
set Ruotsissa alotettuun diakonissatyöhön. Niinpä rau- 
malainen laivanvarustaja Johan Mikael Ilvan sai nähdä 
Tukholmassa outopukuisia naisia ja kuulla heidän olevan 
diakonissoja. Hän syttyi asialle ja testamenttasi (1866) 
rahaston diakonissan ylläpitämiseksi Rauman seurakun- 
nassa. Hän ei ehtinyt sellaista itse nähdä, mutta kun 
v. 1879 Cecilia Blomquist saapui Rauman ensimmäiseksi 
diakonissaksi, otti hänet iloiten vastaan Ilvanin tytär. 
Diakonissa sai tämän kodissa asunnon ja häntä kutsut- 
tiin perheessä aina »äidin-isän testamentiksi». 

Ruotsista sai myös porvoolainen neitonen Charlotte 
Molin innoitusta diakonissatyöhön. Hän sattui oleskele- 
maan Ruotsissa vuonna 1865, jolloin keskellä kesää pak- 
kasyön jälkeen kuura peitti Tukholman talojen katot. 

Hän tajusi, mikä onnettomuus oli myös Suomea samana 
yönä kohdannut, ja mitä sanomatonta kurjuutta se tuli 
merkitsemään. Hän asui Erstan diakonissalaitoksessa 
ja tällöin välähti hänen sydämessään ajatus, että Suomen 
tulee saada oma diakonissalaitos. Vuoden perästä hän 
oli jo Erstassa valmistautumassa diakonissan tehtäviin, 
voidakseen olla apuna hankkeen toteuttamiseksi. Hänen 
nimensä liittyykin merkittävällä tavalla Suomen diako- 
nian historiaan. 

Nimi, joka kuitenkin on tässä yhteydessä monista 
muista vedettävä esiin, kun on kysymys maamme dia- 
konissalaitosten syntyhistoriasta, on Aurora Karamsin. 
Tämä suomalaisen upseerin, everstiluutnantti Stjernval- 
lin tytär, joka syntyi Suomen sodan riehuessa v. 1808 
Porissa, joutui viettämään elämänsä korkeissa piireissä. 
Isä ja isäpuoli olivat tärkeissä hallintotehtävissä ja itse — 
aikansa kuuluisimpia kaunottaria — joutui v. 1830 keisa- 
rilliseen hoviin hovineidiksi. Hänen elämäntarinansa on 
värikäs ja monivivahteinen. Aurora Karamsin eli lopun 
ikäänsä pääasiassa Helsingissä ja kuoli harvinaisen van- 
hana, 95-vuotiaana, tämän vuosisadan alussa. Hän ehti 
nähdä aikansa korkeimman loiston, käytellä suuria rik- 
kauksia, matkustaa ja asua ympäri Eurooppaa, mutta 
samalla kokea kaiken elämän katoavaisuuden. Äidil- 
tään hän oli perinyt hyvän kodin hurskaat tavat. Läpi 
elämänsä polvistui hän hiljaa yksinään vuoteensa viereen 
aamu- ja iltarukoukseen. Kovat koettelemukset avasivat 
hänen sydämensä Jumalan sanalle. Äitinä taisteli hän 
ainoan poikansa pelastuksen puolesta. Aurora Karamsi- 
nin elämää kaunistaa ennen kaikkea harvinaisen syvä 
rakkaus kärsiviä kohtaan. Suuret omaisuudet, myöhem- 
min perinnöstään saamansa kuukausitulonsa käytti hän 
eri laitosten ja yksityisten köyhien hyväksi, joskus niin 
tarkoin, että hän itse sai elää hyvin yksinkertaisesti, voi- 
dakseen antaa. 

Saatuaan tutustua Pietarissa ja muualla diakonissa- 
työhön, ryhtyi hän puuhaamaan diakonissalaitosta Hel- 
sinkiin. Häntä voi pitääkin Helsingin diakonissalaitok- 
sen varsinaisena perustajana. Hän lahjoitti jatkuvasti 
varoja laitoksen hyväksi, ja sitkeydellään piti yllä diako- 

Helsingin Diakonissalaitoksen sisarkoti. 

nissalaitosasiaa niinä vuosikymmeninä, jolloin se näytti 
hellästä hoidosta huolimatta väkisin kuihtuvan Pohjo- 
lan karussa ilmanalassa. Riipaisevan taustan muodosti- 
vat suuret nälkävuodet tämän ensimmäisen diakonissa- 
laitoksemme syntymiselle vuonna 1867, jolloin puute ja 
kurjuus olivat suurimmillaan. Kadut ja tiet olivat täynnä 
kerjäläisiä. Lasketaan, että 27,000 ihmistä sortui täl- 
löin puutteeseen ja nälkää seuranneisiin tauteihin. 

Valitettavasti kitui näin perustetun laitoksen toi- 
minta vuosikausia. Johtajattaret vaihtuivat eri syistä 
verrattain pian. Oppilaita saatiin aivan niukasti. Papil- 
lista johtajaa — joka olisi merkinnyt niissä oloissa ehkä 
ratkaisevaa voimanlisää — ei laitoksella ollut. Joskus 
suunniteltiin koko hankkeesta luopumista. Vasta vuosi- 
sadan viime kymmenellä alkaa oppilasmäärä kasvaa ja 
asia on pelastettu. 

Tällöin laitos sai oman, tarkoituksenmukaisen talon, 
johon on sijoitettu m. m. sairaala. Työ on ulotettu mo- 
nille aloille. Näistä mainittakoon tuberkuloottisten ja 

vajaamielisten lasten huolto. Erittäin syvät jäljet ovat 
laitoksen työhön jättäneet monet vuosikymmenet johta- 
jattarena toiminut sisar Liina Snellman ja johtajana 
sekä yleensä diakoniatyön edistäjänä maassamme tun- 
nettu rovasti G. A. Palmroth. Viime vuosikymmeninä 
on laitoksen johto ollut tohtori Edvin Wirenin käsissä. 
Hän on tunnettu varsinkin kirjallisesta toiminnastaan 
ja arvostettiin häntä Pohjolan eräänä huomattavim- 
mista diakoniahenkilöistä. Wiren kuoli 1950. Sisaria 
laitoksessa on 515 (1947). 

Viipuriin perustettiin diakonissalaitos 1867. Virik- 
keet siihen saatiin Saksasta, lähinnä Dresdenin diako- 
nissalaitoksesta, johon yhteydet kauan olivat kiinteät. 
Saksalaista syntyä oleva viipurilainen Hackmann-suku, 
jonka lahjoitusten turvin laitos perustettiin, on jatku- 
vasti ollut sen tukena. Sodan jälkeen on laitos muutta- 
nut Lahteen, jossa se toimii Bethel-nimisenä. Vuonna 
1950 valmistui sille uudenaikainen toimitalo, johon on 
m. m. sijoitettu silmäsairaala. Laitoksen sisarluku on 180 
{1947). 

Kun vilkastuneen diakoniaharrastuksen vuoksi seu- 
rakunnat tahtoivat sisaria enemmän kuin Helsingin ja 
Viipurin laitokset saattoivat luovuttaa niiden käytettä- 
väksi, perustettiin 1894 Sortavalaan diakonissalaitos nimen- 
omaisesti seurakuntasisarten kasvattamiseksi. Laitos ei 
toimi fliedneriläiseen tapaan emälaitoksena, vaan val- 
mistuslaitoksena seurakuntatyöhön. Vuodesta 1906 on 
laitos kuulunut tällöin perustetulle Suomen Kirkon Sisä- 
lähetysseuralle, joka vuosikymmenien aikana on muodos- 
tunut kirkkomme huomattavimmaksi laitosdiakonian edis- 
täjäksi. Moninaiset lastenhuoltolaitokset vajaakykyisiä 
varten on seuran toimesta pystytetty. Seuran johdossa 
toimi vuosikymmenet rovasti Otto Aarnisalo, joka on 
suomalaisen diakonian keskeisimpiä hahmoja. Sisälähe- 
tysseuran laitokset on sotien jälkeen sijoitettu Pieksä- 
mäelle ja sen lähiympäristöön, missä valtavat rakennus- 
työt ovat käynnissä. Diakonissalaitoksen sisarten luku 
on 320 (1947). 

Pohjois-Suomen diakoniaa palvelemaan perustettiin 
1896 Oulun diakonissalaitos. Sen tarkoituksena oli Sor- 

tavalan laitoksen tavoin pääasiassa huolehtia sisarten 
kouluuttamisesta seurakuntatyötä varten. Laitoksen työ 
kehittyi varsinkin itsenäisyyden aikana, jolloin se sai 
ajanmukaisen sairaalarakennuksen, jota parhaillaan laa- 
jennetaan. Laitoksen toiminta on lähestynyt yhä enem- 
män fliedneriläistä kotijärjestelmää. 

Miesdiakoniaa varten syntyi toimintaa Sortavalan 
laitoksen kanssa läheisessä yhteydessä vuosisadan vaih- 
teessa. Vuonna 1901 vihittiin miesdiakoniaa varten oma 
koti Sortavalaan, nimeltä Liikola. Diakonilaitos toimi 
vuoteen 1920, johon mennessä sen kautta oli valmistunut 
115 diakonia, jotka toimivat seurakunnissa — m. m. 20 
kanttorina — ja lukuisissa erilaatuisissa laitoksissa. 

Diakonissa- ja diakonilaitostemme suuri merkitys on 
siinä, että ne ovat suorittaneet varsinaisen tienraivauk- 
sen diakonian uudelle kaudelle Suomen kirkossa. Lai- 
tokset ovat olleet rakkaudenpalvelun sytyttäviä tyys- 
sijoja. Niillä on jatkuvasti kahdenlainen suuri merkitys. 
Yhtäältä ne kasvattavat työntekijöitä kirkkomme dia- 
konialle. Toisaalta ne ovat perustaneet ja jatkuvasti 
ylläpitäneet diakonian välttämättömästi tarvitsemia lai- 
toksia, joista sairaalat ja lastenhuoltolaitokset ovat tär- 
keimpiä. Ilman diakonissalaitoksia olisi kirkkomme dia- 
konia jokseenkin vähämerkityksellistä. Lisäksi ovat ne 
sisaryhteyden ylläpitäjinä huolehtineet tähän työhön 
antautuneiden eläke- ja vanhuudenturvasta, mitä tär- 
keänä käytännöllisenä kysymyksenä ei tule unohtaa. 

II. 

Koko diakoniakysymys alkoi 1870—80 luvulla käydä 
polttavammaksi koko kirkossamme. Yhä selvemmäksi 
oli papistolle osoittautunut, miten kohtalokkaasti seura- 
kuntaelämä uuden kunnallisen köyhäinhoitotoimen kautta 
vieraantui alkukristillisestä rakkaudenpalveluksesta. Pro- 
fessori Herman Räbergh oli v. 1881 viitannut diakonissa- 
toimintaan ja osoittanut, miten erinomaisen tehokas vä- 
line se on rakkaudenpalveluksen toteuttamiseksi seura- 
kunnissa. Räbergh toimi Helsingin diakonissalaitoksen 
sielunhoitajana, mutta ollen sitä mieltä, ettei diakonia 

saa pitää melua itsestään — jätti enemmän taistelun 
asian puolesta suorittamatta. 

Aikuisemmin mainitun herännäispapin Julius Imma- 
nuel Berghin tytär Mimmi Bergh tuli olemaan yksi niistä, 
jotka kirjallisella alalla toivat asian suurelle yleisölle. 
Eräässä kirjasessaan v. 1889 hän kehoitti kirkkomme 
papistoa kokouksissaan ottamaan diakoniatoiminnan kes- 
kustelujen alaiseksi. 

Näin tapahtuikin. Asia tuli esille miltei jokaisessa 
sen jälkeisessä pappeinkokouksessa seuraavalla vuosikym- 
menellä. Aluksi oltiin sitä mieltä, että diakonian asiaa 
varten oli perustettava seurakuntiin asiaa harrastavien 
yhdistyksiä. Diakonaattiyhdistys hoitaisi seurakunnassa 
rakkaudenpalvelua. Vuonna 1892 pidettiin papiston vi- 
ralliset (n. s. synodaali-) kokoukset kaikissa hiippakun- 
nissa. Niissä hyväksyttiin kutakin hiippakuntaa varten 
erityiset säännöt »kirkolliselle diakonaatille». Senmukaan 
työtä johtaa seurakunnassa papisto ja erityinen diakonia- 
toimikunta, ellei kirkkoneuvosto siitä itse vastaa. Tar- 
koitus oli antaa sekä henkistä että aineellista apua. Dia- 
konit, joiksi voitaisiin valita Jumalan sanaan perehtyneitä 
miehiä, huolehtisivat etupäässä uskonnollisen kirjallisuu- 
den levittämisestä. Diakonissoille kuuluisi varsinaisesti 
»ruumiillisen» avun anto. Ajateltiin, että näiden ei tar- 
vinnut välttämättä kuulua johonkin diakonissalaitok- 
seen. Riitti, että he todistivat »oppineensa tavallisissa 
taudinkohtauksissa tarvittavan ulkonaisen hoitotavan». 
Seurakuntien oli rovastikunnittain joka vuosi pidettävä 
yhteinen diakoniavuosikokous »yhteisvaikutuksen aikaan- 
saamiseksi». Silloin oli todettava, missä määrin diakonia- 
harrastus seurakunnissa oli elpynyt. Senaatti vahvisti 
v. 1893 Kuopion hiippakunnan ja Turun arkkihiippa- 
kunnan diakonaatin säännöt. Porvoon hiippakunnan 
säännöt julkaistiin 1898. 

Tämän, koko kirkkoa koskeneen suunnitelman tar- 
koituksena oli saada itse seurakunnat liikkeelle palvele- 
misen merkeissä. »Järjestetyn seurakunnan pitää olla 
suuri perhe, joka piirissään olevien sairasten ja heik- 
kojen hoitoa ei jätä kenelle tahansa, vaan itse toimii.» 
Näin ajateltiin. Valitettavasti asia jäi, pohjoista hiippa- 

kuntaamme lukuunottamatta, jokseenkin kokonaan pape- 
rille. Pohjoisimmassa hiippakunnassa sensijaan on jatku- 
vasti senj aikeen pidetty rovastikunnittain diakoniavuosi- 
kokoukset, jotka omalla tavallaan ovat aina muistutta- 
neet papistoa ja seurakuntia niiden eräästä perustehtä- 
västä, huolehtia sairaista ja kärsivistä. 

Kun näissä suunnitelmissa edellytettiin seurakunta- 
työhön voitavan ottaa diakonissoiksi naisia, jotka eivät 
kuuluneet mihinkään diakonissalaitokseen ja sen sisar- 
kuntaan, syntyi jännitystä kahden diakonissatyyppiä kos- 
kevan mielipiteen kesken. Toisen mukaan sisar on seura- 
kunnan palvelija, toisen mukaan hän lähinnä kuuluu si- 
sarkuntaansa, laitokseen, joka hänet lähettää työhön seu- 
rakuntaan. Tämä kysymys on periaatteessa vieläkin rat- 
kaisematta, vaikka seurakunnat yleensä ovat ottaneet 
työntekijänsä vain diakonissalaitoksista. Muualla ei ole 
ollut saatavissa edes kasvatusta diakonissan tehtäviin. 

Eräs taistelu oli vielä käytävä, ennenkuin diakonia 
on kirkossamme ja sen seurakuntaelämässä saanut pai- 
kan, mikä sille kuuluu. Asiasta haluttiin selvät säännök- 
set itse kirkkolakiin. Kysymys on ollut kirkolliskokouk- 
sissa esillä uudelleen ja uudelleen puolen vuosisadan 
ajan. 

Jo vuoden 1908 kirkolliskokouksen asettama kirkko- 
lakikomitea oli ehdottanut erinäisiä muutoksia kirkko- 
lakiin diakoniatoimen järjestämiseksi seurakunnissa. Dia- 
koniatyö oli liitettävä likeisesti kirkon elimistöön. Toi- 
vottiin voitavan käyttää myös seurakunnallisia verova- 
roja työhön. Vuoden 1913 kirkolliskokous päätti, että 
olisi laadittava kirkkolakiin säännökset, joiden mukaan 
kirkkoherran virkavelvollisuudeksi asetettiin j atkuvan 
laupeudentoimen edistäminen seurakunnassa ja toiminta 
diakonissain ja diakonien ottamiseksi seurakunnan palve- 
lukseen. Nämä määräykset otettiinkin kirkkolakiin vuon- 
na 1918. Täten oli tavallaan saarnaviran rinnalle seura- 
kuntaviraksi kirkkoomme perustettu palvelusvirka, mutta 
seurakunnan velvollisuutena ei ollut tätä toteuttaa. Seu- 
raava askel oli palvelusviran tekeminen seurakunnassa 
säännönmukaiseksi. Kun asia tuli esille 1943 kirkollis- 
kokouksessa, ei asioita valmistellut kirkkolakikomitea 

ollut ehdottanut sitä pakolliseksi. Asia oli komitean mie- 
lestä vapaaehtoisellakin pohjalla osoittanut elinvoimansa. 
Useimpiin seurakuntiin oli jo saatu diakonissa. Kirkollis- 
kokous ei kuitenkaan tyytynyt tähän, vaan sääti pal- 
velusviran pakolliseksi. Kirkkolain 88 § tuli nyt kuulu- 
maan: 

»Kristillisen laupeudentoimen tarkoituksena on kris- 
tillisestä rakkaudesta johtuva hengellisen, ruumiillisen 
ja aineellisen avun antaminen seurakunnan hädänalaisille, 
ja sen tulee erityisesti kohdistua niihin, joiden hätä on 
suurin tai joihin muu avustustoimi ei ulotu. 

Seurakunnallisen laupeudentoimen harjoittamista var- 
ten jokaisen seurakunnan tulee ottaa palvelukseensa tar- 
vittavia diakoneja tai diakonissoja.» 

Edelleen kirkkolain 11 §:ssä säädetään, että »jokaisen 
seurakunnan tulee harjoittaa kristillistä laupeudentointa 
ja ottaa palvelukseensa siihen tarvittavia henkilöitä.» 

Täten on kirkossamme annettu diakonialle perustava 
merkitys. Kuten jokaisessa seurakunnassa tarvitaan pa- 
pinvirka, samoin on oleva nyt myös virka diakoniaa var- 
ten. Siinä voi toimia mies tai nainen. Hänen varsinai- 
sena tehtävänään on huolehtia käytännöllisen rakkauden- 
palvelun suorittamisesta seurakunnan nimissä. Tämä 
päätös sisältää samalla sen, kuten kirkkolaki siitä nimen- 
omaan säätää, että seurakunnan verotuksella koottuja 
varoja saadaan käyttää seurakunnalliseen huoltotyöhön. 
Tähän antamisen, kuten kunnallisessa tai valtion huol- 
lossa, ei kukaan voi seurakuntaa pakoittaa. Myös luon- 
teensa mukaisesti ei se voi olla samanmittaista kuin yh- 
teiskunnallinen huolto. Esimerkkinä sen laajuudesta kui- 
tenkin mainittakoon, että 1950 rakennettiin Helsingin 
seurakuntien toimesta vanhainkoti 300 vanhusta var- 
ten. 

Suomen kirkko on ensimmäisenä luterilaisista kirkoista 
antanut diakonialle tällaisen alkuseurakunnallisen ase- 
man seurakuntiensa elintoimintojen joukossa. Mitä si- 
säistä järjestäytymistä tämä samalla on kirkollemme 
diakonia-asiassa merkinnyt ja minkälaatuisia työaloja 
seurakuntaväelle siten uudella tavalla on auennut, siihen 
kaikkeen tutustumme seuraavissa luvuissa. 

3. UUSIA TYÖELIMIÄ. 



Äsken käydyt sodat ovat avanneet ovia rakkauden- 
palvelulle aivan uudella tavalla. Olivathan sodan seu- 
raukset koskettaneet kaikkia kansalaisia. 

Kansamme kärsimystie alkoi jo silloin, kun ensim- 
mäiset reserviläiset kutsuttiin palvelukseen talvisotamme 
kynnyksellä. Tämä toimenpide toi melkein kaikkiin ko- 
teihin huollollisia vaikeuksia. Monissa perheissä jäivät 
työt naisten ja lasten heikoille hartioille. Jotkut kodit 
joutuivat täydelliseen avuttomuuteen. 

Tähän tulivat lisäksi kotiseuduiltaan sodan karkoit- 
tamat siirtolaiset, joille pakolaisuus merkitsi puutteen- 
alaista elämää vieraiden ihmisten parissa. He toivat mu- 
kanaan uusia huolia »kotirintaman» vaikeuksiin. 

Samaan aikaan saapuivat taistelurintamalta ensim- 
mäiset kuolinsanomat. Sankarivainajat jättivät jälkeensä 
hätää ja avuttomuutta. Tuli turvattomia sotaleskiä ja 
orpolapsia sekä huoltajaa vaille jääneitä vanhuksia. 

Rintamalla taisteleville miehille sota ei merkinnyt 
vain kuoleman uhkaa. Kotiseudulle palasi miehiä, jotka 
kantoivat ruumiissaan elinikäistä vammaa. Usea heistä 
oli menettänyt kokonaan työkykynsä. Jotkut yrittivät 
lähteä, entisiin ammatteihinsa kelpaamattomina, uusille 
aloille saadakseen toimeentulonsa ja paikkansa yhteis- 
kunnassa. 

Sodan vaikutukset tuntuivat välittömästi myöskin 
kotiseudulla. Sadat kodit paloivat lentopommituksissa 
ja niiden asukkaat itkivät järkyttyneinä asuinpaikko- 
jensa raunioilla. 

Sodan uhrien lisäksi oli keskellämme ihmisiä, jotka 
rauhankin, aikana tarvitsevat toisten apua ja hoivaa. 
Heidän asemansa sodan aikana entisestään huononi. 
Kansamme näytti joutuneen yli-inhimillisiin vaikeuk- 
siin, mutta kristillisellä pohjalla kasvanut auttamismieli 
löysi niihin ratkaisun. 

Sota-aika synnytti monenlaista vapaaehtoista avus- 
tustoimintaa, johon myöskin seurakuntaväki osallistui 
kautta maan. Erilaiset ompeluseurat, jotka olivat toi- 
mineet hengellisen elämän eri aloilla, keskittivät työnsä 

Apua odotetaan. 



sodasta kärsimään joutuneiden auttamiseksi. Ennen pit- 
kää muodostui useita sosiaalisia huoltoelimiä — niiden 
joukossa keskeisimpänä Vapaa Huolto — joihin seurakun- 
tien rakkaudenpalvelua harjoittava väki tuli mukaan. 
Papit toimivat useimmiten näiden elimien puheenjohta- 
jina, ja seurakunnan diakonissa oli yksi niiden aktiivi- 
simpia toimihenkilöitä. Seurakunnat uhrasivat Kansan- 
avun keräyksiin huomattavia rahasummia ja luovutti- 
vat vapaaehtoisesti maitaan maan tarvitsijoille. 

Kirkon väki oli näin mukana vapaaehtoisessa avus- 
tustyössä, vaikkei virallisesti koko kirkon työn nimissä. 
Mutta yleisesti alettiin tuntea, että kirkon velvollisuus 
on ottaa hoitoonsa myös se lahja, minkä Jumala oli kan- 
sallemme sen kärsimyksissä suonut, palveleva sosiaali- 
nen mieli, jotta se saisi vaikuttaa seurakuntaelämän pii- 
rissä. 

Merkittävän panoksensa näille ajatuksille antoivat 
tammikuussa 1943 Tampereella pidetyt kirkkopäivät. 
Päivien keskeisimpiä kysymyksiä oli kirkon palvelutoi- 
minnan edistäminen. Siellä iskettiin voimakkaissa puheen- 
vuoroissa kuulijoiden arkaan kohtaan, itsekkääseen mie- 

lenlaatuun. Rehellisistä sydämistä lähtenyt sanoma vei 
osanottajat itsetutkisteluun ja nöyryyteen. Tunnettiin, 
että parannus oli aloitettava itsestä. Seurakuntien ja 
eri kristillisten yhdistysten keskusjärjestölle, Suomen 
Kirkon Seurakuntatyön Keskusliitolle annettiin tehtä- 
väksi tutkia mahdollisuuksia ja suunnitella yleisemmän 
sosiaalisen toiminnan aikaansaamista kirkon piirissä. 

Ensimmäinen tulos Tampereen kirkkopäivien kes- 
kusteluista oli syksyllä 1944 Kristillisen Palveluskeskuk- 
sen perustaminen Helsinkiin. Se sai tehtäväkseen eri- 
näisten palvelutehtävien, kuten avioliittoneuvonnan, sovel- 
letun sananjulistuksen sairaaloissa ja parantoloissa, välit- 
tömän huoltotyön ym. käytännöllisen järjestämisen. V. 
1945 kesällä otettiin Keskusliiton palvelukseen erityinen 
sosiaalisihteeri, jonka ensimmäisiä tehtäviä oli laatia 
suunnitelma seurakuntien liikkeellesaamiseksi sosiaali- 
seen työhön. 

Huomattava tapahtuma oli, kun Laajennettu Piis- 
painkokous, kirkkomme korkein hallintoelin, hyväksyi 13 
päivänä joulukuuta 1945 Suomen Kirkon Seurakunta- 
työn Keskusliitossa valmistuneen muistion kirkon sosiaali- 
sen työn yleisohjeiksi ja määräsi suomen- ja ruotsinkieliset 
seurakuntaliitot kirkon sosiaalisiksi toimikunniksi. 

Näiden ohjeiden mukaan toimii jokaisessa hiippakun- 
nassa sosiaalipastori, jonka työtä ohjaa toinen tuomioka- 
pitulin asessoreista. Tuomiokapitulin yhteyteen on muo- 
dostettu lisäksi oma sosiaalitoimikuntansa, jonka joh- 
dossa on edellämainittu sosiaaliasessori. Toimikunnan 
tehtävänä on lähinnä vastata sosiaalisesta toiminnasta 
hiippakunnan alueella. Sosiaalipastori, joka annettujen 
ohjeiden mukaan on välittömässä työyhteydessä Keskus- 
liiton sosiaalisihteerin kanssa, on varsinainen kenttätyön- 
ohjaaja hiippakunnassaan. Tärkeintä hänen työssään 
ovat matkat seurakuntiin palvelutyön virittämiseksi ja 
järjestämiseksi. 

Kirkkolakimme mukaan vastaa seurakuntien rakkau- 
denpalvelusta lähinnä kirkkoneuvosto tai sen asettama dia- 
koniatoimikunta, jonka on huolehdittava seurakunnan dia- 
koniatoimesta ja ohjattava seurakuntalaisia palvelemisen 
työhön. 

Varsinaisen diakonian kenttätyön kehittämiseksi on 
seurakunnat em. ohjeiden mukaan jaettu pienempiin pii- 
reihin. Niihin on muodostettu omat kylä- tai korttelitoimi- 
kuntansa, joihin valitaan riittävä määrä (3—6) palveluk- 
seen alttiita henkilöitä. Toimikunnalla on puheenjohta- 
jansa, sihteerinsä ja rahastonhoitajansa. Tarkoitus on 
saada tehtäviin arvovaltaisia ja luottamusta nauttivia 
henkilöitä. Käytäntö on osoittanut, että kylä- tai kort- 
telitoimikuntien asettaminen tapahtuu parhaiten lukukin- 
kereillä tai kokouksissa, joissa alueen oma väki saa kes- 
kuudestaan valita nämä luottamushenkilöt. Heille jää 
siten vastuu palvelutyöstä. Kylä- ja korttelitoimikun- 
tien tehtävä voidaan määritellä seuraavasti: Niiden on 
herätettävä alueensa asukkaissa vastuumieltä oman pii- 
rinsä kärsivistä, otettava huostaansa ne ihmiset, jotka 
ovat toisilta unohtuneet ja itse otettava vastatakseen 
oman alueensa huollosta. Työn viriämiseksi tarvitaan 
mukaan kaikki kansankerrokset, etenkin toimeliaita mies- 
henkilöitä, opettajia, koululaisia, nuorisopiirejä sekä eri 
yhdistysten ja järjestöjen edustajia. 

Keskeisin koko seurakunnan diakoniahenkilöistä on 
kuitenkin seurakuntasisar eli diakonissa. Hänen asemansa 
on viime vuosien aikana huomattavasti muuttunut. Dia- 
konissasta on tullut kirkkolain säännöksellä seurakunnal- 
lisen viran hoitaja, jonka kirkkoneuvosto tai sen valtuut- 
tamana diakoniatoimikunta valitsee tehtäväänsä. Seura- 
kuntasisaren työn luonne on samalla muuttunut. »Nais- 
diakonian painopiste on aina ja tulevaisuudessa paljon 
enemmän kuin nyt oleva varsinaisen seurakuntatyön alal- 
la ja nimenomaan toiminnassa maalaisseurakuntien syr- 
jäkylissä,» kirjoitti piispa Sormunen jo toistakymmentä 
vuotta sitten (Sormunen, Diakonian oppikirja, s. 119). 
Tämä näkemys on nyt toteutumassa. Vaikka diakonis- 
salta vaaditaan sairaanhoitajien pätevyys tehtäväänsä, ei 
hänen toimensa rajoitu seurakunnassa vain sairaanhoi- 
toon. Hänen on vastattava lähinnä siitä, että kaikki seura- 
kunnan avuntarvitsijat huomioidaan diakoniatyössä. Tässä 
mielessä hän on avunkohteita etsivä henkilö, joka löydet- 
tyään niitä antaa ne kylä- ja korttelielimien hoidettaviksi. 
Siten hän on samalla innoittava voima palvelutoiminnan. 

virittämiseksi. Ennen muuta hän on koko seurakunnalli- 
sen diakonian yhdysside eri työelimien välillä. Hänen 
tehtävänään on laatia määräajoin katsaus työnkohteisiin, 
niiden avuntarpeisiin ja jo suoritettuihin toimenpiteisiin 
palvelutyössä seurakunnan alueella. 

Koko seurakunnan diakoniaväen, joka on asetettu 
vastuulliseen tehtäväänsä, on syytä aika ajoin kokoontua 
neuvonpitoon yhteisistä asioistaan. Tällöin otetaan har- 
kittavaksi seurakunnan työkenttä ja muodostetaan siitä 
kokonaiskuva diakonissan sekä kylä- ja korttelitoimikun- 
tien antamien katsausten pohjalla. Näissä tilaisuuksissa 
päätetään seurakunnan yhteisistä toimenpiteistä diakonia- 
työssä. Kokousten keskeisimpiä kysymyksiä ovat: 

1. eri työkohteitten palvelumahdollisuudet (kirjamme 
seuraavissa luvuissa on niistä esimerkkejä) 

2. työ- ja ompeluseurojen suunnittelu. 

3. elo- ja' muiden diakonia juhlien ja myyjäisten järjestä- 
minen sekä myyjäismateriaalin hankkiminen. 

4. yhteisen diakoniapäivän viettäminen koko seurakun- 
nassa (esim. Lähimmäisen päivä.) 

5. talkootoiminta yhteisponnistuksena koko seurakun- 
nassa ja eri kylissä. 

6. yhteiset työmuodot, vanhain- ja lastenkodit, äitien 
virkistyspäivät, laitosvierailut, yhteydet eri laitok- 
siin oman seurakunnan alueella ja sen ulkopuolella. 

7. neuvottelutilaisuudet hiippakunnan sosiaalipapin tai 

Seurakuntatyön Keskusliiton edustajan kanssa. 

Vastaavia neuvotteluja pidetään myöskin kylä- ja 
korttelitoimikuntien alueella. Silloin harkitaan, miten 
seurakunnan diakonianeuvotteluissa saatuja ohjeita toteu- 
tetaan. Näin saadaan järjestystä työhön, jonka tarkoi- 
tuksena on tarjota apua kaikille niille ihmisille, jotka 
uhkaavat sortua yhteiskunnassamme. 

Sotien aikana elpynyt kirkon sosiaalinen toiminta on Juma- 
lan antama lahja kansallemme. Kun tässä yhteydessä on puhuttu 
kirkon sosiaalisesta työstä, ei se kuitenkaan merkitse mitään 
uutta eikä seurakuntaelämälle vierasta toimintaa. Länsimaisen 
kirkon piirissä jo v. 400 paikkeilla rakkaudenpalvelusta käytetty 
nimitys, sosiaalinen, korostaa sitä yhteyttä, mikä meillä on toi- 
nen toisiimme nähden. Nyttemmin sanalla on sama merkitys kuin 

»yhteiskunnallinen». Diakonia-nimitys, joka on kirkon kreikan- 
kieliseltä alueelta, on Uuden Testamentin käyttämä. Siinä koros- 
tetaan työssä tarvittavan pyyteettömän ja persoonallisesti suori- 
tetun palvelun mieltä. Käytämme molempia näitä nimityksiä 
saadaksemme kristillisen rakkaudentyön täydessä rikkaudessaan 
esille. 



4. DIAKONIA SEURAKUNNALLISENA 
TOIMINTANA. 

Se alue, jolla vapaaehtoista rakkaudenpalvelua on 
suoritettu, on arvaamattoman laaja. Jos ajattelemme 
tätä toimintaa maaseudulla, on muistettava, että jatkuva 
puutteessaolevien auttaminen on siellä kuulunut joka- 
päiväiseen elämänjärjestykseen. Meidänkin maassamme 
on jatkuvasti leipää taitettu nälkäisille ja puintiaikana 
on aina riittänyt viljaa avunpyytäjänkin vakkaan. Poltto- 
puita on yhteisesti hankittu varattomille, peltotöitä tehty 
hevosettomille ja rakennuksia korjattu talkoovoimin. 
Aina siellä, missä omaisuutta on pidetty Herran lahjana, 
ovat käsi ja sydän olleet avoimina lähimmäisen hädälle. 

Samoin on ollut laita myöskin kaupunkioloissamme. 
Pienistäkin palkoista on riittänyt osa hätäänjoutuneen 
auttamiseen. Pikkukaupungeissa, missä ihmiset tunte- 
vat toisensa, on usein erittäin kauniilla tavalla osallis- 
tuttu yhteisvoimin tukemaan niitä, jotka eivät omin 
apuinensa ole päässeet eteenpäin. Suuremmissa kaupun- 
geissa ja teollistuvassa yhteiskunnassamme ovat ihmiset 
vieraantumassa toisistaan. Yhteiskunnallisen aseman eri- 
laisuus on osaltaan ollut tätä juopaa syventämässä. Mutta 
näissäkin oloissa on esiintynyt varsin pitkälle menevää 
auttamistahtoa. Sota-ajan siunaukseksi on luettava, että 
silloin eri kansankerrokset löysivät toisensa. 

Selvimmin on lähimmäisen auttamistoiminta ilmen- 
nyt naapureiden kesken. Kun toista on kohdannut onnet- 
tomuus, kato tai sairaus, on toisella ollut Saarijärven 
Paavon mieltä panna omaan leipäänsä petäjäistä, jotta 
voisi tukea kovemman kohtalon käsiin joutunutta. 

Pienen esimerkin tästä antaa tapaus sodan ajoilta. 
Erääseen kotiin tuotiin sanoma isän kaatumisesta. Näytti 

siltä, että perheen äiti sortuu suruunsa ja avuttomuu- 
teensa suuren orpolapsijoukkonsa keskellä. Silloin ilmes- 
tyivät naapurit seuraavana heinäkuisena aamuna tähän 
kotiin. Kymmenellä niittokoneella he ryhtyivät suorit- 
tamaan aloittamattomia heinätöitä. Kun leskiäiti tätä 
katseli, alkoi uusi toivo sarastaa surujen pimeyteen. On 
ystäviä, on naapurlrakkautta, joka panee palvelevat jalat 
ja kädet liikkeelle lähimmäisen hädän hetkenä. 

Palvelutoiminnaksi on nimitettävä sitäkin työtä, jota 
suoritetaan perhepiirin rajojen sisällä. Sitä ovat osoitta- 
neet kaikkien aikojen äidit valvoessaan pienten lastensa 
tai sairaiden omaistensa vuoteitten luona. Rakkauden- 
palvelua se on ollut sanan syvimmässä mielessä isille, jotka 
ovat toisinaan antautuneet melkein ylivoimaisiin ponnis- 
teluihin perheensä toimeentulon turvaamiseksi. Kaikki se 
toiminta, mitä perhepiirissä on hiljaisuudessa ja rakkau- 
della suoritettu, on ollut lähtöisin Kristuksen rakkau- 
desta, joka oli valmis antamaan kaikkensa lähimpiensä 
edestä. 

Kuka voisikaan luetella kaiken muun rakkaudentoi- 
minnan, mitä kristityt ihmiset ovat omassa elämänpiiris- 
sään ja kutsumustyössään hiljaisuudessa suorittaneet. 
Sitä on virinnyt sairaaloiden tuskan ja hädän, vankiloiden 
pimeiden sellien, kunnalliskotien avuttomuuden, vieläpä 
mielisairaaloittenkin syvän pimeyden keskelle ja kaik- 
kialle, missä kristillisyys on ollut elämää. 

Nyt voidaan kysyä, eikö senlaatuinen diakoniatyön 
järjestely, mistä edellisessä luvussa on ollut kysymys, ole 
tarpeetonta, kun ilman sitäkin jo näin monipuolista rak- 
kaudentoimintaa harjoitetaan eri elämänaloilla. Onhan 
rakkaudenpalvelu aidointa ja elävintä juuri silloin, kun 
sitä suoritetaan hiljaisuudessa ja sydämen vapaasta vaa- 
timuksesta. Mutta samoinkuin seurakuntaelämä yleensä, 
samoin diakoniakin tarvitsee järjestystä. Jumala ei ole 
epäjärjestyksen Jumala (IKor. 14:33). 

Uudelleenjärjestynyttä diakoniaa voidaan verrata kos- 
keen, johon rakennetaan voimalaitos. Vesi on ohjattava 
erityiseen uomaan. Vain siten se yhtenä putouksena antaa 
tarvittavan voiman laitoksen koneistolle. Kun seurakun- 
nan alueella esiintyy suurta hätää, on palvelevien voimien 

■kokoaminen välttämätöntä hädän tehokkaaseen poista- 
miseen. Näin tehtiin jo alkuseurakunnassa. 

Tai vertaisimmeko diakoniaa pyhäkoulutoimintaan. 
Se tarvitsee opettajansa, harjoituskokouksensa ja kurs- 
sinsa. Aivan samoin on laita diakoniassa. Se on yksi seu- 
rakuntatyömme muoto, joka myös tarvitsee omat toimi- 
henkilönsä työtä johtamaan ja siitä vastaamaan. Sen- 
lisäksi on muistettava, että diakonia on kristillisen kir- 
kon ensimmäiseksi järjestämä seurakuntatyön alue. His- 
toria osoittaa, että menneinä vuosisatoina, jolloin dia- 
konia oli vain pienten piirien vapaata harrastelua ilman 
seurakunnallista järjestäytymistä, kärsimys pääsi rehoit- 
tamaan ilman tuntuvaa apua. Kun kirkkomme korkein 
hallinnollinen elin, Laajennettu Piispainkokous, on kehoit- 
tanut seurakuntiamme muodostamaan nämä diakonian 
toimintaelimistöt, on tätä päätöstä pidettävä hyvin har- 
kittuna ja jatkuvalle diakoniatyölle siunauksellisena. 

Diakoniatyön kentällä yhtyvät toisiinsa toisaalta seu- 
rakunnan palkkaama laupeudentyöntekijä, toisaalta va- 
paaehtoisuuden varaan asetetut elimet, diakoniatoimi- 
kunta ja sen kylä- ja korttelitoimikunnat. Työn johto- 
portaassa, kirkkoneuvostossa, yhtyy näihin myöskin seu-, 
rakunnan papisto, jonka panos työn edistymiselle on luon- 
nollisesti ratkaiseva. 

Kun laupeudentyö on näin järjestetty seurakunnassa, 
voidaan ajatella, että asiat ovat kunnossa. Työtä on riit- 
tävästi ja määrätyt henkilöt ottavat sen suorittaakseen. 
Tämä ajatus on kuitenkin pinnallinen. Seurakuntadiako- 
nia ei voi jäädä vain muutamien yksityisten toiminnan 
varaan eikä seurakuntasisaren ja toimikuntien työ siihen 
riittäisikään. Siihen tarvitaan kaikkien seurakuntalais- 
ten yhteispanosta. 

Asetetut elimet ovat ensisijaisesti innoittavia tekijöitä 
sillä laajalla kentällä, jolle kaikkia seurakuntalaisia kut- 
sutaan suorittamaan palvelutyötään. Diako niahenkilöstö 
etsii alueeltaan avunkohteita ja koettaa järjestää niille 
huoltoa mahdollisuuksiensa mukaan. Mutta ennenkaik- 
kea on asetettujen diako niaelinten koottava ympärilleen 
palvelualttiita ihmisiä ja lähetettävä heitä joko yhteisvoi- 
min tai yksityisesti tukemaan avuntarpeessa olevia. 

Seurakunnallisen diakonian elvyttämiseksi on huomi- 
oitava seuraavaa: 

1. Sen on herätettävä ihmisiä persoonalliseen palveluun. 
Kokemus osoittaa, että ihmiset vetäytyvät mielellään hen- 
kilökohtaisesta vastuusta vapaiksi ja, mikäli on kysy- 
myksessä avustustoiminnan harj oittaminen, suorittavat 
sen mielellään yhdistysten ja hyväntekeväisyyslaitosten 
kautta. Tässä yhteydessä annettakoon prof. Pietilälle 
puheenvuoro: »Sentähden hyväkin kristitty saattaa lin- 
noittautua asuntoonsa kaikkia avunpyytäjiä vastaan aset- 
tamalla ovelleen kilven, jonka valkoiselta pohjalta kohoa- 
vat siniset kirjaimet tunkeutuvat kuin jääpuikot onnet- 
toman sydämeen: 'Jäsen yhdistyksessä hyväntekeväi- 
syyden järjestämiseksi Helsingissä'. He eivät muista, 
että persoonallinen avunanto on kaiken avunannon perus- 
muoto, että Jeesus harjoitti sitä suuressa mittakaavassa 
ja että kristikunta on hyvällä omallatunnolla seurannut 
hänen antamaansa esimerkkiä aina viime aikoihin asti. 
Esim. uskonpuhdistajain toimenpiteet järjestetyn köy- 
häinhoidon aikaansaamiseksi eivät tarkoittaneet yksi- 
tyisen avunannon lopettamista, ja pietistien harrastuk- 
set laitoshyväntekeväisyyden hyväksi tähtäsivät ainoas- 
taan tehokkaan työelimen käytäntöön saattamiseen entis- 
ten työtapojen lisäksi» (Pietilä, Kirkko ja vallankumous, 
s. 67). 

2. Diakonia kokoaa kaikki kansankirkkomme jäsenet 
yhteen ja tarjoaa heille toimintamahdollisuuksia. Tuskinpa 
mikään muu seurakuntatyön alue on niin monivivahtei- 
nen kuin diakonia. Se voi antaa jokaiselle jonkin tehtävän 
hänen armolahjansa mukaan. Voimme sanoa, että dia- 
konian työkentällä, jos millään, toteutuu kansankirkon 
kutsumusajatus. 

3. Palvelevan toiminnan on asetettava ihanteeksi Kris- 
tuksen seuraaminen. Tässä ei silloin ole tietenkään kysy- 
mys mistään jäljittelystä. Herra, joka itse on kulkenut 
palvelutien loppuun ja kutsuu seuraansa, on tällä tiellä 
itse seuraajiensa kanssa. »Hän on heikkojen väkevyys 
ja murheellisten lohdutus». Vasta Kristuksen seurassa 
opitaan pyyteetön rakkaus, josta diakoniassa pitäisi aina 
olla kysymys. Samoin siinä nähdään diakonian palvelu- 

kohteiksi kaikkein viimeisimmät, ne, jotka eivät muiden 
palveltaviksi kelpaa. 

Millaista on diakonian huoltotoiminta? Mikä on sen 
paikka lakisääteisen ja muun vapaaehtoisen huollon rin- 
nalla? Näihin viitataan seuraavissa luvuissa, joissa ote- 
taan esille muutamia tämänhetken kipeimpiä kysymyk- 
siä rakkaudenpalvelun kentällä. Kuitenkin on huomat- 
tava, ettei silloin ole kysymys mistään diakoniaohjelmasta, 
vaan vapaasti valitusta kokoelmasta, joka vähäiseltä osal- 
taan valottaa seurakuntadiakonian arvaamattoman laa- 
jaa aluetta. 



66 



III. DIAKONIAN PALVELUKOHTEITA. 



1. LAPSET. 

Onnellinen on lapsi, kun hän nukkuu lämpöisessä 
kehdossaan. Hän on kaikkien silmäterä leikkiessään lap- 
suutensa huolettomia leikkejä. 

Me rakastamme lasta ja siunaamme häntä. Me toivo- 
tamme hänelle kaikkea ajallista ja iäistä hyvää. Me 
suomme hänelle kodin, vanhemmat ja rakkautta ympä- 
rilleen. 

Mutta tämä ei ole kaikkien lasten osa. Paljon on lap- 
sia, joiden elämästä puuttuu isän, äidin tai molempien 
vanhempien rakkaus. He ovat orpoja. Lukematon määrä 
on niitäkin lapsia, jotka eivät tunne isäänsä. He kantavat 
koko lapsuutensa ja elämänsä ajan äitinsä lankeemuksen 
häpeää. Heillä on aviottoman lapsen tyly ja osaton tie. 

Ei kotikaan ole kaikkien lasten onnen tae. Köyhissä 
ja osattomissa kodeissa ovat pienet kädet kautta aikojen 
ojentuneet vanhempiansa kohden pyytäen leipää ja ano- 
vat silmät jääneet ihmettelemään, kun pyyntöön ei ole 
aina voitu suostua. Nälän lisäksi on kylmyys värisyttä- 
nyt monien köyhien kotien pienokaisia jo kehdosta alkaen. 
Tuhatlukuinen on myös rikkinäisten kotien lasten joukko* 
joka meidän aikamme vaiheista katsoo isoa ihmistä kum- 
meksuen ja kysyen. 

Näiden joukkoon liittyvät myös sotiemme jaloissa kär- 
sineet lapset. Kuka unohtaisikaan viime vuosien kuvat 
Euroopan lapsista, jotka rikka- ja likatunkioilla ovat etsi- 
mässä ruokaa itselleen. Tai kuvat niistä lapsista, joita 
maantietä pitkin väsymyksestä horjuvina ajetaan kuin 

karjalaumaa tunte- 
matonta tulevaisuut- 
ta kohti. Taikka lu- 
kemattomat sotaor- 
vot, jotka turvatto- 
mina odottavat isään- 
sä kotiin ja itkevät. 
Nämä kuvat järkyt- 
tävät, mutta niistä 
tarkastavat meitä 
Jeesuksen silmät. Ne 
vaativat meiltä kris- 
tityiltä selitystä, mi- 
ten olemme hoitaneet 
lapsia, hänen silmäte- 
riään. 

Vieläkin turvatto- 
mampi oli lapsi sil- 
Nukkuva lapsi. loin, kun kristinus- 

kon sanoma ei ollut 
häntä suojaamassa. Pakanuuden ajalla oli lapsi monissa 
maissa täysin turvaton ja vanhempiensa mielivallasta riip- 
puva. Sivistyneessä Rooman valtakunnassakin oli perhei- 
den isillä lastensa elämä tai kuolema täydellisesti vallas- 
saan. Vialliset lapset surmattiin tavallisesti heti heidän 
synnyttyään tai jätettiin heitteille kaupungin ulkopuo- 
lelle. Kuvaavaa on kreikkalaisen filosofi Platonin sana 
tästä: »Huonojen vanhempien lapset, epämuodostuneet 
tai aviottomat lapset tai liian vanhojen vanhempien lap- 
set on vietävä kuolemaan, ettei valtiota niiden huollolla 
rasitettaisi.» 

Kun Kristus tuli tänne maailmaan, muuttuivat käsi- 
tykset useimmissa tapauksissa päinvastaisiksi. Hän kiin- 
nitti huomionsa myöskin lapsiin. Jeesus näki lapsessa 
ihmisen. Hän on esikuva taivasten valtakuntaan pääse- 
vistä. 

Alkuseurakunnassa muistettiin tätä Jeesuksen ope- 
tusta. Lapset otettiin hoivattaviksi. Tämä näkyi Roo- 
man seurakunnankin toiminnassa. Sen hautaholveihin 
ajetut kristityt hiipivät yön hiljaisina hetkinä henkensä 

uhalla lasten heittopaikalle ja korjasivat sieltä heitteille 
jätetyt onnettomat lapset rakkautensa hoiviin. 

Uusi käsitys lapsesta on kristinuskon sanomassa levin- 
nyt yli maailman. Missä kristillisyys on saanut jalansijaa, 
siellä on lapsen asema turvattu. Meidän vuosisataamme 
on sanottu lasten vuosisadaksi, niin paljon on tänä aikana 
tehty lasten hyväksi. Ei synny ketään niin arvotonta 
lasta, ettei yhteiskunta tuntisi olevansa velvollinen anta- 
maan hänelle kaikkea mahdollista hoitoa ja hoivaa. 

Maassamme jo yhteiskunnallinen lainsäädäntö turvaa lasten 
aseman. Pohjan sille antaa köyhäinhoitolakimme vuodelta 1922. 
Meillä on myös erityinen lastensuojelulaki vuodelta 1936, joka 
luo perustan huoltotyölle lasten parissa. Avioliiton ulkopuo- 
lella syntyneitten lasten valvonnasta on annettu ohjeita vuonna 
1922 säädetyssä laissa. Näiden lisäksi on myöskin eräitä muita 
lastenhuoltoa edistäviä lakeja, kuten äitiysavustuslaki vuodelta 
1941, perhelisälaki vuodelta 1943, äitiys- ja lastenneuvoloiden 
perustamisesta annettu laki vuodelta 1944, laki kunnankätilöistä 
vuodelta 1944, ammattiopintojen avustuslaki vuodelta 1944. Ken 
näihin lakeihin syventyy, huomaa helposti, että ne pohjautuvat 
kristillisen uskomme rakkaudensanomaan. 

Samalta pohjalta on syntynyt myöskin erittäin laaja vapaa 
huoltotoiminta, joka työskentelee lasten hyväksi. Työssä on 
mukana yli 100 järjestöä. Niiden yhdyssiteenä toimii Lasten- 
suojelun Keskusliitto. Yleisimmin tunnettuja lastenhuollon alalla 
olevia järjestöjä ovat Mannerheim-liitto, Suomen Punainen Risti, 
Väestöliitto, entinen Koteja Kodittomille Lapsille r. y., joka on 
nykyisin nimeltään Pelastakaa Lapset r. y., sekä kristillisellä poh- 
jalla toimivat Suomen Kirkon Sisälähetysseura, Kaupunkilähe- 
tys, Suomen Evankelis-luterilainen Pyhäkouluyhdistys, Pelastus- 
armeija ym. 

Tämän erittäin ansiokkaan toiminnan tuloksena on syntynyt 
eri puolille maata lukuisia orpo- ja lastenkoteja, vastaanotto- 
koteja, kasvatuslaitoksia, lastenseimiä, päiväkoteja, kesäsiirto- 
loita, lastentarhoja, tyttö- ja poikakerhoja ja muuta välitöntä 
huoltotoimintaa. 

Kaikki se sosiaalinen toiminta, joka palvelee lasten 
parasta, on kiitollisuudella mainittava. Työ on epäitsek- 
kään mielen vaikutusta. Eräiltä tahoilta kuulee joskus 
työn perusteluina mainittavan, että lapset on pelastettava 
yhteiskunnalle. Lapsissa on kansan tulevaisuus. Kiis- 
tämättä tämän väitteen arvoa on kuitenkin sanottava, 
että kristillinen toiminta lähtee toiselta pohjalta. Lapset 
ovat taivasta varten. Kristus on keskellämme heidän 

muodossaan. Diakonian on nähtävä asia tältä kannalta. 
Lasta on autettava, ei hyödyn toivossa, vaan sentähden, 
ettei hän kykenemättömyydessään voi itse huolehtia itses- 
tään. Hänen holhoamistaan ei määrää myöskään se, onko 
hän kaunis ja hyvinkehittynyt lapsi. Vieläkin enemmän 
hän tarvitsee hoivaa, jos hän on puutteellinen ja viallinen 
jo syntymästään asti. 

Mitkä ovat lapsen syvimmät tarpeet? Me sanomme: 
Lapsi kaipaa rakkautta. Mutta me voimme lisätä tähän: 
Lapsi kaipaa kotia. 

Seisomme ruumispaarien äärellä. Hautaan lasketaan vanhaa, 
kunnianarvoista mummoa. Paljon seppeleitä lasketaan arkulle. 
Ne kertovat sukulaisten ja omaisten rakkaudesta mummoa koh- 
taan. Viimeisen rakkaudenosoituksen vainaja saa, kun arkun luo 
astuu seitsenvuotias tyttönen kädessään kimppu luonnonkukkia. 
Ne hän laskee mummon arkun jalkopäähän ja sanoo hiljaisella 
äänellä: »Kukkia äidille.» Kuka on tämä tyttö? — Seitsemän 
vuotta sitten hänen äitinsä kuoli synnytettyään tämän ainoan 
lapsensa. Joitakin viikkoja senjälkeen kaatui hänen isänsä so- 
dassa. Mummo, joka nyt arkussa makaa, otti silloin tämän 
tytön omakseen ja kasvatti häntä luonaan kuin omaa lastaan. 
Tälle kasvattajalleen sai orpo sanoa lapsen kaikkein kalleimman 
sanan: »Äiti.» Mutta nyt on huoltajan päivätyö päässä, ja tyttö 
on jäänyt äitiä vaille. Siinä hän seisoo nyt kukkinensa mummon 
arkun luona ja itkee. Ja kun hän siitä poistuu, Jäävät hänen sil- 
mänsä kosteiksi ja mieli raskaaksi. Hän ei tiedä, onko täällä 
maailmassa ketään, Jolle hän voisi uskoa huolensa ja kertoa su- 
runsa. Löytyykö hänelle vielä kotia, entisen veroista? 

Tämä on monien tuhansien aikamme lasten surun aihe. Mur- 
heista raskaat pienet sydämet etsivät ystävää, äitiä, rakkautta, 
kotia. Kädet palavat halusta saada kietoutua jonkun rakastavan 
ihmisen kaulaan ja huulet janoavat saada kuiskata korvaan hy- 
väilevän sanan: »Äiti, äiti.» 

Mutta tätä lasten kaipuuta me emme voi tyydyttää 
täydellisesti, vaikka me rakentaisimme heille kuinka upeita 
lastenkoteja tahansa ja järjestäisimme heidän elämänsä 
niissä puutteettoman mukavaksi. Ne ovat kyllä tarpeen 
tällä hetkellä, eräissä tapauksissa jatkuvastikin. Mutta 
laitostoiminta on vielä osaratkaisu. Lapsen paikka on 
kodissa. Kristillisen diakonian tämän hetken suurimpia 
tehtäviä on avata lapsille kotien ovia. He tarvitsevat 
sellaisia koteja, missä kristillinen rakkaus pyyteettömästi 
ja auliisti heitä ympäröi. 

Kuinka tähän pääsisimme? Ainoa ja lopullinen rat- 
kaisu siihen on, että Kristus saa katsoa lapsen silmien 
kautta meihin niin polttavasti, ettemme voi sitä katsetta 
väistää. Näin onkin runsaassa määrin tapahtunut. Sadat 
lapset maassamme ovat löytäneet itselleen uuden kodin, 
isän ja äidin. Tätä toimintaa olisi jatkuvasti edistettävä. 
Meidän on löydettävä seurakunnistamme kaikki koditto- 
mat lapset ja kolkutettava heidän puolestaan niiden ko- 
tien ovia, joissa uskomme heidän saavan hoitoa ja rak- 
kautta. 

Mutta meidän on etsittävä myöskin ne lapset, jotka 
köyhissä kodeissaan elävät puutteellisissa oloissa. Hei- 
dän vaatettamisekseen ja heidän terveytensä edistämi- 
seksi on meidän yhteisin voimin ponnisteltava. Mutta 
samalla on meidän huolehdittava, että antamamme tuki 
tulee käytetyksi juuri lasten hyväksi. 

Emme saa myöskään unohtaa seurakuntiemme sota- 
orpoja. Heidän isänsä ovat antaneet henkensä meidän 
kaikkien puolesta. Me olemme syystä näille lapsille vel- 
kaa. Sitä on pidettävä kunniavelkana, joka on makset- 
tava viimeistä penniä myöten. 

Kristittyinä olemme myöskin velvolliset huolehtimaan 
lasten iäisistä tarpeista. On koteja, joissa lapset vieraan- 
tuvat pois Vapahtajastaan 
tai joissa ne eivät ole saa- 
neet minkäänlaisia kristilli- 
siä vaikutteita. Onnettomia 
ovat ne lapset, jotka eivät 
iltaisin osaa ristiä pieniä kä- 
siään iltarukoukseen ja jotka 
eivät tiedä nukkuvansa suo- 
jelusenkelinsä siipien suo- 
jaan. On olemassa vaara, 
että nämä lapset vieraantu- 
vat kristillisestä elämästä ja 
että heille jää tuntematto- 
maksi lapsuutensa kirkkotie. 

Sanotaan, ettei opetus 
kuulu varsinaisesti diako- 
niaan. Lasten kohdalla me Tunnetko sinä vastuusi? 

emme voi käydä tässä rajaviivoja vetämään. Meidän on 
saatava seurakunnissa kaikki lapset pyhäkouluun. Sitä 
tietä me ohjaamme heitä Vapahtajan luo, joka hellem- 
mällä äänellä kuin yksikään äiti kutsuu kaikkien aiko- 
jen lapsia luokseen. Hän sanoo velvoittavasti: »Sallikaa 
lasten tulla minun tyköni.» (Mk. 10: 14.) 



2. ÄIDIT. 

Varmasti olet joskus jäänyt tarkkailemaan, millaiset 
ovat äitisi kädet. Eivät ne ulkonaisesti paljoa poikkea 
toisista käsistä, mutta ne ovat kumminkin erilaisemmat 
kuin kenenkään muun ihmisen kädet. 

Ne saattavat olla työn kovettamat ja ryppyiset. Ker- 
ran ne olivat nuoren tytön kädet. Silloin isäsi vihkialtta- 
rin luona antoi niihin sormuksen, joka ehkä vieläkin ker- 
too tuosta hetkestä. Siitä alkaen ne ovat olleet sinun 
kotisi keskus. Kaikessa siinä, mitä siellä vuosien varrella 
on tapahtunut, ovat äitisi kädet työstä väsyneet, kovet- 
tuneet ja vanhentuneet. Mutta ne ovat olleet sinulle ja 
kodillesi siunauksen lähde. 

Kun sinä olit pieni, ne hoivasivat sinua rakkaudella 
ja lämmöllä. Ne suojelivat sinua vaaroilta ja hyväilivät 
poskeasi nukkumaan käydessäsi tai maatessasi taudin 
kivuissa. Pehmeästi ne kuivasivat kyyneleet poskiltasi, 
joille suru oli niitä vierittänyt. Vielä isonakin puristavat 
nuo äidin kädet lämpimästi sinun käsiäsi aina silloin, kun 
niitä palelee tämän maailman kylmissä viimoissa. 

Eräs tyttö kertoi: »Jos minä voisin joskus maalauttaa 
äitini kuvan, pitäisi siinä näkyä kaikkein selvimmin van- 
han äitini kädet. Haluaisin katsella niitä läpi elämäni 
tietäen, että ne ovat antaneet kaikkensa minun hyväk- 
seni.» 

Siunatut äidin kädet! 

Samaa kertovat myöskin äidin jalat, jotka vuorokau- 
sien kuluessa ottavat tuhansia askelia kodin palvelu- 
tehtävissä. Vielä iltaisinkin, kun kaikki jo nukkuvat, ne 
liikehtivät päivän viimeisten askarten äärellä. Mutta 
silloin ne saattavat olla jo hyvin väsyneet ja rasittuneet. 

Kuollut äiti. 

(Fredrika Miinster, Theodor Fliednerin ensimmäinen puoliso 
kuolinvuoteellaan.) 

Sellaisina ne ottavat osansa äidin lyhyestä yöunesta, jonka 
jälkeen ne taasen ovat valmiit lähtemään liikkeelle seu- 
raavan päivän kiireisiin. 
Alttiit äidin jalat! 

Sekä käsien että jalkojen liikkeellepaneva voima on 
äidin sydän. Mitä siihen hänen avioelämänsä aikana on- 
kaan sisältynyt, on vaikea arvata. Sen vain voi päätellä, 
että se on ollut joskus suruista ja huolista raskas. Tuskaa 
se on kokenut ainakin silloin, kun sitä kaikkein läheisim- 
mät ovat haavoittaneet. Mutta se on laajentunut ilosta 
jokaisena hetkenä, jolloin lapsilla ja omaisilla on ollut 
myötäkäymisen päiviä. Sinne äidin sydämeen ovat kät- 
kettynä kodin salatut surut ja ilot. 

Mikä onkaan niinkuin äidin sydän! 

Äidin sydämen sisimpiä liikkeitä saadaan joskus huo- 
mata hänen silmiensä loisteessa. Ne katsovat lastansa 
kaikkina elämän hetkinä. Ensimmäinen kuva, joka syö- 

pyy lapsen sieluun, on äidin silmien hymy. Jatkuvasta- 
kin niiden iloinen katse on luonut päivänpaistetta lap- 
suuden poluille. Mutta niiden vakavuus on aina vavah- 
duttanut, kun niistä on kuvastunut huoli lapsen tähden. 
Milloin ne ovat olleet kyynelistä kosteat, on niihin ollut 
vaikeata katsoa. Mitä se katse onkaan puhunut silloin, 
kun siitä on kuvastunut anteeksiantamus ja rakkaus. 
Rakkaat äidin silmät! 

Siitä, mitä äiteihimme sisältyy, voitaisiin kirjoittaa 
paljon. Varmaa on, että äiti on kodin keskus. Kuitenkin 
hänen arvonsa tunnetaan useimmiten vasta hänen hau- 
tansa äärellä. Mutta sen tunteminen ja tunnustaminen 
on silloin liian myöhäistä. Kauneimmatkaan kukat hänen 
hautakummullaan eivät rauhoita soimaavaa sydäntä, joka 
itkee laiminlyömisen tuskaa. 

Tätä me emme valitettavasti muista. Kuten aina, on 
meidänkin aikamme äideillä raskas elämäntaakka. Jos 
ajattelemme maaseutujen äitejä, jotka suuren lapsijouk- 
konsa ympäröiminä suorittavat yksin talousaskareensa, 
on tunnustettava, että useat ovat nääntymäisillään jat- 
kuvaan arkipäiväiseen raadantaan. Helppo ei ole niillä 
virkamiesperheidenkään äideillä, jotka ansiotyönsä ohessa 
suorittavat kaikki kotiaskareensa. Nykyaikaisissa talouk- 
sissa ei ole varaa pitää kotiapulaista, eikä sellaisia ole hel- 
posti saatavissakaan. Näyttää myös siltä, että äidit har- 
voin saavat apua omilta lapsiltaan. Lapset lähtevät koulu- 
tielle ja saatuaan jonkin ammatin jättävät äitinsä yksin 
jatkamaan entistä aherrustaan. 

Tulevaisuus ei näytä äideille valoisalta. 

Nykyistäkin vaikeampi on ollut äitien asema menneinä 
aikoina. Naisen asemasta johtuen ovat perheenäidit jou- 
tuneet elämään miehensä mielivallan alaisina. Vanhan 
käsityksen mukaan on naista pidetty kaikilta kyvyiltään 
miestä heikompana tai suorastaan välttämättömänä pa- 
hana. Ei vieläkään ole nainen kaikkialla saanut tasa- 
arvoisuutta miehensä rinnalla. 

Jeesuksen evankeliumi toi uuden sanoman naisen ase- 
masta. Kaikkein herkimpiä kuvauksia evankeliumien 
kertomuksissa on Jeesuksen huolenpito äidistään Golga- 
talla. Kun Vapahtaja itse kamppailee koko maailman 

syntien painon alla kuoleman kivuissa, on hänellä huoli 
äitinsä tulevasta kohtalosta. Hän uskoo äitinsä rakkaim- 
man opetuslapsensa, Johanneksen, hoitoon sanomalla 
äidilleen: »Vaimo, katso, poikasi!» ja opetuslapselleen: 
»Katso, äitisi!» Tässä ilmenevä Jeesuksen mieliala ei 
koske vain hänen omaa äitiään, vaan kaikkien aikojen 
äitejä, jotka tarvitsevat huolenpitoa ja tukea. 

Evankeliumin sanoma on ollut tasoittamassa eroavai- 
suuksia kristikunnan piirissä. Paavalin sanojen mukaan 
ei ole erotusta sukupuolten välillä, vaan mies ja nainen ovat 
yhtä Kristuksessa. (Gal.3:28.) 

Kuitenkaan tämä ihanne ei ole aina päässyt elämäksi 
kristillisessäkään kirkossa. Miljoonat äidit ovat menneinä 
vuosisatoina vaipuneet hautaansa saamatta työssään ym- 
märtämystä. 

Vasta viime vuosisadalla syntyi toimintaa, joka kiinnitti ylei- 
sen huomion äidin työn arvoon. Amerikassa erään nuoren tytön 
ajatus, jonka mukaan äidit ovat ihmiskunnan suurimpia mart- 
tyyreita, synnytti äitien asiassa huomattavan toimenpiteen. Ty- 
tär järjesti kodissaan juhlan äidilleen. Tapahtumalla oli herät- 
tävä vaikutus. Alettiin pitää juhlia äideille, ensin pienemmissä, 
sitten laajemmissa piireissä, kunnes varsinainen yleinen äitien- 
päivä vietettiin Filadelfiassa v. 1910. Sieltä se levisi ympäri 
Amerikkaa, saapuen Eurooppaan ja vihdoin Suomeenkin. Äitien- 
päivän vieton isä on meillä kouluneuvos Vilho Reima. Hänen toi- 
mestaan Suomen Kotikasvatusyhdistys v. 1918 otti ohjelmaansa 
äitienpäivän viettämisen. Kuitenkin sitä alettiin varsinaisesti 
yleisemmin meillä viettää vapaussodan päätyttyä v. 1919. Mitä 
äitienpäivä on äitien aseman parantamiseksi saanut meillä aikaan, 
sitä ei ole syytä tässä arvioida. On vain todettava, että se on 
ollut yksi lähtökohta äitien kysymysten tutkimiseen. 

Meillä ovat äitien aseman parantamiseksi toimineet monet 
Suomen Naisjärjestöjen Keskusliiton jäsenjärjestöt. Tunnetuim- 
mat näistä ovat nimenomaan äitien asian esilleottajina Suoma- 
lainen Naisliitto, Marttaliitto, Kalevalaiset Naiset, Sosiaalidemok- 
raattinen Työläisnaisliitto ja Suomen Valkonauhaliitto. Näiden 
järjestöjen toimesta on järjestetty suurperheisille ja väsyneille 
äideille virkistys- ja lomakoteja ja suoranaisin huoltotoimin py- 
ritty tukemaan vaikeuksissa olevia perheenäitejä. 

Huomattava on myös Väestöliiton toiminta kotien kysymyk- 
sissä, joissa on pyritty antamaan tukea perheenäideille, esim. 
kotisisartoiminnan kautta. 

Aikamme yhteiskunnallinen huolto on myöskin osaltansa 
ollut edistämässä äitien asemaa. Siitä ovat todistuksena em. 
äitiysavustus- ja perhelisälaki sekä uusi kodinhoitajalaki. 

Mutta kaikista näistä toimenpiteistä huolimatta ei 
äitien kysymys ole saanut lopullista ratkaisua. Paljon 
olisi vielä tehtävissä, jos mieli antaa äideille kaikki se tuki, 
mikä on mahdollista. 

Tässä avautuvat diakonialle suuret toimintamahdolli- 
suudet. Seurakunnat voivat lähettää äitejä jo nykyisin 
toimiviin loma- ja virkistyskoteihin ja uusia olisi perus- 
tettava. Sellaisina voisivat toimia esim. kansanopistomme, 
jotka kesäkuukausina sopisivat virkistyspaikoiksi lepoa 
tarvitseville äideille. Mutta äitien pääsyssä näihin lepo- 
koteihin on omat vaikeutensa. Monella on suuri lapsi- 
joukko, jota ei voi jättää kotiin ilman huoltajaa. Äitien 
loma-ajaksi tarvittaisiin palvelusalttiita nuoria naisihmisiä, 
joille tämä äidin sijaisuusaika voisi muodostua sekä käy- 
tännölliseksi opetukseksi että silmien avaukseksi perheen- 
äidin raskaaseen työhön. 

Nämä tilapäislomat eivät kuitenkaan anna lopullista 
ratkaisua äitien vaikeuksiin. Kotona tarvittaisiin jatku- 
vaa apua. Jokaisella nuorella on omassa kodissaan pal- 
velutehtävänsä. Annettakoon äidille yksi päivä viikossa 
täydelliseksi lepopäiväksi, jolloin sekä tytöt että pojat 
ottavat vastatakseen kaikista äidin askareista. Ja olkoot 
nuorten kädet ja jalat alttiit aina silloin, kun äidin 
hyväksi voidaan palvelutehtäviä suorittaa. 

Niissä kodeissa, missä ei ole työhön kykeneviä nuoria, 
suorittakoot nuorisopiirit ja kerhot vuorollansa palvelu- 
tehtäviä. Opettavaista ja samalla siunauksellista on kä- 
sien palvelu tuleville perheiden äideille ja isille. 

Äitien kysymykset eivät ole vain aineellisia. Rikki- 
näisissä kodeissa, joista eripuraisuus ja riita on vienyt 
kodin rauhan, kannetaan usein ulospäin näkymättömiä 
taakkoja. Aikanamme lisääntyneet avioerot ovat tätä 
hätää entisestään lisänneet. Kuka voisikaan selvittää 
kaiken sen kärsimyksen, mitä tällaisten kotien äidit sisim- 
mässään kantavat. Näiden asioiden ymmärtämiseen tar- 
vitaan seurakuntien kokeneitten jäsenten apua. Mutta 
olkoot kaikki nämä kodit varoittavina esimerkkeinä siitä, 
mitä elämä ilman rakkautta ja anteeksiantamusta tuo 
tullessaan. 

Äitien asian luulisi olevan jokaisen sydäntä lähellä. 

Mutta valitettavasti ei niin ole. On unohdettuja ja hyl- 
jättyjä äitejä. Katsokoon kukin, ettei äitinsä hylkäämi- 
nen ja halveksiminen tulisi synniksi, josta ei ehdi paran- 
nukseen, ennenkuin äiti on haudassa. Vapahtaja sanoo 
meille, kuten kerran nuorelle Johannekselle: »Katso, äi- 
tisi!» 

3. VAJAAÄLYISET. 

»Taivaasta minä olen nähnyt ihanan näyn. Se tapah- 
tui paratiisin yrttitarhassa, joka on eniten suojattu ulkoa- 
päin tulevia tuulia vastaan. Kaikkein ihanin paikka 
siellä oli järjestetty sellaisia lapsia varten, joilla oli jokin 
vika. Jo sisäänkäytävällä he olivat kohdanneet Jeesuk- 
sen. Luultavasti joka keskiviikkoaamupäivisin hän otti 
heidät vastaan. Oh, mikä näky olikaan tuolla taivaan 
tiellä sairastuoleineen ja kainalosau voineen ja tekoj ai- 
koineen ja hapuilevine käsineen, joilla heidän oli kor- 
vattava liikkumattomien silmänvalkuaisten j äy kisty ny t 
katse. Pienet kaatumatautiset menevät nurin joka aske- 
leella, liian aikaisin syntyneet hoipertelevat eteenpäin 
tulitikunhienoilla jäsenillään suuren pään huojuessa hei- 
dän edessään, raukeista silmistä vilahtelee paha katse, 
huudot leikkaavat luita ja ytimiä ia tylsä sopertelu saa 
sydämet vuotamaan verta. Mutta siellä seisoo Jeesus 
valkeassa puvussaan; hänen silmänsä ovat kosteat ja 
silloin tällöin hän kuiskaa: »Minun maani, minun maani, 
minun maaparkani, kaikki minun lapsiparkani!» Ja sitä- 
mukaa kuin he tulevat hänen luoksensa, hän sanoo heille 
kullekin erikseen hyvää päivää ja tervetuloa, hän taput- 
taa heitä leuan alle, hän puhaltaa heidän surkastuneisiin 
käsiinsä, hän painaa rohtuman turmelemat päät lujasti 
itseään vasten. Silloin alkaa ilmassa surista ja suhista, 
jotain hämärää ja salaperäistä pyrkii muotoutumaan, 
lähtee liikkeelle, ottaa vauhtia, rientää vinkuen pois, 
jotain sumumaista, kaksi — monta — koko joukko lähtee 
pakoon: pahat henget ovat kohdanneet kaikkien henkien 
mestarin, itse hyvyyden, ne eivät voi olla hänen läheisyy- 
dessään, niiden on paettava. Mutta hyvät henget, pikku 
enkelit, ne, jotka jouluyönä lauloivat: »Kunnia Juma- 

Vajaaälyisiä lapsia. 



lalle korkeudessa ja maassa rauha ihmisten kesken, joita 
kohtaan hänellä on hyvä tahto,» tulevat nyt lentäen, 
asettuvat piiriin terveiksi tehtyjen lasten ympärille ja 
johtavat heidät kaikkein sisimpään taivaaseen ja opetta- 
vat heille paratiisin kauneimmat ja rajuimmat leikit.» 

Näin näki tanskalainen pappi ja kirjailija Kaj Munk. 
Hän oli vieraillut suuressa vajaaky kyisten lasten laitok- 
sessa. Sieltä saamiensa vaikutteiden järky ttämänä hän 
kirjoitti tämän lainaamamme mielikuvituksellisen näyn. 

Mistä ihmisryhmästä tässä on kysymys ja mikä on 
heidän kohtalonsa alkuperä? 

Kuten syntyvää lasta yleensä, on tällaistakin aika- 
naan odotettu maailmaan. Koti on valmistunut pieno- 
kaista varten. Vanhempien rakkaus ja hellyys ovat häntä 
vastassa. Synnyttyään hän on äitinsä koko maailma, 
nykyisyys ja tulevaisuus. Hän on oleva isän toiveiden 
ja suunnitelmien täyttäjä. Lapsi kasvaa. Hänen ikänsä 
varttuu. Pian hänen olisi otettava ensimmäiset aske- 

leensa ja soperreltava ensimmäiset sanansa. Mutta kehi- 
tystä ei tapahdu. Huolestuneina kääntyvät vanhemmat 
lääkärin puoleen. Tämä ei henno sanoa kysyville vanhem- 
mille koko totuutta. Vanhemmat toivovat vielä. Mutta 
vähitellen heille selviää: lapsi ei kehity, hänestä tulee va- 
jaaälyinen tai iäkseen lapsen asteelle jäävä rujo yksilö. 
Äidin mielestä hän on ehkä kaikkein rakkain lapsi. Mutta 
sisarusparvessa ja kodin elämässä on jatkuva hiljainen 
hätä: yksi on sairas, hänestä ei tule tervettä koskaan. 

Aina ei ole vajaaky kyisen lapsen osa syntyä onnelli- 
seen kotiin, jossa rakkaus häntä ympäröisi. Hänen syn- 
nyinsijansa saattaa olla sellainen, ettei se kodin nimeä 
ansaitsisi ulkonaisessa eikä sisäisessä mielessä. Yhteis- 
kunnallisesti saattaa äiti tai isä olla arvoton kantamaan 
vanhemman nimeä. Usein ovatkin vajaaky kyisten lasten 
vanhemmat ja kodit onnettomimpia ja kurjimpia. 

Mistä on vajaamielisyys peräisin? Se voi olla van- 
hemmilta perittyä tai edellisiltä sukupolvilta saatua, 
mutta usein se on myöskin ennen syntymää, syntyessä 
tai lapsuudessa saadun aivovamman tai muun häiriön 
aiheuttamaa. 

Ruumiinrakenteeltaankin eroavat vajaamieliset usein ter- 
veistä yksilöistä. Aivojen kehityshäiriöistä johtuen syntyvät ns. 
vesipäät eli hydrokefaalit tai pienipäiset eli mikrokefaalit. Oman 
lajinsa muodostavat myös mongoloidit, joiden nimitys johtuu 
tätä rotua muistuttavasta silmien vinoudesta. Mikä on syynä 
mongoloidin erikoiseen ruumiinrakenteeseen, on vielä lopulli- 
sesti selvittämättä. Kretiinit, pienet, ryppyihoiset, kaikessa toi- 
minnassaan hidastuneet tyypit ovat saaneet vajavuutensa taas 
sisäeritystoiminnan häiriöistä. Vajaakykyisten joukossa tapaam- 
me usein vielä muita poikkeavaisuuksia, jotka eivät varsinai- 
sesti liity vajaakykyisyyteen, kuten kaatumatautia eli epilepsiaa 
ja luonnevikaisuutta eli psykopatiaa. 

Henkisiltä kyvyiltään jaetaan vajaamieliset kolmeen ryhmään: 

1. tylsämieliset eli idiootit. Nimitys idiootti johtuu kreikka- 
laisesta sanasta idios, joka merkitsee omissa oloissaan, erillään 
olevaa. Sellaisia ovatkin nämä lapset. He voivat olla usein tunti- 
kausia täysin liikkumattomia ja kuin paikalleen jähmettyneitä. 
Toiset taasen voivat esiintyä rajun levottomasti ja he ovat vai- 
keasti hallittavia. He eivät useinkaan opi edes puhumaan eivätkä 
millään tavoin pitämään itsestään huolta. 

2. vähämieliset eli imbesillit. Tämä ryhmä oppii suorittamaan 
jonkinverran määrätynlaisia tehtäviä valvonnan alaisena, esim. 
yksinkertaisia käsitöitä, maanviljelys-, karjanhoito- ja keittiö- 

tehtäviä. He voivat myöskin oppia lukemaan, jopa kirjoittamaan- 
kin. Mutta itsenäiseen elämään heistä ei kuitenkaan ole. 

3. heikkomieliset eli debiilit. Nämä ovat edellisiä kehittyneem- 
piä. Heitä tavataan yhteiskunnassa erilaisissa tehtävissä, mutta 
varsinaisesti he tulevat huomatuiksi vajaamielisinä suoritettuaan 
jonkin epänormaalisen teon, esim. varkauden, murhan yms. 

Oman ryhmänsä normaalien ja vajaaky kyisten välillä muo- 
dostavat vielä heikkolahjaiset. 

Yleensä on todettu, että sivistysmaissa on L/ 2 % kansasta 
vajaamielisten ryhmään kuuluvia. " Mutta tällöin on kysymys 
syvemmin vajaamielisistä, joita Suomessa on laskettu olevan noin 
20.000 henkeä. Heistä on noin 6.000 — 6.500 tylsämielisen asteella 
olevia. Lievemmin vajaamielisiä on meillä eräiden laskelmien 
mukaan noin 15.000 henkeä. 

Mitä vajaamielisyys on pohjimmaltaan? On vai- 
keata löytää yhtenäistä määritelmää, sillä vajaamieli- 
syyden syyt ja ilmenemismuodot ovat hyvin monenlai- 
sia. Mutta on kuitenkin huomattava, ettei vajaamieli- 
syys ole samaa kuin mielisairaus. Lääketieteellisesti 
eivät vajaamieliset muodosta mitään yhtenäistä ryh- 
mää. Se on vain eräs aste, jolle on jääty. Tällaista hen- 
kilöä sanotaan poikkeavaksi yksilöksi, jonka erikoisuus 
ilmenee pääasiassa siinä, että asianomainen on älyllisessä 
kehityksessään jäänyt ikätovereistaan jälkeen. 

Millainen käsitys ihmisillä on vajaamielisistä? Vanhas- 
taan heitä on pidetty riivattuina ja pahojen henkien 
asumasijoina, joita kaikki kammosivat. Vasta viime vuo- 
sisadalla nähtiin heissäkin ihminen, jota kohtaan yhteis- 
kunnalla on velvollisuutensa. 

Ensimmäiseksi alettiin Saksassa ja Tanskassa vajaa- 
ky kyisten huolto keskittää suuriin laitoksiin, joissa nykyi- 
sin eriasteisille löytyy oma paikkansa. Paremmat autta- 
vat heikompien hoitamisessa. Näillä yhteiskunnilla on 
omat työpajansa ja ammatinharjoittajansa, jotka ohjauk- 
sen ja valvonnan alla valmistavat tuotteitaan. Potilaiden 
työn turvin pidetään suurelta osalta näitä laitoksia yllä. 

Kansallissosialistinen Saksa näki vajaamielisten kär- 
simysten lopettamisen kysymyksen ainoana ratkaisuna. 
Sitä tietä päästäisiin turhasta yhteiskunnan painolas- 
tista ja rotu puhdistuisi huonoista aineksista. Mutta 
se oli kylmä ratkaisu. Kristillinen yhteiskunta ei voi 
ajatella näin. Sen on hoivattava myöskin heikoimmat 

yksilönsä. Eri kysymys on, miten sen on suojattava it- 
seään tämän kansanosan kasvulta. 

Suomessa perustettiin ensimmäinen tylsämielisten lasten 
koulu Pietarsaareen v. 1877 ruotsinmaalaisen veistonopettaja 
Fredrik Knut Lundbergin toimesta. Vuonna 1890 aloitti maisteri 
Hedmanin alullepanema kasvatuslaitos toimintansa Helsingin 
Kalliossa. Seuraavana vuonna maisteri Hedman perusti Perttu- 
lan laitoksen Hämeenlinnan liepeille. Tämä laitos on vieläkin 
toiminnassa, mutta on nykyisin siirtynyt valtion haltuun. Toi- 
nen valtion laitos on Laukaassa toimiva Kuhankosken tyttökoti. 
Diakonissalaitoksemme ovat myös nähneet vajaakykyisten huol- 
lon omaksi työsarakseen. Helsingin laitoksella on Rinnekotinsa 
ja Sisälähetysseuralla Vaalijalansa, joissa kaikkein syvimmin va- 
jaamieliset saavat hoitoa. Huomattava määrä vajaamielisiä on 
hoidettavana myöskin Seinäjoen piirisairaalassa. Vielä on mainit- 
tava Toivolan tylsämieliskoti Muhoksella. Kaiken kaikkiaan 
on maassamme hoitopaikkoja vajaakykyisille lapsille vain 735. 
Luku on perin pieni, kun vertaa sitä heidän kokonaismääräänsä. 

Suomessa on parhaillaan suunnitteilla tämän työn uudelleen 
järjestely. Vajaakykyisten huoltokomitea on laatinut mietinnön, 
jonka mukaan saataisiin syvemmin vajaamielisille ja laitoshoitoa 
tarvitseville noin 2.500 paikkaa suuremmissa keskuslaitoksissa. 
Näistä tulisi olemaan neljä suomenkielistä ja yksi ruotsinkieli- 
nen. Suomenkielisiksi keskuksiksi on ajateltu Perttulaa, Vaalija- 
laa, Helsingin Diakonissalaitoksen Rinnekotia ja Oulun tienoille 
perustettavaa uutta laitosta. Tarkoitus on myös perustaa työ- 
koteja laitoksiin jääville täysi-ikäisille ja uusia apukouluja heik- 
kolahjaisille lapsille. Apukoulun jatkona annetaan heille ammat- 
tikoulutusta sitä varten perustettavissa laitoksissa. 

Avoin kysymys on, laitos- vai kotihoitoko on edulli- 
sempi näille lapsille. Lienee myönnettävä, että syvem- 
min vajaamieliset tarvitsevat laitoshoitoa. Myöskin pakot- 
taa usein lapsen ympäristö ja hänen leikkitoveriensa ym- 
märtämätön käytös siirtämään vajaaälyisen kodin pii- 
ristä laitoshoitoon. Yhteisessä kotielämässä joutuvat sisa- 
rukset kärsimään vajaamielisestä, sillä hän voi hidastuttaa 
toistenkin lasten henkistä kehitystä. Mutta toisaalta hyvän 
kodin arvoa ei mikään voi korvata. Siellä on äiti, jonka 
rakkaus kärsivää lasta kohtaan moninkertaistuu. Samalla 
Jumala kätkee tällaiseen kotiin erityisen siunauksen. 

Entä nämä lapset itse? On niitä, jotka eivät tilaansa 
tajua eivätkä siitä kärsi. Mutta on niitäkin, jotka huo- 
maavat erilaisuutensa muihin ihmisiin nähden ja ovat 
siitä syvästi onnettomia. He kysyvät jatkuvasti raskain 

mielin: »Miksi meillä ei ole tervettä järkeä kuten muilla? 
Miksi meidän kotimme oli onnettomuutta täynnä? Miksi 
me olemme hyödyttömiä ihmisiä? Onko Jumala meitä 
kohtaan julma?» 

Näihin kysymyksiin on vaikea antaa tyydyttävää 
vastausta. Me olemme tässä Jumalan selvittämättömien 
tarkoitusten edessä. 

Mutta omalta kohdaltamme on meidän kysyttävä, 
mitä me voisimme tehdä näiden osattomien veljien ja 
sisarten auttamiseksi. Ensiksikin meiltä vaaditaan ym- 
märtävää mieltä, joka näkee heissä ihmisen ja muukalai- 
suudessa vaeltavan Kristuksen. Toiseksi heidän auttami- 
sensa kysyy rakkautta. Tässä tylyssä ja kovassa maail- 
massa on näille osattomille meidän ymmärtävän kätemme 
puristus ja sydämellinen hymymme kuin päivänpaiste. 
Rohkaiseva sana ja heidän vaivojensa kuuntelu aukaisee 
meille uuden maailman siitä tuskasta ja hädästä, mitä 
ei voi sanoin selittää. 

Kotipiirissä ja lähiympäristössä me voimme olla näit- 
ten kärsivien ystäviä ja tarjota heille sekä aineellista että 
henkistä tukea kaikissa niissä yksityisissä tapauksissa, 
jotka heidän kanssaan kosketuksissa ollen meille avautu- 
vat. Meidän aikamme nuorten piiristä etsitään niitä, 
jotka antavat koko elämänsä palvellakseen näitä niissä 
hoitolaitoksissa, missä he tämän maisen kärsimysmatkansa 
kulkevat. Valtiovallankin taholta on annettu ymmärtää, 
että vain kristillinen rakkaus jaksaa ottaa kantaakseen 
sen kuorman, minkä vajaakykyisten huoltaminen antaa. 

Mutta loppujen lopuksi on meidän tässä asiassa py- 
sähdyttävä Kristuksen sanojen eteen: »Katsokaa, ettette 
halveksu yhtään näistä pienistä, sillä minä sanon teille, 
että heidän enkelinsä taivaissa näkevät aina minun Isäni 
kasvot, joka on taivaissa.» (Mt.l8:10.) 



4. AISTIVIALLISET. 

Tietä kulkee mies, mustat lasit silmillä ja valkoinen 
keppi kädessä. Askel on epävarma. Keppi tunnustelee 
tietä edessä. Kulkija horjahtelee, kompastelee. Mat- 

kanteko jatkuu haparoivana. — Ihmiset katselevat kul- 
kijaa. Säälivin sydämin he kuiskaavat toisilleen: »Hän 
on sokea.» — Mies kuulee herkistynein korvin kuiskauk- 
sen. Kiusaantunut ilme leviää kasvoille. »Miksi olen aina 
ihmisten säälin kohteena?» 

Pihalla leikkii joukko lapsia. Iloiset äänet täyttävät 
ilman. Ne tempaavat mukaansa tyttösenkin, joka on 
päässyt ulos kevätilmaan. Hänkin nousee paikaltaan ja 
yrittää tavoittaa lasten leikkivän joukon, mutta kompas- 
tuu ja kaatuu. Toiset nauravat ja eräs joukosta huutaa: 
»Sokea kaatui.» Tyttönen itkee ja tuskainen huokaus 
nousee huulille: »Miksi olen sokea?» 

Olemmeko milloinkaan pysähtyneet kysymään, mitä 
on sokeus ja mitä se merkitsee sokealle itselleen? 

Mikä on meidän käsityksemme sokeasta? Ymmär- 
rämmekö, että hänkin on ihminen, kuten me toisetkin? 
Hänellä on ruumis ja sielu ja täysi elämä niissä. Hän on 
kaikin puolin meidän kaltaisemme. Häneltä puuttuu 
vain näkö. 

On sokeita, jotka syntymästään asti ovat eläneet täy- 
dellisessä pimeydessä. *-He eivät tajua, mitä näkemisen 
lahja merkitsee. Heidän elämänsä on ainaista yötä ja 
vaellusta siinä. Mutta paljon on niitäkin, joiden sokeus 
on tullut myöhemmin. Sen on aiheuttanut jokin tauti 
tai tapaturma. Heille merkitsee sokeus siirtymistä va- 
losta pimeyteen ja eristäytymistä siitä elämästä, missä 
he ennen elivät. 

Kuinka paljon on Suomessa sokeita ihmisiä? Siitä ei 
olla tarkoin selvillä. Tavallisesti heitä sanotaan olevan 
noin 3,000. Sokeain avustusta nauttivien henkilöiden 
luku on 1,600, mutta he ovat iältään yli 18-vuotiaita ja 
työkykyisiä. Suuri määrä sokeita jää tämän ryhmän 
ulkopuolelle. On arvioitu, että maamme sokeiden koko- 
naislukumäärä olisi noin 5.000. Näistä on v. 1950 sota- 
sokeita 172. 

Olemmeko milloinkaan joutuneet tekemisiin sellaisen 
ihmisen kanssa, joka ei osaa puhua? Olemmeko silloin 
huomanneet, että tällainen henkilö koettaa joko kätten 

Sokea ja mykkä. 



liikkeillä tai meille oudoilla äänillä ilmaista ajatuksiaan? 
Me päättelemme, ettei tällainen henkilö ole lahjoiltaan 
täydellinen. Häneltä puuttuukin eräs meidän tärkeim- 
piä kykyjämme. Hän on mykkä. 

Mistä hänen mykkyytensä johtuu? Suuri osa mykistä 
on lapsuudestaan saakka puhumaan kykenemättömiä. 
Heidän puhumattomuutensa syynä on se, että he ovat 
myöskin synnynnäisesti kuuroja. He eivät ole milloin- 
kaan kuulleet toisten ihmisten puheääntä. Sentähden he 
eivät ole oppineet puhujaan. Yli 50 °/o heistä on tullut 
kuuroksi varhaisessa lapsuudessa ja unohtanut jo oppi- 

mansa kielen. Sentähden he turvautuvat esittämään 
ajatuksiansa viittomalla. Näitä ihmisiä sanomme kuuro- 
mykiksi. 

Kuuromykkiä on maassamme noin 4,000. Kun tähän 
lisätään muut puhevikaiset, on k. o. lukumäärä huomat- 
tavasti suurempi. Jokapäiväisen elämän menossa jäävät 
kuuromykät varsin vähäisen huomion kohteiksi. Harvä 
ihminen on pysähtynyt miettimään kuuromykän vaikeuk- 
sia. He ovat ihmisolentoja kaikkine inhimillisine tarpei- 
neen, mutta heille on elämä jatkuvaa hiljaisuutta ja yk- 
sinäisyyttä. 

On myöskin muutamia sellaisia mykkiä, jotka eivät 
ole kuuroja. Heidän puhe-elimensä ovat myöhemmällä 
iällä halvautuneet tai muuten vioittuneet. He ovat kuu- 
levia mykkiä. 

Kuuromykät nimittävät itseään kuuroiksi. He eivät 
halua olla mykkiä eivätkä olekaan, koska he osaavat il- 
maista ajatuksiaan viittomakielellä ja 75 % heistä osit- 
tain puhuakin. 

Mutta on myöskin ihmisiä, jotka osaavat puhua, 
vaikka ovatkin täydellisesti kuuroja. He ovat menettä- 
neet kuulonsa myöhemmällä iällä ja oppineet puhumaan 
sitä ennen. He voivat siis puhuen seurustella ihmisten 
kanssa, etenkin, jos käyttävät kuulolaitteita, mikäli kuu- 
rous ei ole täydellinen. Tällainenkin hiljaisuus on painos- 
tavaa ja jokapäiväisestä elämästä eristävää. 

* * * 

Kaikkia niitä ihmisiä, joilta puuttuu näkö, kuulo tai 
puhekyky, nimitetään tavallisesti aistiviallisiksi. Jokin 
aisteista puuttuu kokonaan tai on osittain käyttökelvo- 
ton. Kun näitä ihmisiä ajattelemme, voimme sanoa, että 
he ovat monessa suhteessa avuttomia. He tarvitsevat 
usein toisten tukea ja apua. 

Yhteiskunnan taholta on kiinnitetty huomiota aistiviallisten 
asemaan. Sokeita varten on maassamme kaksi lastenkoulua, Hel- 
singissä ja Kuopiossa. Näissä laitoksissa annetaan lapsille kansa- 
koulutiedot. Aikuisia sokeita varten on Helsingissä Sokeain Ys- 
tävät r.y:n ylläpitämä Sokeain työkoulu sekä miehille että nai- 

sille. Myös yksityisen säätiön ylläpitämänä toimii Ävikissa kuu- 
romykkäin vanhainkoti, jossa on hoidossa useita sokeita kuuro- 
mykkiä. 

Maassamme on tällä hetkellä suomenkielisiä kuuromyk- 
käinkouluja Turussa, Kuopiossa, Oulussa, Mikkelissä ja Jyväs- 
kylässä. Kaksi viimeksimainittua ottaa oppilaiksi toisista kou- 
luista lahjattomimman aineksen, jolle ei voida antaa kansakou- 
lua vastaavaa koulutusta, minkä toiset laitokset pyrkivät teke- 
mään. Ruotsinkielisille kuuromykille on oma koulunsa Porvoossa. 
Kaikki koulut antavat oppilailleen puhekoulutuksen. Viittoma- 
kieli jääkin kuuromykkien omaksi ammattitaidoksi. Kuuromyk- 
käinkoulussa kiinnitetään suuri huomio edelleen käsityön ope- 
tukseen jonkin ammattitaidon antamiseksi kuuromykille. Var- 
sinaista kuuromykkien ammattikoulutusta varten toimii Turussa 
kuuromykkäin ammattikoulu ja Pieksämäellä Nikkarilassa kuu- 
romykkäin kotitalouskoulu. 

Kirkonkin taholta on haluttu ojentaa auttava käsi 
aistiviallisten maailmaan. Suomen Kirkon Seurakunta- 
työn Keskusliiton yhteydessä on erityinen aistiviallistoi- 
mikunta, jonka tehtävänä on tutkia seurakuntadiakonian 
mahdollisuuksia palvella aisti viallisia. Myöskin eriuskoi- 
set kuten helluntailaiset, vapaakirkolliset sekä Pelastus- 
armeija tekevät työtä aistiviallisten parissa. 

Kun on kysymyksessä aistiviallisten auttaminen, on 
ensiksi saatava tietää, mitkä ovat heidän tarpeensa. Voi- 
daan sanoa lyhyesti: heillä on kaikki samat tarpeet, mit- 
kä meilläkin. He tarvitsevat jokapäiväisen leipänsä, vaat- 
teensa ja kaiken, mitä ihmiselämään kuuluu. Mutta sen 
he haluaisivat saada omien käsiensä töillä. 

Sokeat ovat saaneet ammattikoulutusta tehtäviin, 
joihin he kykenevät. Toiset valmistavat harjoja, toiset 
tekevät koritöitä. Muutamien ammattina on hierominen. 
Sokeita on monilla muillakin työaloilla. Vaikeutena on 
usein saada sokeiden tuotteita kaupaksi, koska heidän 
on vaikea kilpailla tehdasteollisuuden kanssa. Myöskään 
ei aina pidetä sokeaa samanarvoisena ammatinharjoit- 
tajana näkevän kanssa. Meidän olisi poistettava juuri 
näitä vaikeuksia sokeain elämäntieltä. 

Sokeilla on myöskin henkiset tarpeensa. He voivat tyydyt- 
tää niitä kirjallisuuden tai kuulemansa sanan avulla. Mutta ta- 
vallista kirjaa he eivät voi lukea. Heidän on käytettävä omaa 
pistekirjoitustaan. Sellaista kirjallisuutta on painettu. »Kirjoja 

sokeille r.y. »-niminen yhdistys jatkuvasti kartuttaa kirjastoaan. 
Siinä on nykyisin noin 5.000 nidosta. Sokeain Keskusliitto jul- 
kaisee pistekirjoituksella painettua, kerran kuukaudessa ilmesty- 
vää Sokeain Airut-lehteä. Sokeain Kirjallisuusyhdistyksen toi- 
mesta ilmestyy painomusteella painettu »Varjojen mailta»-nimi- 
nen aikakauslehti. Näitä kirjallisia tuotteita olisi hankittava 
niille sokeille, jotka osaavat lukea pistekirjoitusta. Sokeille olisi 
myöskin varattava tilaisuus kuunnella puhuttua sanaa henkensä 
virkistykseksi, koska kaikki eivät osaa lukea pistekirjoitusta. 

Monet sokeista kaipaavat Jumalan Sanaa. Sokeain 
Ystävät r. y. on jo pitemmän aikaa painattanut hengel- 
listä kirjallisuutta. Uuden Testamentin kirjat on kaikki 
painettu sokeain kirjoituksella, huomattava osa myöskin 
Vanhan Testamentin kirjoista. Yksinäisyydessä ja pimey- 
dessä elävä ihminen tarvitsee lukemisensa lisäksi myös 
ymmärtämyksellistä sielunhoitoa. Sokeain sielunhoidol- 
liset tarpeet ovat samat kuin näkevänkin. Kaikki heistä 
eivät ole Raamatun Bartimeuksen kaltaisia, jotka istui- 
sivat tien varrella kerjäämässä ja huutamassa Jeesuksen 
perään. 

Jokaisella sokealla pitäisi olla oma radionsa hänen 
henkiseksi ja hengelliseksi virkistyksekseen. 

Samoinkuin sokeilla on kuuromykilläkin omat tar- 
peensa. Ruumis ja sielu tarvitsevat ravintoa. Ulkonai- 
sesti on heidän asemansa parempi kuin sokeiden. Monet 
heistä elättävät itsensä ja perheensä hankkimansa amma- 
tin turvin. Yleensä he ovat tunnollisia ja uskollisia teh- 
tävissään. Kuitenkin tuottaa joskus vaikeuksia heidän 
työhönsijoituksensa ihmisten ennakkoluulojen takia. On- 
neton on kuuromykkä, joka joutuu työttömäksi. Se mer- 
kitsee hänelle sekä aineellista että henkistä murtumista. 

Kuuromykät pyrkivät saamaan myöskin hengelleen 
ravintoa. Kouluopetuksen pohjalta he kykenevät luke- 
maan helppotajuista kirjallisuutta. Eräät kuuromykät 
ovat edistyneet niin pitkälle, että kykenevät hankkimaan 
tietoja vaikeatajuisista tieteellisistäkin teoksista. 

Lisäksi he kaipaavat myöskin sielunhoitoa. Sitä voi- 
vat antaa vain ne henkilöt, jotka ymmärtävät kuuro- 
mykkien kieltä. Maassamme on kolme kuuromykkien 
matkapappia, jotka huolehtivat piirinsä sielunhoidosta. 
Mutta on ymmärrettävää, etteivät haj alia-asuvat kuuro- 

mykät tapaa pappejansa edes yhtä kertaa vuodessa. S£ 
on hyvin valitettavaa etenkin silloin, kun kuuromykkä 
on sairaana tai kuolemanhädässä. Silloin hän on yksi- 
näinen ja orpo, jos kukaan. 

Kuuromykkäinpappien toimesta levitetään vapaaeh- 
toisin varoin hengellistä lehtistä »Hiljainen Seurakunta» 
niille kuuromykille, jotka osaavat lukea. Myös on yri- 
tetty saada kuuromykkien kieltä taitavia maallikoita tul- 
keiksi välittämään puhuttua Jumalan sanaa kuuromyk- 
kien ymmärrettäväksi. Muutamissa kaupungeissa (Hel- 
singissä, Tampereella, Oulussa) ou seurakunnan palk- 
kaama diakonissa työssä aistiviallisten parissa. 

Kaikista näistä toimenpiteistä huolimatta elävät ais- 
tivialliset omassa eristetyssä maailmassaan* jonne he kai- 
paavat meidän palvelevan kätemme ojennusta. Ymmär- 
tääksemme heitä on meidän mentävä heitä lähelle, kuun- 
neltava ja tarkkailtava heitä. Siten opimme ymmärtä- 
mään heidän puutteenalaista elämäänsä. 

Sokeilla nuorilla tulisi olla oma paikkansa näkevien 
nuorten kerhoissa ja riennoissa. Heille ei saisi osoittaa, 
että he aistivikansa vuoksi eroavat toisista nuorista. Yh- 
teinen kirkkomatka sokean kanssa tuottaa molemmin- 
puolista virkistystä. Mikä ilo olisikaan kuuromykälle, 
jos joku nuori uhraisi aikaansa oppiakseen hänen kans- 
saan puhumaan hänen viittomakieltään tai opettelisi kuun- 
telemaan ja ymmärtämään kuuromykän kankeaa puhe- 
kieltä! Tällaisen ystävän kautta voitaisiin kuuromykkä- 
kin vetää nuorten toimintoihin mukaan. 

Myös vanhempien aistiviallisten ihmisten asemaa voi- 
vat nuoret ihmiset huomattavasti parantaa. Siihen tar- 
vitaan ymmärtämystä ja rakkautta. Ajatelkaamme kun- 
nalliskodeissa olevia kuuromykkiä tai sokeita, missä yksi- 
näisyydessä he elävätkään! Eivätkö nuorisopiirit voisi yh- 
teisten retkiensä ja vuorottaisten henkilökohtaisten vie- 
railujen muodossa rakentaa siltaa heidän ja muun elämän 
välille? Tässä voisi tulla kysymykseen henkinen ja hen- 
gellinen virkistystoiminta. 

Mutta aineellinen tuki on vieläkin ratkaisevampi. Mitä 
merkitsevätkään sanat ilman tekoja. Sokeitten tuotteet 
markkinoille! Siinä eräs tärkeä tehtävä nuorten toimin- 

nalle. Kuuromykille riittävästi kätten työtä ja työni iloat 
Se olkoon eräs hiljaisten seurakuntalaistemme muistami- 
sen muoto. 

Meidän tulisi ymmärtää aisti viallisia ja olla heidän 
tukenansa. Ennenkaikkea heissä pitäisi nähdä Kristus, 
joka vetoavasti katsoo meihin heidän puolestaan ja sanoo: 
»Ja kuka hyvänsä antaa yhdelle näistä pienistä maljalli- 
sen kylmää vettä — — — , hän ei jää palkkaansa vaille.» 
(Mt. 10: 42.) 



5. RAAJARIKKOISET JA INVALIIDIT. 

Ihmiselämä on vaarojen alainen. Me saamme päivit- 
täin kuulla ja lukea sanomalehdistä onnettomuuksista 
ja tapaturmista, jotka ovat kohdanneet ihmisiä. Me 
näemme myös niiden uhreja kaduilla ja teillä. Keltä puut- 
tuu käsi, keltä jalka. Kuka opettelee kävelemään vaiva- 
loisesti kainalo- tai kyynärsauvojen varassa. Joku liik- 
kuu rullatuolin avulla. Nämä ihmiset ovat joko raaja- 
rikkoja tai invaliideja. 

Yleensä ajatellaan, että invaliidi on samaa kuin raaja- 
rikkoinen. Mutta tämä ajatus ei ole paikkansapitävä. 
Kaikki invaliidit eivät ole raajarikkoja. Sana »invaliidi» 
on latinaa ja merkitsee suomennettuna voimatonta tai 
sairasta. Yleisesti nimitetään työkyvyttömiä invaliideiksL 
Invaliidi onkin henkilö, jonka vamma on pysyvä.. Mutta 
tämä vamma voi olla muissakin ruumiinosissa kuin raa- 
joissa. 

Vanha nimitys raajarikkoinen merkitsee henkilöä, jolla 
on vamma joko käsissä tai jaloissa. Mutta nimitys ei vas- 
taa tätä käsitettä. Sen piiristä jäävät pois sellaiset hen- 
kilöt, joilla on vamma muissa ruumiinosissa, esim. selässä. 
Yleensä luetaan raajarikkoisiksi ne henkilöt, joilla tuki- 
tai liikuntaelimet ovat vialliset tai joilta ne osittain 
puuttuvat. 

Kansankielessä nämä käsitteet yhdistetään ja raaja- 
rikkoisella tarkoitetaan invaliidia. Emme tässä esityk- 
sessämme lähde tämän enempää selvittelemään näiden 
käsitteiden eroavaisuuksia, mutta katselemme, mistä näi- 

•den ihmisten vammaisuus on peräisin ja mitä se vaikut- 
taa heidän elämäänsä. 

Vuonna 1939 oli maassamme raajarikkoisia henkilöitä 16.415. 
Synnynnäisen vamman alaisia oli heistä 2.543. Tapaturman 
aiheuttaman vamman saaneita oli 5.335. Jonkin taudin seurauk- 
sesta raajarikoiksi tulleita oli 8.526 ja tuntemattomasta syystä 
raajarikoksi tulleita 11 ihmistä. 

Synnynnäisistä raajarikkoisista, joiden kokonaislukumäärä 
on huomattavan suuri, on onneksi vain pieni määrä sellaisia, joi- 
den vammaan lääketiede ei voi antaa parannusta. Useimmat 
heistä saadaan hoitomenetelmillä työkykyisiksi ja terveiksi. 

Kaikki tapaturmista johtuvat sairaudet eivät johda raajarik- 
koisuuteen. Maassamme sattui v. 1936 44.091 tapaturmaa, jotka 
aiheuttivat 26.283 henkilölle haavoja tai ruhjevammoja. Niistä 
oli seurauksena vain 785 pysyvää vammaa, mutta ne eivät kaikki 
kohdistuneet raajoihin. 

Eri taudeista aiheutuvat vammat voivat olla monissa tapauk- 
sissa hyvin vaikealaatuisia, kuten esim. halvaukset, luu- ja nivel- 
taudit, mutta niistäkin saatetaan hoidolla osittaisesti parantua. 

Suurin raajarikkoisuuden aiheuttaja on sota. Viime maail- 
mansodan seurauksena on laskettu tulleen yli 10 miljoonaa inva- 
liidia, joista suurin osa, n. 80 %, on raajarikkoisia. Meidän 
maassamme oli viimeksi käytyjen sotien jälkeen sotain valiidej a 
n. 48.000 henkeä. Heistä on vielä v. 1950 parantumattomia 
n. 46.000. Tässä lukumäärässä ovat mukana myöskin vapaussodan 
invaliidit, joita on elossa n. 1.500. Huomattava määrä sota- 
invalideistamme on raajarikkoisia. 

Sotainvaliidien ryhmässä oli meillä alkuaan yli 10.000 sota- 
tuberkuloottista, mutta heidän lukumääränsä vähenee nopeasti, 
koska heitä kuolee keskimäärin yksi päivää kohden. Huomat- 
tava ryhmä on myöskin aivoinvaliideja, joita lasketaan olevan 
vielä lähes 2.500. Edellä mainitsimme sotasokeat, joita on kaik- 
kiaan 172. 

Kun laskemme yhteen sotainvaliidit ja raajarikkoiset, huo- 
maamme, että heidän lukumääränsä on yllättävän suuri, yli 
60.000 henkeä. Tällainen väestöryhmä vaatii aivan erityisiä 
huoltotoimenpiteitä. 

Kuvaavaa on pakanuuden ajan käsitys raajarikkoisten ar- 
vosta. Vanhassa Spartassa heidät surmattiin, etteivät jäisi yh- 
teiskunnan huollettaviksi. Vielä kristinuskon vaikutuskautena 
saivat raajarikkoiset tulla toimeen, miten selvisivät omine apui- 
nensa. 19:nnellä vuosisadalla, jolloin tähän asiaan alettiin ylei- 
semmin kiinnittää huomiota, oli tarkoitus pelastaa Heidät vain 
nälkäkuolemasta tai suurimmasta hädästä. 

Suomessa oli raajarikkoisten huollon alkuunpanija neiti Vera 
Hjelt. Hänen toimestaan perustettiin v. 1889 raajarikkoisten 
huoltoyhdistys, joka nykyisin toimii Raajarikkoisten Auttamis- 
yhdistyksen nimisenä. Seuraavana vuonna alkoi Raajarikkois- 

ten Työkoulu toimintansa Helsingissä. Myöhemmin muutettiin 
tämän koulun nimitys Raajarikkoisten Huoltolaitokseksi. Koulu 
on antanut sekä kansakoulu- että ammattiopetusta oppilailleen. 
Sen yhteydessä on ollut myöskin raajarikkoisten sairaala. 

Raajarikkoisten auttamiseksi perustettiin v. 1910 yksityinen 
hoitolaitos Uuteenkaarlepyyhyn ja samana vuonna Oulun raa- 
jarikkoisten lastenkoti. Uudenkaarlepyyn laitos lakkasi parin 
vuoden kuluttua, mutta Oulun raajarikkoisten lastenkoti toimii 
vieläkin kannatusyhdistyksensä »Nuorten Ystävät r.y:n» tuke- 
mana. Kun sotien seurauksena raajarikkoisten lukumäärä li- 
sääntyi, perustettiin valtion toimesta v. 1940 Invaliidisäätiön 
Huoltolaitos Helsinkiin. Tämä laitos on ottanut hoitoonsa aikai- 
semmin toimineen Raajarikkoisten Huoltolaitoksen sairaalan ja 
työkoulun. 

Tämän lisäksi ovat toimineet seuraavat raajarikkoisten ja 
etenkin invaliidien huollosta vastaavat järjestöt: Vapaussodan 
Invaliidien Liitto, Jääkäriliitto, Suomen Punainen Risti, Suo- 
men Sivili- ja Asevelvollisuusinvaliidien Liitto r.y., Invaliidi- 
järjestöjen Keskusliitto r.y. ja Sotainvaliidien Veljesliitto, joista 
viimeksimainitun toiminta on ollut laajinta. 

Köyhäinhoitolaissa on myöskin raajarikkoisille varattuna mah- 
dollisuus saada huoltoa. Heidän asemaansa tukevat myöskin 
määräykset työntekijäin tapaturmavakuutuslaissa v:lta 1935 ja 
sotatapaturmalaissa v:lta 1941 sekä sotainvaliidien työhuolto- 
laissa v:lta 1942. 

Laaja yhdistystoiminta ja lakisääteinen huolto osoit- 
tavat, että nykyisin raajarikkoiskysymys samoinkuin 
invaliidien huoltokin, on suuren huomion kohteena. Kai- 
kissa näissä toiminnoissa olisi huomion oltava pyyteetöntä. 
Pääasiallisena tarkoitusperänä ei saa olla yhteiskunnan 
hyöty. Tärkeintä on, että heidän vaivojansa helpoitetaan 
ja että heille varataan mahdollisuus saada riittävä toi- 
meentulo yhteiskunnan keskellä. 

Paljon on invaliidien ja raajarikkoisten elämässä sel- 
laista kärsimystä, jota ei voi yksin aineellisen tuen turvin 
poistaa. Ihminen, joka on menettänyt jonkin ruumiin- 
osansa tai joka on joutunut työhönkykenemättömäksi, 
on usein saanut siitä myöskin sielullisen vamman. Muis- 
tettakoon, että ulkonaista vammaa kantava ihminen ei 
haluaisi olla yleisen huomion kohteena. 

Eräänä esimerkkinä voimme mainita vapaussodassa 
vamman saaneen kasvoinvaliidin. Hänen kasvoistansa 
puuttuivat nenä ja huulilihakset. Tuttavapiirissä hänet 
tunnettiin »Invaliidi-Matin» nimellä. Säälien häntä kat- 

Sisar lähdössä seurakuntatyöhön. 



seitiin ja taitamattomat ihmiset nauroivat hänen surkeille 
kasvoilleen. Mitä tuskaa sellainen kohtelu sielullisesti 
tuottikaan, on vaikea kuvata. 

Monet kärsijät ovat tällaisten syiden tähden sortuneet 
paheitten tielle, jopa alkoholismin kurjuuteen ihmisarvon 
puutteen tunnossa. Senvuoksi meiltä vaaditaan invaliidien 
vaikeuksien jatkuvaa ymmärtämystä. 

Tähän tulevat lisäksi ulkonaiset vaikeudet, joita ei 
vielä olemassaolevalla toiminnalla ole voitu poistaa. 

Eräässä invaliidikodissa on invaliidi, jonka molemmat 
kädet on katkaistu ja käsivarsiin leikkauksella muodos- 
tettu haarukat (ns. krukenbergit), joten hän voi nämä 
haarautumat puristaa yhteen ja siten tarttua kiinni esi- 
neisiin. Tämän lisäksi hän on sokea ja hänellä on huollet- 
tavanaan kolme alaikäistä lasta. 

Eräällä miehellä, joka on 50-prosenttinen aivoinvaliidi, 
on vaimo mielisairaalassa. Mies on yksinään lastensa 
kanssa maaseutuoloissa. 

Tällaisia elämänkohtalolta on nykypäivien Suomessa 
sadottain. Heidän vaiheistaan ja vaikeuksistaan voitai- 
siin kirjoittaa kokonaisia teoksia. 

Mitä tällaisten hyväksi voidaan tehdä? 

1. Kylän tai pienemmän piirin puitteissa voidaan jokai- 
selle raajarikkoiselle ja invaliidille järjestää oma ystä- 

vänsä, joka vierailee vammaisen luona ja kuuntelee hänen 
aineellisia ja henkisiä toivomuksiaan. Siten päästään 
selville hänen todellisista tarpeistaan. 
f i 2. Kyläkunnan yhteisvoimin olisi nuorille vammai- 
sille järjestettävä ammattiopettajaksi suutari, räätäli, 
puuseppä, hieroja tai jokin muu vammaisille sopiva 
ammatinharjoittaja. Missä tämä ei käy päinsä, huoleh- 
dittakoon siitä, että hänet toimitetaan niin aikaisessa 
vaiheessa kuin mahdollista saamaan ammattikoulutusta 
sitä antaviin huoltolaitoksiin. 

3. Missä raajarikkoinen tai invaliidi on jo ammatti- 
työssään, olisi häntä tuettava kylän yhteisin voimin. Puut- 
tuvia työkaluja olisi hankittava ja puutteelliset asunnot 
olisi korjattava perusparannusavustuksin ja talkootyöllä. 

4. Vammaisten henkistä huoltoa ei olisi unohdettava. 
Edellä mainitsemamme »ystävän» pitäisi olla vetämässä 
vammaisia seurakunnallisiin toimintoihin, j ärj estettävä 
heidän koteihinsa hengellisiä tilaisuuksia ja hankittava 
uskonnollista kirjallisuutta. 

Kaikessa tässä toiminnassa olisi muistettava, ettei 
näitä ihmisiä hoidettaisi minään erillisenä seurakunnal- 
lisena ryhmänä, vaan että he tuntisivat olevansa tasave- 
roisia seurakunnan jäseniä. 

Suomen Kirkon Seurakuntatyön Keskusliiton yhtey- 
dessä toimii invaliidijaosto, jolla on oma työntekijänsä 
Sotainvaliidien Veljesliitossa. Myös on jokaisessa sotain- 
valiidipiirissä ns. sotainvaliidien luottamuspappi ja jokai- 
seen seurakuntaan yritetään saada invaliideille oma luot- 
tamusmiehensä. Tämän toiminnan tarkoituksena on aut- 
taa invaliideja löytämään tie seurakunnalliseen elämään 
ja pääsemään seurakunnan sosiaalisen toiminnan koh- 
teiksi. On toivottavaa, että tämä työ laajentuisi koske- 
maan kaikkia invaliideja ja raajarikkoisia. 

Tässä kohden, jos missään, me tarvitsemme rakkau- 
den mieltä ja henkeä. Mutta tähän palvelutyöhön tar- 
vitaan myöskin alttiiden käsien palvelua. Vammaisten 
piirissä olevia kärsimyksiä ja puutteellisuuksia me emme 
voi täällä täydellisesti poistaa. Mutta meidän tulisi hei- 
dän rinnallaan taivaltaa sinne, missä »rammat hyppele- 
vät kuin peurat». (Jes.35:6.) 

6. PUUTTEESEEN JOUTUNEET. 



Onnettomuudet, jotka kohtaavat ihmiselämää, eivät 
rajoitu yksinomaan ihmisruumista koskeviksi. Usein 
niiden vaikutus tuntuu koko perhepiirissä ja omaisten 
elämässä. Ne saavat aikaan taloudellista vahinkoa ja 
myöskin huollollisia vaikeuksia. 

Ajatelkaamme kotia, jonka perheenisä saa tapatur- 
maisen kuoleman. Se merkitsee korvaamatonta tappiota 
koko kodin tulevaisuudelle. Jonkinlaisena korvauksena 
voi olla tapaturmaeläke, mutta se ei suinkaan vastaa 
huoltajan ansiotuloja. Jos tällainen perhe joutuu ylivoi- 
maisten vaikeuksien eteen, on sen turvauduttava kun- 
nallisiin huoltoavustuksiin. Niidenkin varassa on elämä 
niukkaa. 

Usein käy samoin äidin kuollessa. Jälelle voi jäädä 
suuri, avuton lapsijoukko. Jos perhe on vielä varaton, 
on vieraan palvelusväen käyttäminen liian kallista, eikä 
se missään tapauksessa vastaa äidin työtä. Saattaa käydä 
niinkin, että lapset on hajoitettava pois kodin piiristä, 
kun isä ei kykene niitä hoitamaan. 

Yllättävä onnettomuus on tulipalo, joka voi tuhota 
kodin kaikkine omaisuuksineen, voipa sen mukana saada 
surmansa kodin asukkaitakin. Harvoin palovakuutuk- 
set korvaavat menetetyn omaisuuden arvoa. Onpa omai- 
suus usein täysin vakuuttamatonta. Varattomille per- 
heille on tällainen vahinko korvaamaton. Kun joutuu 
tyhjästä alkamaan, näyttää koko elämä toivottomalta. 

Luonnonvoimatkin saavat aikaan huomattavia onnet- 
tomuuksia. Kun salama surmaa koko karjan, se aiheut- 
taa varsinkin varattomille eläjille ylivoimaisia vaikeuk- 
sia. Rankkasade voi tuhota täydellisesti viljavainiot ja 
viedä perheeltä suunnitellun talven elatuksen. Suurinta 
tuhoa tuottaa kuitenkin halla, joka vierailee toisinaan 
laajoissa osissa maatamme. Se, jos mikään, tuo mukanansa 
koteihin kaikkinaiset puutteet. Vaikka valtiovallan ta- 
holta suoritetaankin korvauksia luonnonvoimien aiheut- 
tamista onnettomuuksista, eivät ne suinkaan vastaa mene- 
tyksien arvoa. 

Onnettomuudeksi kodille on sekin, jos perheen huol- 

taja jää työttömäksi. Silloin uhkaa kotia puute kaikissa 
muodoissa. Talouspulien seurauksena perheet joutuvat 
kärsimään nälkää samanaikaisesti, jolloin kauppojen hyl- 
lyt notkuvat elintarvikkeiden painosta. Valtiovalta on 
auliisti koettanut puuttua ns. työllisyyskysymykseen, 
mutta usein perheiden huoltajat ovat saaneet raataa ali- 
palkattuina työssään ja vapaiden avustusjärjestöjen ta- 
holta on täytynyt jakaa elintarvikkeita heidän kotei- 
hinsa, ettei niissä kuoltaisi nälkään. 

Suurin kaikista onnettomuuksista on sota. Paitsi sitä, 
että se tuhoaa ihmisolentoja, jättää se jälkeensä orpolap- 
sia, leskiä, huoltajaa vaille jääviä vanhuksia, palaneita 
kyliä, tuhottuja teollisuuslaitoksia ja kaikkea muuta on- 
nettomuutta. Kuka voisikaan määritellä sen kärsimyksen 
ja ne aineelliset vauriot, jotka kaksi viimeksi käymäämme 
sotaa ovat maallemme aiheuttaneet. Ovatpa sadattuhan- 
net kansamme jäsenet siirtolaisina joutuneet jättämään 
kotiseutunsa ja hakeutumaan aivan uusille asuinsijoille. 

Olemme jo edellä viitanneet siihen, mitenkä tehokkaasti eri 
avustusjärjestöt ovat antaneet sodasta kärsineille tukeansa. On 
säädetty uusia lakeja sodan taakkojen helpoittamiseksi. Näitä 
ovat esimerkiksi maanhankintalaki vuodelta 1945, sotaorpojen 
ja sotaleskien työhuollosta annettu laki vuodelta 1944, sotatapa- 
turmalaki vuodelta 1941 sekä sotainvaliidien työhuoltolaki vuo- 
delta 1942. 

Kuitenkin on tunnettua, ettei näiden määräysten eikä 
vapaan huoltotoiminnan turvin ole voitu sodasta kärsi- 
mään joutuneitten kysymyksiä täydellisesti ratkaista. On 
sellaistakin hätää, mitä ei pelkästänsä aineellinen apu voi 
poistaa. On sattuvasti sanottu, että aikamme kasvot 
ovat vielä sodan tuskan vääristämät. 

Lisäksi on niitä koteja, joiden puutteen ja köyhyyden 
syynä eivät ole ulkonaiset onnettomuudet. Sellaisia ovat 
suurperheiset kodit, joissa huoltajan ansiotulot eivät riitä 
perheen elatukseen. Tällaisten toimeentulon auttamiseksi 
on perhelisälaki vuodelta 1943, joka säätää lisäkustannus- 
ten korvauksen vähävaraiselle perheelle, jossa on vähin- 
tään 3 tai 4 huollettavaa lasta, sekä lapsilisälaki vuodelta 
1948, jonka mukaan valtion varoista maksetaan määräsum- 
ma vuodessa jokaisesta 16 vuotta nuoremmasta lapsesta^ 

Nämä avustukset varattomille lapsiperheille ovat suu- 
reksi siunaukseksi, mutta voipa olla niinkin, että ne hou- 
kuttelevat perheen huoltajaa jättäytymään yksinomaan 
niiden varaan. Tällaiset tapaukset lienevät kuitenkin 
harvinaisuuksia. Enemmän on niitä perheitä, jotka kii- 
tollisina kaikesta ulkoapäin tulevasta tuesta yrittävät 
itsekin parhaansa selviytyäksensä vaikeuksistaan eteen- 
päin. 

On asuinhuoneita, jotka eivät missään muodossa kel- 
paisi ihmisasunnoiksi. Katto vuotaa sateella. Ikkunoista 
puuttuvat sisälasit. Lattiapalkit ovat irtonaiset ja kyl- 
myys pääsee sitä kautta huoneeseen. Lämmitysuunit ovat 
•epäkunnossa. Tällaisissa asunnoissa, jotka voivat olla 
kuutiotilavuudeltaan muutenkin liian ahtaita, voi asua 
kymmenhenkinen perhe. On aivan ihme, jos lapsista 
näissä oloissa tulee terveitä ja elinkelpoisia kansalaisia. 

Jokaisessa maassa on ihmisiä, jotka kodittomina vael- 
televat paikasta toiseen. Heitä on meidänkin maamme 
kylissä ja kaupungeissa. Sellaisia ovat työpaikoista toi- 
siin kulkevat henkilöt. Heitä on eniten isoissa asutus- 
keskuksissa. Niissä he muodostavat oman ryhmänsä, jota 
sanotaan irtolaisiksi. He ovat työtä vieroksuvia, kerjää- 
mällä tai muulla luvattomalla ammatilla itseään elättä- 
viä ihmisiä. Yhteiskunta on jatkuvasti koettanut heitä 
vastaan suojautua. 

Irtolaisten lukumäärää on vaikea sanoa. Vasta sitten, 
kun vuoden 1936' irtolaislain toimenpiteet heihin yltävät, 
heidät merkitään irtolaisiksi. Vuonna 1940 oli irtolaistilas- 
toissa merkittynä maassamme 1061 henkeä. Yhteiskunnan 
toimenpitein koetetaan saada näiden lukumäärää vähen- 
netyksi ja eri huoltomenetelmin yritetään heidät palaut- 
taa yhteiskuntakelpoisiksi henkilöiksi. 

Samat kysymykset kohtaavat meitä puhuessamme 
mustalaisista, jotka kodittomina vaeltavat paikasta toi- 
seen eivätkä elatustansa hanki millään määrätyllä amma- 
tilla. Meidän maassamme ei virallisen huollon taholta 
ole vielä tähän asiaan ratkaisevasti puututtu. Myös mus- 
talaislähetys on toiminnaltaan varsin vähäistä, eikä sillä 
ole varsinaista sosiaalista ohjelmaa mustalaisten saatta- 
miseksi yhteiskunnan tuottavaksi väestöryhmäksi. 



Ompeluseura diakonissalaitoksessa. 



Kun tarkastelemme edelläkuvatuita ihmisryhmiä, ol- 
kootpa he vaikeuksissa onnettomuuksien, köyhyyden tai 
oman syynsä vuoksi, ei kristillisellä rakkaudenpalvelulla 
ole syytä jättää heitä oman onnensa nojaan. Paljon näis- 
sä kysymyksissä onkin jo tehty. 

Mainitsemme tästä muutamia esimerkkejä: 

Erään siirtolaisen juuri valmistunut talo paloi perustuksiaan 
myöten. Kaikki irtain omaisuus tuhoutui sen mukana. Kylän 
väki, joka saapui palopaikalle, ei voinut mitään pelastaa, mutta 
sensijaan jokainen heistä toi perheelle kotoansa ensiavun. Tuli 
ruokailuvälineitä, ruokatarpeita, työkaluja ja vaatteita. Näin 
yhteisvoimin tuettiin onnettomuuden uhriksi joutunutta per- 
hettä. Se oli rohkaisevaa kovien kohtaloitten ihmisille. 

Eräällä työpaikalla kuoli perheen isä tapaturmaisesti. Työ- 
toverit tiesivät, mitä se merkitsi hänen kodilleen. Kun kuolin- 
sanomaa lähdettiin viemään kotiin, vietiin sen mukana työtove- 
rien keräämä rahalahja. Tämä oli sytyttävä teko naapureille, 
jotka ottivat turvattoman perheen yhteisesti hoivatakseen. 

Tulipalo surmasi erään kodin ainoan lehmän. Naapurit jär- 
jestivät niin, että perhe sai hakea eri taloista vuorotellen päivän 
maitoannoksen ilmaiseksi, kunnes perheelle kerättiin lehmänosto- 
rahat. Näin oli naapurirakkaus pelastanut onnettomuuden uh- 
riksi joutuneet. 

Irtolaisiin ja mustalaisiin nähden on vaikeampi sovelluttaa 
diakonia-apua. Nämä autettavat tuottavat joskus auttajilleen 
vahinkoa epärehellisyytensä vuoksi. Mutta on tapauksia, jolloin 

heidätkin on voitu pelastaa rakkaudenhoidolla yhteiskuntakel- 
poisiksi ihmisiksi. Kodittomalta kulkijalta älköön suljettako ovia 
silloin, kun hän yöpaikkaa pyytää. 

Eräänä jouluaattona tuli maaseudun kotiin kulkurimies ja 
pyysi saada viettää yönsä talon suojissa. Talon väki ei halunnut 
ottaa vierasta joulurauhaansa häiritsemään, ja niin oli miehen 
lähdettävä maantielle. Talon poika, joka näki miehen lähtevän 
kylmään iltaan, hätääntyneenä huomautti: »Ehkä hän olikin Kris- 
tus.» Hän juoksi miehen perään ja toi hänet kotiinsa. 

Kaikista näistä esimerkeistä voisimmekin etsiä dia- 
konian tehtäviä: 

1. Onnettomuuksien sattuessa olisi saatava pikainen 
naapuriapu pelastamaan kärsimään joutuneita. Joku 
ottaa kootakseen tavaraa ensiavuksi. 

2. Kylän diakoniakassan olisi varattava Yhteisvas- 
tuu-keräyksen tai oman seurakunnan diakoniakeräyksen 
varoja tällaisia tapauksia varten. 

3. Talkootyö on vanha koeteltu keino huonojen asunto- 
olojen korjaamiseksi. 

4. Työseuratoiminta kodeissa parantaa perheitten heik- 
koa vaatetustilannetta, etenkin, jos tarvikkeet viedään 
näihin koteihin. Tähän toimintaan voidaan liittää myös- 
kin monenlaista miesten suorittamaa työtä. 

5. Sotalesket ja sotaorvot olkoot ympäristönsä eri- 
tyisen huolenpidon kohteina. 

Kaikki, mitä tehtäneekin, suoritettakoon iäisyysvas- 
tuulla ja niinkuin se tehtäisiin Herralle, joka sanoo: »Mi- 
nun oli nälkä, minä olin alaston ja minä olin koditon.» 
(Mt.25:35— 36.) Ja: »Minkä te olette tehneet yhdelle näistä 
minun vähimmistä veljistäni, sen te olette tehneet mi- 
nulle.» (Mt.25:40.) »Joka köyhää armahtaa, se lainaa 
Herralle.» (Sanani. 19: 17.) 



7. ALKOHOLIN UHRIT. 

»Oi, nimeni olen menettänyt! Kuolemattoman osan 
itsestäni olen menettänyt, jäljellä on vain eläimellinen. 
— — — Olla päissään, puhua kuin papukaija, riidellä, 
ylvästellä, kiroilla, pauhata ja mässätä oman varjonsa 
kanssa! Oi sinä näkymätön viinan henki, jos sinulla ei 

vielä nimeä ole, niin ota sitten nimeksesi — perkele! — — 
— Voi sentään, että ihminen suuhunsa ottaa vihollisen, 
joka varastaa aivot hänen päästään! Voi, että ilolla, 
huvilla, humulla ja huudolla itsemme elukoiksi muunnam- 
me! — — — Pyydän häneltä saada takaisin virkani; sil- 
loin hän minulle vastaa, että olen juomari. Vaikka olisi 
minulla suuta yhtä monta kuin lohikäärmeellä, ne kaikki 
tuommoinen vastaus tukkisi. Tällä haavaa järki-ihmi- 
nen, hetken päästä narri, ja yhfäkkiä elukka! Oi, ihmeel- 
listä! Kirottu jokainen liikamalja, sen pohjalla asuu per- 
kele!» 

Nämä voimakkaat sanat ovat kuuluisan englantilai- 
sen kirjailijan William Shakespeare'n. Niissä on lyhyesti 
kuvattuna juomarin elämä ja juomarin kohtalo. Vaikka 
nämä sanat ovatkin vuosisatojen takaa, pitävät ne paik- 
kansa vielä tälläkin hetkellä. Nytkin on paljon ihmisiä, 
jotka vapaaehtoisesti antautuvat tekemisiin alkoholin 
kanssa, kietoutuvat sen pauloihin ja joutuvat turmioon. 

Alkoholin tuottaman kirouksen tähden on tätä kysy- 
mystä käsitelty jo vuosituhansien aikana. Kreikkalai- 
nen filosofi Platon kirjoittaa siitä: »Ne, jotka ovat vii- 
sautta ja kuntoa vailla ja alituisesti elävät kemuissa ja 
sen semmoisissa, liikkuvat — kuten näyttää — alaspäin 
ja takaisin keskitasolle asti ja siten harhaavat läpi ikänsä 
eivätkä ole koskaan, tämän tason yläpuolelle nousten, luo- 
neet katsettansa ylöspäin totuutta kohti eivätkä siihen ko- 
hottautuneet.» 

Kristinuskon kanta on alkoholin väärinkäyttöön näh- 
den täysin selvä. Juoppous tuo ajallisen ja iäisen turmion. 
(Sananl.23:29— 32.) Se estää kristittyä valvomasta ja 
antaa aihetta vääriin tekoihin. (Lk.l2:45, Lk.21:34). Alko- 
holin käyttö vie syntiin ja irti Jumalasta (Room.l3:13, 
Ef.5:18). Sentähden on kristityn sitä vältettävä kuin 
myrkkyä. 

Mutta me emme ole vastuussa vain itsestämme, vaan 
myöskin lähimmäisistämme. Tämän luvun tarkoituksena 
ei olekaan ottaa esille raittiuskysymyksestä henkilökoh- 
taisesti. Tarkastelemme asiaa niiden kannalta, jotka ovat 
joutuneet alkoholismin uhreiksi ja mitkä ovat meidän 
velvollisuutemme heitä kohtaan. 



99 



Yhteiskunnassamme nimitetään alkoholistiksi hen- 
kilöä, joka viettää juopottelevaa elämää, on vaarallinen 
itselleen ja häiriöksi sekä pahennukseksi ympäristölleen. 
Mutta vaikka alkoholin väärinkäyttö onkin varsin yleistä, 
pidetään alkoholistina vasta sellaista henkilöä, jonka elä- 
mään on juoppouden tähden lakimääräisesti puututtava 
ja yhteiskunnan hänen huollostansa vastattava. Tällai- 
nen henkilö on jo silloin alkoholin uhri. 

Kuinka paljon on alkoholisteja maassamme? Tähän kysy- 
mykseen on vaikea vastata, koska kaikki alkoholin väärinkäyt- 
täjät eivät ole joutuneet alkoholistihuollon piiriin. Oy Alkoholi- 
liike Ab:n suorittaman tutkimuksen mukaan oli maassamme vuon- 
na 1938 alkoholin tähden huoltoa tarvitsevia henkilöitä noin 20.000, 
joista naisia noin 1.000. Mutta on ilmeistä, että nämä luvut ovat 
sotien jälkeen huomattavasti kasvaneet. 

Alkoholistien huoltamiseen ryhdyttiin varsinaisesti vasta 
1800-luvun loppupuoliskolla. Heitä yritettiin parantaa voimak- 
kailla lääkkeillä. Myöskin sairaalahoitoa käytettiin. Tällöin 
kokeiltiin ns. inhotuskuuria, jolloin potilaan ruokiin ja juomiin 
sekoitettiin runsaasti alkoholia ja oksennusaineita. Eräänä hoito- 
menetelmänä oli myöskin hypnotismi. Ensimmäinen varsinai- 
nen alkoholistiparantola perustettiin Amerikassa v. 1854. Sa- 
moihin aikoihin niitä alkoi syntyä toisissakin maissa. Hoitokei- 
nona oli vielä alkoholi. Alkoholistin uskottiin pääsevän kohtuul- 
lisuuteen. Toimenpiteet eivät johtaneet kuitenkaan tuloksiin. 

Ehdottomuuden pohjalla toimiva raittiusliike muutti laitos- 
ten hoitotavat. Vuonna 1889 perustettiin Sveitsissä ensimmäinen 
nykyaikainen alkoholistihuoltola, St. Ellikonin alkoholistiparan- 
tola. Alkoholistien pakkohuoltoa koskevat lait säädettiin Eu- 
roopassa 1800-luvun lopulla ja 1900-luvun alussa. 

Meidän maassamme tehtiin ensimmäiset yritykset alkoholistien 
parantamiseksi 1870-luvun loppupuolella. Aloitteentekijänä oli 
maamme raittius väki ja tarkoituksena oli saada alkoholisteja tä- 
hän työhön mukaan. Hilda Hellman ja hänen sisarensa perustivat 
Vaasaan ensimmäisen raittiusyhdistyksen vuonna 1877. Yhdistys 
piti kokouksia, esitelmiä ja teetarjoiluja ja onnistui saamaan mu- 
kaan alkoholistejakin. Mutta nämä toimenpiteet eivät kuiten- 
kaan estäneet juoppoja sortumasta takaisin entiseen elämäänsä. 

Näiden saatujen kokemusten perusteella alettiin suunnitella 
erityistä juoppojen parannuslaitosta. Aloitteentekijöinä olivat 
eversti Joh. A. Frey ja opettaja K. J. Verkko. Mukaan tuli vuon- 
na 1866 perustettu Turva-seura. Huoltolaa varten saatiin vuok- 
ratuksi Orimattilasta huvila, jossa parantola — nimeltään Turva 
— aloitti toimintansa samana vuonna. Muutamia vuosia myö- 
hemmin siirtyi hoitola Yläneen pitäjään. Turva-seura luovutti 
huoltolan v. 1914 Raittiuden Ystäville, joilta se siirtyi vuonna 
1937 valtion haltuun. 

Tämä maamme ensimmäinen alkoholistien huoltolaitos toimi 
kristillisessä hengessä. Väkijuomista oli pidättäydyttävä täydel- 
lisesti. Ruumiillista ja henkistä kuntoa kohotettiin työn ja kas- 
vatuksen avulla. 

Valtiovalta oli näistä toimenpiteistä kokonaan syrjässä. 
Asiasta tehtiin kyllä useita aloitteita valtiopäivillä, mutta ne 
eivät saaneet tarvittavaa ymmärtämystä. Alkoholistihuoltoloista 
arveltiin, »etteivät ne voi muuta kuin kehoittaa alkoholisteja jat- 
kamaan juoppouttaan siksi, että pääsevät sinne hyville päiville». 
Keskustelu valtion alkoholistihuollosta jatkui eduskunnassakin 
aina vuoteen 1937 asti, jolloin alkoholistilaki astui lopullisesti 
voimaan. 

Nykyisen alkoholistihuollon tarkoituksena on palauttaa väki- 
juomani uhrit raittiiseen elämään yhteiskunnan hyödyllisiksi jäse- 
niksi. Toinen päämäärä on suojella alkoholistin ympäristöä hänen 
vaikutukseltaan. 

Maassamme oli v. 1946 alkoholistiparantoloita Paimiossa, La- 
pinjärvellä, Sairilassa ja Lammilla. Näissä oli mainittuna vuonna 
hoidettavana yhteensä 569 alkoholistia, joista miehiä 516 ja nai- 
sia 53. 

Yksityiseltä taholta on alkoholikysymystä pidetty jatkuvasti 
vireillä. Raittiusjärjestöjen Yhteistoimikunta on pyrkinyt vai- 
kuttamaan alkoholistihuoltoa koskevien lakien kehitykseen sekä 
levittämään kysymystä kaikkien kansankerrosten piiriin esitelmä- 
j a kurssitoiminnan muodossa. Huomattava osuutensa on työssä 
myöskin Kansalaisjärjestöjen Raittiustoimikunnan Keskusliitolla, 
Kristillisen Raittiustyön Edustajistolla ja Naisten Raittiuskes- 
kuksella. 

Alkoholistihuoltoa ajatellessa herää kysymys, mitä kir- 
kon diakonialla on siihen osaltansa sanottavaa. Asiaan 
usein suhtaudutaan kielteisesti, kun avustus, jota tällais- 
ten henkilöiden tai heidän perheittensä piirissä annetaan, 
tulee monissa tapauksissa väärinkäytetyksi. Muistaessaan 
alkoholistien koteja, jotka joutuvat elämään kurjuudessa 
perheen huoltajan juoppouden tähden, ei kristillinen rak- 
kaudentoiminta voi heitä hyljätä. Myöskään itse alko- 
holisteihin nähden ei ole syytä jättäytyä täysin toivot- 
tomiksi. Vaikka siinä onkin paljon kielteisiä kokemuksia, 
on kuitenkin tapauksia, jolloin alkoholisti Jumalan voi- 
masta on parantanut tapansa ja lähtenyt uuden elämän 
tielle. 

Diakonian tehtävät tässä työssä voidaan hahmotella 
seuraavasti: 

1. Juoppouteen langennut ihminenkin tarvitsee sa- 
maa rakkauden hoitoa, mitä Kristus osoitti aikansa syn- 

tisille. Tällaisten henkilöiden ympärille pitäisi muodos- 
taa toveripiiri, joka vetäisi heitä uusien hyvien harrastus- 
ten pariin. Syntitoverukset olisi tällä tavoin koetettava 
eroittaa toisistaan. 

2. Milloin alkoholisti ei näytä parantuvan näillä kei- 
noilla, olisi kylän yhteisvoimin yritettävä saada hänet 
nykyaikaiseen alkoholistihuoltolaan. Mutta häntä ei saa 
unohtaa parantola-aikanakaan. 

3. Alkoholistin perhe, joka muutenkin kärsii juoppou- 
den kirouksesta, on otettava samaan rakkaudenhoitoon, 
mitä muillekin kylän kovaosaisille osoitetaan. 

4. Kristillisessä nuorisotoiminnassa on kiinnitettävä 
huomiota raittiuskysymyksiin ja perehdyttävä alkoho- 
lismin tuottamaan kiroukseen tosiasioiden pohjalla. 

5. Olisi toimittava uusien alkoholistiparantoloiden 
aikaansaamiseksi. 

Kaikessa meidän on muistaminen, että alkoholistikin 
on ihminen, joka kärsii synnistänsä ja yrittää taistella 
sitä vastaan. Pohjimmaltaan hän kaipaa nousemisen ar- 
moa. Me tarvitsemme sitä auttamisen mieltä, mikä on 
runon sanoissa: 

»Suo mun luottaa sinuun, 

rakastain sun jälleen kunniaan, 

Suo mun luokse sinut viedä suuren Anteeks' antajan, — 
sellaisena ei, mi parempana käy vain auttamaan, 
eikä sellaisena, joka seisoo syrjässä ja neuvoo, 
vaan vain sellaisena, joka sanoo: 
»Minä itsekin olin myrkyttämä myrkkykukkain, 
mutta nousseena tahdon kanssas kilvoitella ylös elon 

polkua. 

Nouse! — Yhdessä nyt katselkaamme korkeuksia!» 

(F.L.K.) 

8. VANGIT. 

Näemme joskus vangitun ihmisen. Häntä kuljetetaan 
oikeuspaikalle. Hänellä on yllään mustaraitainen, harmaa 
puku. Voimme nähdä hänet silloin käsistä ja jaloista kah- 
lehdittuna. Kun katselemme tällaista ihmistä, voimme 
ajatella: »Siinä on suurrikollinen, joka on saatu kiinni. 

Kodittomina. 

(Vaarat uhkaavat.) 



On hyvä, että hän joutuu vankilaan. Yhteiskunta saa 
olla nyt rauhassa ja pysyä hänen vaikutukseltaan täysin 
erossa. 

Meidän on kuitenkin syytä tarkistaa ajatustamme ja 
suhdettamme vankeihin. On muistettava, etteivät kaikki 
vangit ole suurrikollisia, joita täytyy kahleissa kuljettaa. 
Tällaisia on heidän joukossaan kyllä monia. Mutta on 
myöskin paljon niitä, jotka ovat joutuneet synnistään 
kiinni, vaikka eivät ominaisuuksiltaan ole taipuvaisia ri- 
kollisuuteen. — Myöskin on meidän muistaminen, että 
kaikki rikoksentekijät ovat ihmisiä, samaa lihaa ja verta 
kuin mekin, meidän veljiämme ja sisariamme. Mutta tämä 

käsitys vangeista syntyy meissä vain, kun joudumme syn- 
tisinä Jumalan eteen. 

Kuvaavaa on herännäisjohtaja N. G. Malmbergin me- 
nettely vankeja kohtaan. »Hän joutui kerran ripittä- 
mään kirkossa Siperiaan lähetettäviä rikollisia. Hän lä- 
hestyi miesraukkoja puheessaan aivan alhaalta sanoen 
kokoontuneelle seurakunnalle: »Näiden miesten pahat 
teot ovat nyt kaikkien nähtävinä. Te katselette nyt heitä 
ja teihin ei kukaan sormellaan viittaa, sillä teidän pahat 
tekonne ovat salassa.» — »Samalla tavalla hän kohteli 
kahta raipparangaistukseen tuomittua puukkojunkkaria, 
jotka tuskallisen tuomionsa kärsittyään menivät selät 
verisinä istumaan läheiselle jokitöyräälle. Paikalle saa- 
punut Malmberg meni miesten luo, istuutui heidän vä- 
liinsä ja puhui heille hiljaa: 'Teidän raukkojen synnit ovat 
tulleet julki, minun eivät ole. Herra taitaa olla sen täh- 
den lähempänä teitä kuin minua/ — Tätä puhetta eivät 
miehet jaksaneet paatuneina kuunnella.» (Olavi Kares: 
»Palava kynttilä»). 

Käsitykset vangeista eivät suinkaan aina ole olleet 
tällaiset. Meidän kristillisessä yhteiskunnassammekin oli- 
vat ajatukset rikoksentekijöistä päinvastaiset vielä noin 
sata vuotta sitten. Käsitettiin, että rikoksentehneen on 
rangaistuksella sovitettava rikkomuksensa. Toiselta puo- 
lelta pidettiin rangaistusta pelotuskeinona rikoksenteki- 
jöille. Tästä syystä rangaistukset olivat hyvin ankaria. 
Kuolemanrangaistus oli yleinen. Usein käytettiin myöskin 
ruumiillisia rangaistuskeinoja, kuten raippoja. 

Vasta viime vuosisadalla alettiin vankien kysymyk- 
seen kiinnittää yleisempää huomiota. »Vankilain äiti», Eli- 
sabeth Fry (1780 — 1845), aloitti Englannissa vapaaehtoi- 
sen työn vankien hyväksi. Hän toimi henkilökohtaisesti 
vankien keskuudessa, kirjoitti asiasta ja vetosi vankien 
puolesta virallisiin elimiin. Hänen vaikutuksestaan syntyi 
myöskin Saksassa vankien huoltotyö, jonka alkuunpani- 
jana oli siellä Teodor Fliedner (1800 — 1864).: Samoihin 
aikoihin levisivät nämä aatteet Skandinaavian maihin ja 
ennen pitkää niihin kiinnitettiin huomiota myöskin Suo- 
messa. Prokuraattori Eugen Knorring kirjoittaa tästä 
vuonna 1867: »Nyt ei enää kysytä mestauskirveitä, suo- 

mimisia ja kaakkipuita, ei rangaistuksia, jotka poissul- 
kevat kaiken parannuksen mahdollisuuden, jotka rankai- 
sevat ja samalla katkeroittavat, vaan nyt kysytään ran- 
gaistuksia, jotka rankaisevat, mutta samalla parantavat 
ja sovittavat. Ne välikappaleet, joita sitä varten, käyte- 
tään, ovat tunnettuja; ne ovat vapauden kadottaminen, he- 
rätys jumalisuuteen, opetus ja työnteko.» (»Rikollisten huol- 
toa kahdeksan vuosikymmenen ajalta», Paavo Mustala). 

Huomattavan panoksen vankilaolojen parantamiseen 
maassamme antoi Vankeusyhdistyksen perustaminen 
vuonna 1870. Sen toiminta tällä alalla on ollut suorastaan 
ratkaisevaa laatua. Aikaisemmin olivat vangit sijoite- 
tut vanhoihin linnoihin, joiden täyteenahdetuissa huo- 
neissa he odottelivat tuomion täytäntöönpanoa. Näissä 
oloissa he joutuivat vetelehtimään joutilaina kurjuudessa 
vailla ruumiillista työtä ja henkistä harrastelua. Asian- 
tilan korjaamiseksi alettiin suunnitella ja järjestää van- 
geille työmahdollisuuksia ja hankkia kirjoja heidän käy- 
tettäväkseen. Vankilaolojen parantamiseksi suunnitel- 
tiin ns. sellivankiloita, jollaisiin muotoihin vähitellen pääs- 
tiinkin. Siten voitiin pitää vankeja erossa toistensa hai- 
tallisesta vaikutuspiiristä. 

Vankeusyhdistys, jonka toiminta on laajentunut vuosi- 
kymmenien kuluessa valtion tukemaksi huoltotyöksi, on 
nykyisin kohdistanut toimintansa erityisesti ehdonalai- 
siin vankeihin. Tässä onkin Vankeusyhdistys suoritta- 
nut suurenmoisen työn. Ehdonalaisille vangeille se jat- 
kuvasti järjestää valvojia ehdonalaisuuden ajaksi, hank- 
kii vapautuville työpaikkoja, tarjoaa kodittomille tilai- 
suuden majailla yömajoissaan Helsingissä ja Tampereella 
sekä antaa tilapäistä ensihuoltoa pieninä avustuksina. 
Tämän lisäksi on Vankeusyhdistyksellä tällä hetkellä nel- 
jä työleiriä ja yksi tietyömaa ehdonalaisessa vapaudessa 
olevia vankeja varten. Näissä töissä maksetaan normaali- 
palkka suoritetusta työstä. Sieltä välitetään ehdonalaisia 
vapaisiin työpaikkoihin sitä mukaa kuin niitä heille avau- 
tuu. 

Vankeusyhdistyksellä on uutena työhaarana myöskin 
nuorten rikollisten huolto. Heille se pyytää hankkia hy- 
viä työpaikkoja ja rikollisia ymmärtäviä valvojia. Työtä 

varten on järjestetty nuorisovalvontatoimistoja huomat- 
tavimpiin asutuskeskuksiin eri puolille maata. Lisäksi on 
Vankeusyhdistyksellä tyttöjen työkoti Tuusulassa. Sinne 
on sijoitettu 20—30 nuorta rikollisuuteen taipuvaa tyttöä. 

Vankeusyhdistyksen toiminta on alusta alkaen ollut 
kristillisellä pohjalla. Se harrastus, mitä muilta kristilli- 
siltä tahoilta on työhön osoitettu, jää vähäiseksi. Vain 
Pelastusarmeija on huomattavimmin siihen osallistunut, 
pillä on Rantsilassa maatila, jonne se voi järjestää työ- 
paikkoja ehdonalaisille vangeille. 

Maassamme on tällä hetkellä 24 vankilaa, joihin on 
luettu suuret keskusvankilat, lääninvankilat, varavan- 
kilat, vankimielisairaalat, nuorisovankilat, väliaikaiset 
vankilat, yksi työsiirtola ja vankisiirtola. Näissä laitok- 
sissa on ollut vankeja viime vuosina samanaikaisesti 
7.000—10.000. Vankeustuomiot ovat olleet pituudeltaan 
vaihtelevia, sakkorangaistuksista elinkautisiin tuomioihin. 

Syyt vankeustuomioihin ovat myöskin erilaiset. Ne 
ovat kuitenkin sellaisia rikkomuksia, joista laki määrää 
vapausrangaistuksen toimeenpantavaksi. Vapausrangais- 
tuksella tarkoitetaan sitä, että siihen tuomittu menettää 
määrätyksi ajaksi vapautensa ja joutuu sijoitetuksi van- 
kilaan. Ehdonalaisuuteen vapautettu pääsee pois vanki- 
lasta, mutta joutuu ehdonalaisuutensa ajan olemaan mää- 
rätyllä paikkakunnalla ja tulee hänen määrättyinä aikoina 
ilmoittautua henkilölle, joka on hänen valvojansa. 

Mistä rikollisuus johtuu? Sitä on vaikea sanoa. Mutta 
useimmat saavat jo syntyessään ominaisuuksia, jotka ve- 
tävät heitä rikollisuuteen. Toisilla se on kasvatuksen ja 
nurjien yhteiskunnallisten olojen seuraamusta. Muutamilla 
ilmenevät rikolliset piirteet vasta myöhemmällä iällä. 

Rikollista voidaan kuitenkin kasvattaa ja kehittää 
yhteiskuntakelpoiseksi. Tässä mielessä ovatkin vankila- 
olomme muuttuneet entisistä suljetuista vankilaoloista 
ns. avovankilamuotoihin, missä se suinkin on mahdollista. 
Vankila ei ole enää vain rangaistuslaitos, vaan kasvatus- 
ja huoltolaitos niitä yhteiskuntamme yksilöitä varten, 
jotka ovat joutuneet rikosten teille. 

Mutta kristilliseltä kannalta katsoen ovat vangit ih- 
misiä, jotka ovat pelastukseen aiottuja. Siinä mielessä on 

meidän heitä tarkasteltava. Valtiovallankin taholta on 
tämä nähty ja vankien sielunhoitotyöstä huolehdittu. 
Vankiloissamme toimivat vankilapapit, jotka vastaavat 
vankien sielunhoidosta. 

Vankienhoitotyössä tarvitaan myös seurakuntien apua. 
Vankeinhoitovirasto on vedonnut seurakuntiin niiden van- 
kien puolesta, jotka haluavat yhteyttä kotiseurakuntaansa. 
Diakoniatoimikunnat saavat vankilasta lomakkeita, joilla 
otetaan yhteys vankeihin. Tässä avautuu diakoniatyölle 
siunauksellinen toiminta-alue. Mutta siinä olisi otettava 
varteen seuraavat viitteet: 

1. Mikäli vangilla on perhe, olisi sitä huollettava sekä 
henkisesti että aineellisesti. 

2. Vankilassa olevalle vangille on tervetullut seura- 
kunnan jatkuva yhteydenpito: 

a. seurakuntalaisten vierailuina vankiloissa, 

b. paketteina ja kirjeinä suoraan vangille. (Tässä on 
kuitenkin ensin käännyttävä vankilapastorin puo- 
leen tiedustelemalla, mikä on hänen mielestään 
ja vankilasääntöjen mukaan sopivaa ja luvallista). 

3. Vankilasta vapautuneiden vastaanottaminen koti- 
seudulle on toimenpide, joka ratkaisee, pääseekö vanki 
välttymään niiltä vaaroilta, jotka uhkaavat viedä hänet 
takaisin rikosten teille. Vapautunut vanki tarvitsee ennen 
kaikkea työtä ja ymmärtäviä ihmisiä. 

Rikollisten huoltaminen on vaikeata ja usein petty- 
myksiä tuottavaa. Sentähden työ heidän parissaan ei 
sovi kaikille. Siihen tarvitaan tahdikkuutta omaavia, 
lujatahtoisia ihmisiä. Vaikeuksien tähden seurakunta- 
diakonia ei kuitenkaan saa jättää ko. työtä. Siihen vaa- 
tii meitä kaikkia Kristuksen rakkaus. Mitä tämä toi- 
minta merkitsee vankilassa oleville lähimmäisillemme, 
sitä ei ole helppo arvioida. On kuitenkin totta, että unoh- 
detun ja hyljätyn tuska on vankilassa kaikkein katke- 
rinta. 

Eräässä vankilassa vietettiin jouluaattojuhlaa. Pu- 
huttiin Kristuksesta ja hänen tuomastaan rakkaudesta. 
Jouluvirsiä veisattiin ja joulun tunnelma laskeutui har- 
maan vankilan juhlan ylle. Tuli joulupukkikin ja lahjoja 
jaettiin. Siinä oli omaisten lähettämiä joulupaketteja, 

kotiseurakuntien ja tuttavien lähetyksiä. Kaikki van- 
git odottivat jännittyneinä vuoroaan ja lahjan saatuaan 
riensivät katsomaan, kuka heitä oli muistanut. Kuusi- 
kymmentä vankia jäi ilman ulkoapäin tullutta joululah- 
jaa. Monet näistä saapuivat epätoivoisina ja käsiään 
väännellen pastorin luokse ja parahtivat kysymään; »Eikö 
kukaan ole meitä muistanut joulunakaan?» Pastorin oli 
sanottava: »Ei kukaan ihminen.» 

Nämä kuusikymmentä vankia ja heidän mukanansa 
tuhannet muut unohdetut ja hyljätyt vangit nousevat ker- 
ran aikojen yöstä ja Kristuksen tuomioistuimen edessä 
langettavat meidän tuomiomme. Unohdettu Kristus 
puhuu: »Minä olin vankeudessa, te ette käyneet minua 
katsomassa.» (Mt.25:43.) 

Vankien Vapahtaja ja ystävä katsoo meitä tämän ajan 
kristityitä, katsoo kehoittaen ja rakastavasti. Jos se 
katse tunkeutuu meidän sydämiimme, se panee meidät 
vankien asian edessä hätkähtäen tunnustamaan: »Jokai- 
nen unohtettu vanki on minun syntini.» Tässä on lähtö- 
kohta sille tielle, jolla »rakkaus on aina velassa». 



9. VANHUKSET. 

Ihmiselämä jakautuu kolmeen nopeasti ohikiitävään 
jaksoon: lapsuuteen, miehuusikään ja vanhuuteen. Ensim- 
mäinen näistä jaksoista on kasvamis- ja kypsy misaikaa. 
Toinen on varsinainen luomiskausi. Viimeistä näistä pide- 
tään elämän iltana, jolloinka voimat ovat vähentyneet 
ja päivätyö on päättymässä. 

Kansantaloudelliselta kannalta asiaa katsoen jaetaan 
ihmiset varsinaisesti kahteen pääryhmään, tuottavaan ja 
kuluttavaan väestönosaan. Tämän ryhmityksen mukaan 
kuuluvat kuluttavaan osaan lapset 0 — 14 ikävuoteen ja 
vanhukset, joiksi lasketaan 65 vuotta täyttäneet tai sitä 
vanhemmat. Tämä laskelma ei tietenkään ole täydelli- 
sesti paikkansapitävä. Kaikki 15 ja 65 ikävuoden välillä 
olevat eivät ole vain tuottavaa ryhmää. Myöskään eivät 
kaikki 65 ikävuotta vanhemmat kuulu kuluttavaan väes- 
tönosaan. Mutta jos pidämme tätä jonkinlaisena yleis- 

laskelmana, voimme 
sanoa, että maassam- 
me on v. 1950 van- 
huksia 276.900 hen- 
keä eli noin 7 % koko 
kansasta. 

Huomattavaa on, 
että kansamme elin- 
ikä pidentyy jatku- 
vasti. Nykyisin laske- 
taan naisten keski- 
iäksi 61 vuotta ja 
miesten 55 vuotta. 
Mutta samalla kuin 
ihmisten elinikä pi- 
dentyy, samalla kas- 
vaa myöskin vanhus- 
ten lukumäärä. 

On luonnollista, 
etteivät kaikki van- 
hat kykene hank- 
kimaan elatustaan 
omien kättensä töillä. 
Tämän johdosta he- 
rääkin kysymys, mi- 
ten vanhukset selviytyvät taloudellisista vaikeuksistaan. 
Kysymys on ollut jatkuvasti esillä ja siihen on yritetty 
löytää ratkaisua. 

Huoltolakien mukaan on huoltoviranomaisten annet- 
tava riittävä elatus ja hoito jokaiselle vanhukselle, joka 
ei sitä itse kykene hankkimaan. Lapset ovat lakien mu- 
kaan velvolliset huolehtimaan vanhemmistaan. Lailla on 
edelleen määrätty toisen työssä olleille eläkeoikeus. Se 
velvoittaa työnantajan maksamaan työntekijälle eläkettä 
määrävuosien palveluksesta. LTusi tuki vanhusten huol- 
toon on kansaneläke. Kun siitä saadaan aikanaan täysi 
eläke, on se silloin merkittävä lisä huoltoa tarvitseville. 

Näistä seikoista huolimatta joutuvat monet vanhuk- 
set huollollisiin vaikeuksiin. On paljon niitä, jotka eivät 
saa tukea lapsiltaan. Sellaisia ovat vanhukset, jotka eivät 




Vanhuus on tullut. 

ole olleet naimisissa tai joilla ei itsellään ole ollut lapsia. 
Samoin on laita niiden vanhusten, joiden lapsilta ei voi 
saada lain puitteissa mitään avustusta vanhempiensa hoi- 
toon. Suuri ryhmä on myöskin sellaisia vanhuksia, jotka 
eivät nauti eläkettä työnantajaltaan. Näitä ovat maaseu- 
tujen pienviljelijäväestön vanhukset tai satunnaisista töis- 
tä eläneet. 

Vaikeuksissa ovat myöskin sellaiset vanhukset, jotka 
jotenkuten saavat elatukseensa tarvittavat rahavarat, 
mutta joilta puuttuu joko asunto kokonaan tai jotka asu- 
vat rappeutuvissa omissa asunnoissaan. Tällaisia vanhuk- 
sia on enemmän kuin arvataankaan. Varsinkin kaupun- 
kioloissa on monien vanhusten vaikeutena saada asuntoa 
siirtyessään eläkkeelle, mikäli he ovat menettäneet vir- 
kaansa kuuluvan asunnon. 

Tämä onkin aikamme suurimpia pulmia. Kunnat 
ovat varanneet lakien mukaan vanhuksille hoitopaikkoja 
kunnalliskodeissa. Mutta kaikissa kunnissa ei ole vielä 
kunnalliskotia. Vuoden 1946 tilastotietojen mukaan hoi- 
dettiin 340 kunnalliskodissa 23.896 henkeä. Suurin osa 
näistä oli vanhuksia. Mutta on huomattava, etteivät kun- 
nalliskodit ratkaise kaikkien vanhusten asunnontarvetta. 
Niissä hoidetaan etupäässä täydellistä huoltoavustusta 
nauttivia henkilöitä. 

Yksityisellä taholla on ryhdytty perustamaan koteja 
vanhuksia varten. Mutta ne ovat yleensä pieniä ja talou- 
dellisissa vaikeuksissa eläviä. Yksityisiä vanhainkoteja 
oli vuoden 1946 lopulla 43. Ne ovat olleet kuitenkin 
yleensä naisvoittoisia. Niiden 866 hoitopaikasta oli mie- 
hiä varten vain 34. Tästä ilmenee, että etenkin miesten 
kohdalla on huollossa vielä huomattava aukko. Asiaa on 
yritetty auttaa. Esim. Oulussa on erään yhdistyksen hal- 
linnassa määräraha ns. »ukkokotia» varten. 

On ymmärrettävää, etteivät vanhusten tarpeet ole 
yksinomaan aineellista laatua. Vanhuksilla on samat 
henkiset tarpeet, mitkä heillä oli miehuutensakin päivinä. 
Henkistä ravintoa he kaipaavat kirjallisuudesta, musii- 
kista ym. taiteesta, mutta näiden mahdollisuuksien saa- 
mista estävät vanhuuden tuomat vaikeudet. Sama kos- 
kee myöskin hengellisiä tarpeita. Kirkkomatkat pitene- 

vät vanhuudenheikkouden lisääntyessä. Kaikilla ei ole 
omaa radiota, joka välittäisi heille sitä tietä Jumalan 
sanaa. Yksinäisyydessä ja avuttomuudessa ei kykene otta- 
maan yhteyttä samanmielisiin ystäviin. Monilta ovat jo 
ikätoverit poissa. 

Vanhuus on siten yksinäisyyttä ja avuttomuutta. On 
surullista, että moni tässä tilassa joutuu hyljätyksi. Suu- 
rinta surua vanhuksille tuottaa se, että omat lapset ja 
ystävät jättävät heidät yksin vaikeuksiinsa. 

Me tunnemme koulukirjoista kertomuksen talonisän- 
nästä, joka joulunaluspäivinä lähti viemään vanhaa isäänsä 
kunnalliskotiin päästäkseen siten perheineen omaan joulu- 
rauhaansa. Kun hän talutti isäänsä talvipakkasessa por- 
taiden edessä odottavaan rekeen, huomasi hän, että van- 
hus värisi vilusta. Silloin hän huusi lähellä olevalle pojal- 
leen: »Mene hakemaan vintiltä raanu isoisän hartioille!» 
Poika meni, mutta toi tullessaan vain raanunpuolikkaan. 
Isä vihastui ja kysyi: »Kuka on repinyt uuden raanun?» 
Poika vastasi: »Minä sen revin ja jätin toisen puolikkaan 
isää varten, kun vien häntä kerran kunnalliskotiin.» 

Tämä pieni kertomus muistuttaa meitä siitä vääryy- 
destä, mitä monet vanhukset ovat saaneet kokea lastensa 
puolelta. Mutta samalla se kehoittaa meitä tarkastele- 
maan suhdetta omiin vanhempiimme ja kaikkiin niihin 
vanhuksiin, jotka ovat joutuneet hyljätyiksi. 

Kun virallisen huollon taholtakin on tunnustettu, että 
kysymys vanhusten huollosta on vielä vuosia avoimena 
ja on vedottu yksityiseen avustustoimintaan, on tässä 
seurakuntadiakonialla suuret mahdollisuudet ja velvoitta- 
vat tehtävät edessään. 

Me kysymme: mitkä ovat seurakuntadiakonian teh- 
tävät vanhusten auttamiseksi? Voimme niitä koota seu- 
raavalla tavalla: 

1. Koko kylän väki kokoontuu talkoo- ja keräysavulla 
korjaamaan vanhusten asuntoja. Tässä tuottaa etenkin 
vanha, koettu talkootoiminta siunauksellisia tuloksia. 

2. Diakoniatyössä mukanaolevat nuoret saavat monen- 
laisia palvelutehtäviä avuttomien vanhusten luona, esim. 
huoneiden puhdistamisessa, puiden pilkkomisessa, ruoka- 
tarpeiden hankkimisessa, leivän ja ruoan valmistuksessa, 

vanhusten puhdistamisessa ja kylvettämisessä, lääkeai- 
neiden hankkimisessa ym. 

3. Vanhusten henkiseksi ja hengelliseksi virkistämi- 
seksi tarjoutuu lukemisen, laulamisen ja keskustelujen 
muodossa monia mahdollisuuksia. 

4. Myöskin matkat hartaustilaisuuksiin ja järjestetyt 
kirkkomatkat vanhusten seurassa ja heidän apunaan anta- 
vat nuorille iloa ja oppimista. 

t 5. Laitoksissa olevat vanhukset ilahtuvat nuorten vie- 
railuista. Tilaisuuksiin voidaan varata hyvää ohjelmaa ja 
tarjoilua. Kahvi on useissa tapauksissa tervetullut näillä 
vierailuilla. Kukat vanhusten pöydillä jäävät kertomaan 
nuorten rakkaudesta elämäniltaa viettäviä kohtaan. 

6. Jos on mahdollista, olisi seurakuntienkin diakoniansa 
puitteissa tuettava vanhainkotien rakentamista ja niiden 
ylläpitämistä. 

Vanhukset kaipaavat ennen muuta kuuntelevaa ystä- 
vää. Heillä voi olla asioita, joista he mielellänsä puhui- 
sivat, vieläpä sellaisiakin asioita, jotka he uskoisivat vain 
parhaille ystävilleen. Saakoot vanhukset Suomen eri ky- 
lissä tällaisia ystäviä nuoresta polvesta. 

Pappi istuu eräänä päivänä kuolevan vanhuksen luona, jonka 
elämä on ollut kovaa ja ajallisten huolten rasittamaa jo synty- 
mästä asti. Mutta nyt on vaivojen matka päättymässä ja edessä 
on pääsinpäivä. Kuoleva tarttuu sielunsa viimeisissä ahdistuk- 
sissa papin suusta kuulemaansa evankeliumin sanomaan ja -Eh- 
toollisen sakramenttiin. Pyhän hetken päätyttyä hyvästelevät 
pappi ja vanhus ja toivovat tapaavansa toisensa siinä maassa, 
missä Rakkauden käsi kerran pyyhkii kaikki kyyneleet ainiaaksi 
pois. Mutta vanhuksen käsi ei heltiä papin kädestä. Se ei voi 
irroittautua. Sydämellä on vielä eräs asia, joka painaa. Kuo- 
levan silmät katsovat kysyvästi pappiin ja huulet kuiskaavat: 
»Saanko esittää Teille vielä erään pyynnön?» Pappi nyökkää 
myöntyvästi. Vanhus pistää silloin riutuvan kätensä tyynynsä 
alle ja ottaa sieltä esille nuhruisen nenäliinan ja aukaisee sen 
solmut. Kääröstä löytyy muutamia markan kolikoita. Niitä 
hän ojentaa papille ja sanoo: »Ottakaa nämä, ja sitten kun minä 
olen kuollut, maksakaa niillä minun sieluk eliöni.» Pappi jää ih- 
mettelemään, mutta vanhus Jatkaa: »Niin, ei tässä kunnassa ole 
koskaan soitettu sielukelloja kunnanhoidokille.» Ottamatta* ra- 
hoja pappi lupaa täyttää vanhuksen pyynnön, mutta kotimat- 
kalla hän miettii: »Tämä vanhus on kaikesta sydämestään ra- 
kastanut kotikirkkoaan. Sen kellojen ääni on vuosien mittaan 
kutsunut häntä temppeliin ja sitä kutsua hän on seurannut. 

Mutta nyt on tullut vanhuus ja hän on kunnanhoidokki. Jär- 
kyttävänä painona on häntä alkanut ahdistaa ajatus: 'Kun minä 
täältä kerran lähden, ovat kotikirkkoni kellot mykkiä. Minulle ne 
eivät soi sentähden, että olen vain kunnanhoidokki/ — Ja niin 
tämä vanhus on näiden raskaiden vuosien aikana vuoteeltansa 
ojennellut kerjäläisen kättä tylyjä ja ymmärtämättömiä ihmisiä 
kohden saadakseen heiltä itsekultakin markan sieluk eli ojansa ^var- 
ten.» Pappi ajattelee monia muita, satoja kunnanhoidokkeja, 
jotka ovat ehkä sulkeneet silmänsä näissä samoissa vaivoissa, 
mutta kukaan ei ole heidän tuskaansa kuullut. Ja papin sydän 
itkee. 

Kansamme vanhusten tarpeet voidaan tavallisesti hel- 
posti täyttää, jos meillä on rakastava sydän ja palve- 
leva käsi. Meidän on muistaminen, että me olemme jo- 
kainen kohdaltamme velkaa näille jo työnsä päättäville, 
jotka ovat meidän edellämme uurastaneet ja työtä teh- 
neet ja joiden työsarkaa me saamme jatkaa. 

Tässä työssä piilee meidän elämämme siunaus tai ki- 
rous. Meidän Jumalamme on sisällyttänyt kymmeniin 
käskyihin sanan, joka koskee kaikkia vanhuksia ja joka 
kätkee itseensä meidän tulevaisuutemme: »Kunnioita 
isääsi ja äitiäsi, että menestyisit ja kauan eläisit maan 
päällä.» (2Moos.20:12.) 

10. SAIRAAT. 

Sairaus on jokaisen tuttava. Kukaan ei sen kivuista 
täysin välty. Se puhkeaa ihmisolemuksesta esiin milloin 
vähäisinä vaivoina häiriten tavallista elämän rytmiä, 
milloin vakavanlaatuisena tautina ottaakseen vangikseen 
koko ihmisen määräajaksi. 

Tavallisesti sairaudet ovat ohimeneviä. Muutamien 
päivien tai viikkojen kuluttua on terveys ennallaan. Kun 
käy näin onnellisesti, sanotaan, että sairaus oli äkillinen 
eli akuuttinen. Se alkoi nopeasti ja meni seurauksitta 
ohi. »Tervekin» ihminen joutuu silloin tällöin näitä sai- 
rauksia kokemaan. 

Vaikeampaa laatua on tauti, joka vaivaa jatkuvasti. 
Se voi alkaa vähitellen tai on äkillisten sairauksien jälki- 
seurausta. Potilas joutuu kärsimään siitä kuukausia, 
vuosia, jopa loppuiänkin. Tällaisia tauteja nimitetään 

pitkäaikaisiksi eli kroonillisiksi. Näiden tautien uhreilta 
on terveys mennyt tai sen palautuminen on hyvin hidasta. 

Sekä äkillisten että pitkällisten tautien lajeja on pal- 
jon. Lääketiede tuntee niistä useimmat, mutta on kui- 
tenkin sellaisiakin tauteja, joiden alkuperästä ei ole vielä 
päästy selvyyteen. 

Ruumiillisten sairauksien lisäksi on olemassa sielulli- 
lista sairautta. Ei voida kuitenkaan sanoa, että nämä kum- 
pikin ilmenisivät toisistaan riippumattomina. Ihminen on 
kokonaisuus. Sekä ruumiin että sielun sairaudet vaikut- 
tavat hänen koko olemukseensa. Mutta sielulliset taudin- 
tilat ovat ruumiillisia sairauksia vakavampia. Ne saatta- 
vat sekasortoon ihmisen henkisen elämän keskuksen. Pa- 
hinta lajia tätä sairautta nimitetään mielisairaudeksi eli 
psykoosiksi. 

Kaikki sairaudet, laatueroavaisuuksistaan huolimatta, 
erottavat ihmisen normaalisesta elämänmenosta. Vaka- 
vasti sairas on tautinsa kahleissa, joka eristää hänet 
työstä ja toveripiiristä, vieläpä joskus omaisistakin. On- 
kin sairauksia, jolloin täydellinen eristys on tarpeen. 

Sairautta on aina ollut, mutta käsitykset siitä ovat eri aikoina 
vaihdelleet. Luonnonkansat katsoivat sairauden johtuvan pa- 
hoista henkivalloista, jotka oli joko lepytettävä tai taikakei- 
noilla karkoitettava pois sairaan ruumiista. Sentähden käytet- 
tiin kauhistavia lääkkeitä. — Uskomus, että pahat henget ovat 
tautien aiheuttajia, vaikutti järky ttävimmin mielisairaiden koh- 
teluun. Tämä käsitys on ollut niin lujassa, että aina 1600-luvulle 
saakka pidettiin mielisairaita pirun riivaamina. Heidän käsitte- 
lynsä oli suorastaan hirvittävää. 

Sivistyskansojen historiasta on sairaanhoito jo varhain tunnet- 
tu. Ensimmäiset lääketieteelliset asiakirjat on löydetty Epyptistä. 
Myöskin Israelin kansalla oli sairaanhoidollista toimintaa. Moo- 
sesta pidetään aikansa suurimpana terveydenhoidon opastajana. 
Myöhemmän juutalaisuuden aikana kehittyi sairaanhoito Israe- 
lissa aina laitoshoitoasteelle saakka. 

Tästä huolimatta ilmenee juutalaisten keskuudessa tylyäkin 
sairaiden kohtelua. Esimerkiksi pitaaliset karkoitettiln pois ter- 
veiden seurasta. Heidän oli elettävä asumattomilla seuduilla ja 
lähestyville ihmisille ilmaistava huudoillaan olevansa saastaisia. 
Sama näyttää olleen mielisairaidenkin kohtalo, jotka käsitettiin 
riivatuiksi. 

Jeesuksen menettely tässäkin asiassa oli mullistavaa. 
Kirjamme alkuluvussa esitetään, mitenkä Jeesuksen elä- 

mästä suurin osa kului seurusteluun sairaiden kanssa. Hän 
paransi heidät kaikki. Pitaaliset ja riivatutkin saivat ter- 
veytensä. 

Se valtava kehitys, mikä aikamme sairaanhoidossa on 
tapahtunut, pohjautuu Jeesuksen toimintaan ja sano- 
maan. Varhaiskirkon diakonissat ja lesket saivat siitä 
voimaa palvelutyöhönsä. Sieltä on peräisin se rakkauden 
henki, mikä innoitti sairaanhoitoon luostarien ja keski- 
ajan kirkon sairastuvissa. Evankeliumin sanoman vetoo- 
mus antoi pohjan nykyaikaisen sairaanhoidon perustajan 
englantilaisen Florence Nightingalen, (1820 — 1910) suun- 
nitelmille. 

Maassamme sairaanhoito kuuluu valtion ja kuntien 
tehtäviin. Vuoden 1946 alussa oli maassamme 529 sai- 
raalaa ja niissä sairassijoja 28.519. Kunnissa vastaa nyt 
sairaanhoidosta lähinnä terveydenhoitolautakunta. Useim- 




Sairaalan osasto. 

missä pitäjissä on kunnanlääkäri sekä kunnansairaala. 
Terveydenhoitoa varten on jokaisen kunnan otettava pal- 
velukseensa väkilukunsa mukaan terveyssisaria. 

Seurakunnat ovat edelleen mukana sairaanhoitotyössä. 
Niiden palveluksessa olevat seurakuntasisaret vastaavat 
alueillaan kotihoidossa olevista sairaista. 

On huomattava, että myös sairaiden sielunhoidosta on 
valtion taholta huolehdittu. Useimmissa valtion sairaa- 
loissa on oma sielunhoitajansa ja muut laitokset ovat pai- 
kallisen papiston hoidossa. 

Kun näin on, voitaisiin ajatella, että asiat ovat kun- 
nossa. Mutta ken syvemmin tutustuu sairaiden kysymyk- 
siin, joutuu toteamaan, että sairaiden sekä ruumiillisessa 
että henkisessä hoidossa tarvitaan jatkuvasti vapaaeh- 
toista toimintaa. 

Ne tuhannet potilaat, jotka makailevat kivuissaan 
ja kuoleman hädässä suurissa parantoloissa kaukana koti- 
seuduiltaan, kaipaavat, jos ketkä, henkistä ja hengellistä 
tukea. Samoin on laita niidenkin pitkäaikaisten sairaiden, 
jotka ovat kotihoidossa vuodesta toiseen tietäen, että 
ainoa vapauttaja heidän vaivoihinsa on kuolema. Heidän 
vuoteilleen tarvittaisiin ystävää ja hänen altista palvelu- 
mieltään. 

Sairas kaipaa ensiksikin sellaisia ihmisiä, joilla 011 aikaa 
kuunnella hänen vaivojaan. Tuntuu lohdulliselta, kun jol- 
lakin on kiinnostusta niihin kysymyksiin, mitkä ovat aina 
sairasta lähellä. Toiseksi voi sairaalla olla sellaisia asioita, 
jotka hän tahtoisi uskoa" jollekin ystävälleen sydämensä 
kevennykseksi. Kolmanneksi hänellä voi olla eräitä ulko- 
naisia tarpeita, jotka pienin palveluksin voidaan sairaan 
hyväksi suorittaa. Ja vihdoin: sairasvuode on paikka, 
jolla kuunneltaisiin Kristuksen evankeliumin lohduttavaa 
sanomaa. 

Sairaiden tarpeet avaavat diakonialle toimintamah- 
dollisuuksia ja kutsuvat työhön ennen kaikkea nuorta 
väkeä. 

Siunauksellista on istahtaa sairasvuoteen ääreen ja 
kuunnella sairaan vaivoja. Sitä odotetaan tuhansilla sai- 
rasvuoteilla. 

Erään seurakunnan kirkkoherra kertoi, että hänen seurakun- 
nassansa oli pitkäaikainen sairas. Kolmattakymmentä vuotta 
hän oli vuoteensa luokse odottanut kirkosta palaavia ihmisiä. 
Mutta kukaan ei ollut tänä pitkänä aikana tullut kertomaan 
hänelle kirkkoterveisiä. Vanhan sairaan sydän oli katkeroitunut 
ja kärsi hyljätyn tuskaa. Mitä olisikaan hänelle merkinnyt, jos 
hänen kotikylänsä nuoret vuorottain sunnuntai toisensa jälkeen 
olisivat uhrannneet tunnin, pari päivässä vierailuun hänen luonaan. 
Hän olisi heissä saanut nähdä uskon ihmeen. 

Sama tapahtuisi myöskin sairaaloiden ja kunnalliskotien sai- 
rashuoneissa. Siellä ei silloin tarvitsisi kenenkään tuntea olevansa 
yksinäinen ja hyljätty. Mielisairaaloidenkin pimeydessä ymmär- 
retään ystävällinen kädenpuristus ja mukanatuodun lahjan arvo. 

Katselimme eräänä päivänä suuren piirimielisairaalan potilas- 
huoneessa, kun muuan mies saapui sinne tapaamaan sairasta vel- 
jeään. Täydessä mielisairauden yössä vaeltava potilas ei näyttä- 
nyt tuntevan veljeään. Mutta kun hän sai kuulla terveisiä kotoaan 
ja mainittavan sanan »äiti», kirkastuivat hänen kasvonsa. Äidin 
lähettämä paketti oli sairaalle sinä päivänä valonsäde, joka vir- 
kisti onnettoman sydäntä. 

On varmaa, että Kristus on aikojen lopussa muistava jokai- 
sen pienimmänkin teon, mikä on tehty sydämen vaatimuksesta 
niiden onnettomien parissa, jotka kärsivät mielisairautta suurissa 
parantoloissa tai kotiensa eristetyissä huoneissa. 

Sairaitten hoito sinänsä on ammattihenkilöiden teh- 
täviä, mutta sen lisäksi kaivataan käsiemme palvelua. 
Äiti, joka pyyhkii kuumekarpaloita lapsensa otsalta, sisar 
tai veli, joka valvoo omaisensa tautivuoteen luona ja ojen- 
taa vettä sairaan huulille, ja naapuri, joka kohentaa yksi- 
näisen naapurinsa sairasvuodetta ja tarjoaa hänelle sekä 
ruumiin että sielun tarpeita, palvelee Herraansa tässä muo- 
dossa. 

Mutta tämän toiminnan on oltava pyyteetöntä. Nuor- 
ten ei ole lähdettävä palvelemaan sairaita sen tähden, että 
tästä työstä saisi kiitosta, vaan sentähden, että siellä odo- 
tetaan ja tarvitaan apua. Mahdollisuudet tähän palvelu- 
työhön voisimme keskittää seuraaviin toimenpiteisiin: 

1. Joka on saanut kutsun lähteä suorittamaan elä- 
mäntehtäväänsä sairaanhoitotyössä, olkoon tälle kutsu- 
mukselle kuuliainen. 

2. Nuoret järjestäkööt retkiä sairaaloihin, kunnallis- 
koteihin ja yksityisissä kodeissa olevien sairaiden luokse. 

3. Sovittakoon kylän diakoniatoimikunnan kanssa vuo- 
rottaisesta yövalvonnasta kylän sairaiden luona. 

4. Pidettäköön kirjein ja paketein yhteyttä kaukana 
sairaaloissa olevien omasta piiristä lähteneiden potilaiden 
kanssa. 

5. Sairaalain kirjastot tarvitsevat jatkuvaa täyden- 
nystä. 

On kuitenkin muistettava, että seurataan annettuja 
ohjeita sairaiden käsittelyssä. Samoin on myös huomat- 
tava, etteivät nuoret ole kyvyiltään aina sairaiden sie- 
lunhoitajiksi kelpaavia. Se on papiston ja vanhemman väen 
tehtäviin kuuluvaa. Mutta milloin sairas sitä haluaa, voi- 
daan hänelle lukea Jumalan sanaa ja veisata hänen ha- 
luamiaan virsiä. Sairasvuode on nuorelle ihmiselle ennen- 
kaikkea kuuntelemisen ja oppimisen paikka. 

Me voimme itsekin joutua sairasvuoteelle, ainakin sil- 
loin, kun on käytävä kuolemaan. Silloin saa kokea, mitä 
merkitsee, jos ei tarvitse jäädä yksinäiseksi ja hyljätyksi. 

Työhön sairaiden hyväksi me tarvitsemme Kristuk- 
sen mielen, jonka sydämellä olivat kaikkien aikojen sai- 
raat niin, että hän muistaa sen vielä tuomion päivänä. 
Hän sanoo omillensa: »Kun minä olin sairaana, te kävitte 
minua katsomassa.» (Mt. 25:36). Mutta niille, jotka hän 
tuomitsee, hän sanoo: »Te ette käyneet minua katso- 
massa.» (Mt.25:43). 



11. »NE, JOTKA KYYNELIN KYLVÄVÄT.» 

Ne elämänkohtalot, joista edellä on ollut puhetta, 
eivät kätke itseensä vain ulkonaisia puutteita, vaan kai- 
ken taustalla on arvaamattoman paljon sisäistä hätää ja 
kyyneleitä. 

Lapsi ei itke yksin ruumiin kipujen tähden. Hänen- 
kin pieni sydämensä saattaa olla suruista sairas. Jos me 
voisimme kuulla orpolasten, osattomien ja vajaakykyis- 
ten lasten itkun njfyhkeet, täyttyisi tämä maailma hei- 
dän valituksistaan. Kipeimmät kivut, mitä lapset koke- 
vat, ovat sydänhaavat. 

Salatuimpia suruista ovat ne, jotka äidit kätkevät sydä- 
miinsä. Miekka, joka kerran lävisti Jeesuksen äidin sydä- 
men, ei ole jäänyt vain yksinäiseksi tapahtumaksi äitien 

historiassa. Lukemattomien muidenkin äitien sydäntä on 
miekka haavoittanut. Milloin heidän sydämeensä ovat 
koskeneet aviomiehen sanat tai teot, milloin omien lasten 
ymmärtämätön ja tyly käytös. Tuskallisia nämä haavat 
ovat rikkoutuneiden kotien perhe-elämässä. Äitiä ajatel- 
len pitävät paikkansa sanat: Ne, joita me rakastamme, 
voivat haavoittaa meitä kipeimmin. 

Kaikkien ulkonaisten vaikeuksien taakse kätkeytyy 
aina sisäistä tuskaa. Köyhissä kodeissa ei kysytä vain 
leipää ja vaatetta, vaan sitä, miksi puutteet ovat jatku- 
via. Varattoman kodin lapsi tuntee alemmuutensa hyvä- 
osaisen lapsen rinnalla. Tästä tunteesta voi tulla köy- 
hälle elinikäisiä sisäisiä vammoja. 

Nuorillakin on omat sydänsurunsa. Syyt niihin eivät 
ole pelkästään ulkonaisia. Niiden lähteet ovat usein sa- 
lattuja ja nuorille itselleenkin tuntemattomia. Nuorten 
ahdistuksia nimitetään maailmantuskaksi, joka kasvuiässä 
käsittämättömänä ahdistuksena ottaa nuoren haltuunsa, 
sulkee hänet omaan maailmaansa ja purkautuu ulos uh- 
mana kaikkea, jopa Jumalaakin vastaan. Nuorten suru- 
jen syitä ovat lisäksi pettyneet rakkaussuhteet, jotka 
aiheuttavat valvottuja öitä ja kyyneleitä. 

On myöskin murheita, joita tuottavat onnettomuudet, 
sairaudet ja yksinäisyys. Ken menettää kaiken omaisuu- 
tensa, voi joutua epätoivoisena kysymään, miten päästä 
uuden elämän alkuun. Ruumiinvamman saanut saa samalla 
myöskin sielullisen vamman, joka parantumattomana vai- 
vaa läpi elämän. Tuhannet ihmiset aikanamme vaikeroi- 
vat hyljättyinä murheissaan löytämättä lohdutusta. 

Yleisimpiä ihmisten ahdistuksista on pelko. Se saat- 
taa hämminkiin ulkonaisesti rauhalliseltakin näyttävän elä- 
män. Kuka ei tuntisi sodan synnyttämää pelkoa? Aika- 
naan se kotiseudulla valvotti ja järkytti monia kansamme 
jäseniä ajaen toisia aina mielisairauteen asti. Sama pelko 
valtasi miehiä taistelulinjoilla, niin että eräät heistä etsi- 
vät vapautusta väkivaltaisen kuoleman kautta. 

Järkyttävä pelon syy on kuolema. Sen kammo voi panna 
nuorenkin vapisemaan katoavaisuuden tietoisuudessa. Mo- 
nilla sairasvuoteilla kärsitään suurempia kipuja kuoleman 
ahdistuksissa kuin ruumiin tuskissa. 

Suurin kaikista tuskista on syyllisyyden tunto. Toi- 
sille siitä voi muodostua pitkäaikainen ja hivuttava kuor- 
ma. Me tunnemme Lutherin kamppailun näissä vaivoissa. 
Meidän seurakunnissamme on näitä ahdistettuja. Heitä 
painaa rikostensa syyllisyys Jumalan edessä. Omatunto 
on kuolemansairas. Kuulee sanottavan, ettei mikään kipu 
ole näiden kipujen vertainen. 

Siellä, missä kyyneleet vuotavat ja ihmissielut kamp- 
pailevat näkymättömien ahdistusten kourissa, kaivataan 
lohdutusta ja rakkautta. Syvissä vesissä kulkevien ih- 
misten taistelupaikoille odotetaan evankeliumia. Kristus, 
joka kulki maan surujen alhoissa, sai itkeviltä ihmisiltä 
nimen: Lohduttaja. Hänen askelissaan on kristittyjen 
vietävä evankeliumin lohduttavaa sanomaa kaikkiin ihmis- 
ten sisäisiin vaikeuksiin. 

Tässä eivät riitä yksinomaan sanat. Ne jäävät my- 
kiksi silloin, kun elämä on surujen pimentämä. Kristityn 
jokaiseen sanaan on liityttävä elävän teon. Sanan on 
vaihduttava toiminnaksi. 

Miten tässä olisi meneteltävä? 

Eräässä kodissa sairastaa lapsi vaikeata tautia. Kuo- 
leman uhka astuu tunti tunnin perästä lähemmäksi pie- 
nokaisen sairasvuodetta. Isä ja äiti tekevät parhaansa 
kotiin saapuneen lääkärin ja sairaanhoitajan kanssa. Kaikki 
ponnistukset ovat turhia. Äiti ottaa kuolevan lapsen 
syliinsä ja puristaa häntä rintaansa vasten ikäänkuin 
suojellaksensa häntä kuolemalta. Mutta silloin lapsi pa- 
rahtaa viimeiseen itkuunsa veren pursutessa ulos suusta. 
Ja niin kuolema vie saaliinsa jättäen itkunsa isän ja äidin 
kostuneisiin silmiin, ^ieressä seisoo silloin eräs ystävä, 
joka sanoo sureville vanhemmille: »Älkää itkekö, sillä 
teidän lapsenne on nyt itkenyt viimeisen itkunsa täällä 
surujen maailmassa.» Läsnäolevan ystävän rakkaus ei 
kuitenkaan vain näiksi sanoiksi. Hän ottaa huolek- 
seen hoitaa hautajaiset ja on läsnä aina, kun apua tarvi- 
taan, tuoden ystävällisillä sanoillaan ja hellillä käsillään 
valoa kuolinhuoneisiin. Vasta hautajaisten mentyä sel- 
viää surevassa kodissa, mitä ystävän rakkaus merkitsee, 
kun se muuttuu palveleviksi teoiksi. 

Vieläkin enemmän se merkitsee niissä kodeissa, joissa 

Viimeinen matka. 



kuoleman suruun liittyy Jmyöskin ajallisen turvan mene- 
tys? Ajattelemme vain köyhiä koteja, joiden perheen- 
huoltaja kuolee ja joita uhkaa nälkä ja kaikkinaiset puut- 
teet. Mikä isku niille onkaan kuolema. Mutta usein niissä 
joudutaan kantamaan surut yksin. Ei ole mitään järky t- 
tävämpää näkyä kuin köyhän ihmisen hautaus, jos ainoana 
saattojoukkona seisoo haudan äärellä leskiäiti repaleisen 
lapsijoukkonsa kanssa ja haudan poveen lasketaan heidän 
ajallinen tukensa. Sitä näkyä katsellessa täytyy tunnustaa, 
että tämä maailma on kylmä ja rakkaudesta köyhä. 

Erityisesti kysytään rakkautta silloin, kun hairahtu- 
nut ihminen itkee lankeemuksensa häpeässä, Jumalan 
tuomion alla ja ihmisten hylkäämänä. Hänen kanssaan 
joudumme paikalle, jolla Kristus kerran kumartui alas 
ja kirjoitti sormellansa maahan. Syyttäjät olivat tuoneet 

langenneen Jeesuksen tuomittavaksi. Mutta sillä paikalla 
putoilivat kivet kivittäjien käsistä, vaikka ne jo olivat 
valmiina lyömään tuomittua. On katsottava, ettei meillä 
ole kiveä kädessämme katuvien syntisten läheisyydessä. 

Surevia ihmisiä on tämä maailma täynnä. Me tapaam- 
me heitä kaikkialla ja meidän on pysähdyttävä kysymään, 
mitä meidän olisi tehtävä. Muutamia viitteitä siihen voim- 
me mainita: 

1. On muistettava Jumalan sanaa, joka kehoittaa itke- 
mään itkevien kanssa. Niille, jotka ovat suruihin joutu- 
neet, olisi saatava ystäviksi sellaisia, jotka itsekin ovat 
surujen tuttavia. 

2. Milloin huomataan, että sanat jäävät tehottomiksi, 
olisi surevia autettava palvelutehtävillä, joita he itse eivät 
jaksa suorittaa masennuksissaan. 

3. Syyllisyydentunnossa olevien ihmisten seuraksi pi- 
täisi saada niitä, joille Kristus on tullut elämäksi. Tämä- 
kin on palvelua. Elämä yksin syntiensä kanssa vie epä- 
toivoon. 

4. Surutaloissa on nuorilla palvelutehtäviä. Köyhien 
hautaukset voidaan saada lohdullisiksi, kun lähiympäristö 
tulee niitä yhteisvoimin järjestämään. 

5. Eräs palvelualue, joka meiltä usein jää unohduk- 
siin, on meidän hautausmaittemme köyhien rivihaudat. 
Tuntuu joskus siltä, kuin ne unohdettuina ja hoitamat- 
tomina itkisivät meidän rakkaudettomuuttamme. Ja kui- 
tenkin: niiden kumpujen alla lepäävät ne, joiden elämäkin 
oli puutteellista ja unohdettua. 

Meidät on kutsuttu kuivaamaan kanssaihmistemme 
kyyneleitä. Siinä tehtävässä paljastuu meidän sydämem- 
me pohjimmainen laatu. Ilmenee, onko se rakkaudesta 
pulppuava lähde, joka virvoittaa ja puhdistaa, vaiko kuiva 
kaivo, jonka ääreltä janoiset pakenevat. 

Mutta lopuksi meidän on muistettava, että vain Ju- 
mala poistaa kerran kaikki kyyneleet. Tämä maa on kyy- 
nellaakso, jonka matkaajien silmä pysyy aina sumuisena. 
Vasta sitten, kun saavutaan iäisen kaupungin porteille, 
pyyhitään pois kaikki kyyneleet. 

Sinne me olemme kaikki matkalla. Me saamme siinä 
saattueessa tarttua kanssaihmistemme käsiin ja vaikeuk- 

sissamme katsoa suurimman kärsijän kipujen puuhun, 
ristiin. Sitä katsoessa meille selviää eräs asia: me emme 
pääse perille, jos kierrämme ristin ja kärsivän lähimmäi- 
sen. Nämä kaksi kohtaa ovat niitä pysähdyspaikkoja, 
joissa me opimme ymmärtämään: »Jotka kyynelin kyl- 
vävät, ne riemuiten leikkaavat.» (Ps.l26:5.) 

